অসমৰ ছাত্ৰ-ছাত্ৰীয়ে আৰ এছ এছৰ বিষয়ে জানিব নালাগে নেকি?\nবুৰঞ্জীৰ “নতুন ট্ৰেণ্ড” সম্পৰ্কে ছাত্ৰ-ছাত্ৰীসকলক অৱগত কৰোৱাৰ বাবে এই পদক্ষেপ গ্ৰহণ কৰা হৈছে। মাৰ্ক্সবাদ, ন-মাৰ্ক্সবাদ বা আধুনিকতাৰ দৰে নতুন ট্ৰেণ্ডসমূহ বুৰঞ্জীৰ অংশত পৰিণত হৈছে।\nগুৱাহাটী , July 10, 2019 7:23 pm\nআৰ এছ এছ স্বয়ংসেৱকৰ ফাইল ছবি।\nভাৰতৰ স্বাধীনতাৰ দুই দশক পূৰ্বে স্থাপিত ৰাষ্ট্ৰীয় স্বয়মসেৱক সংঘ আৰু ইয়াৰ ঐতিহাসিক ভূমিকা সম্পৰ্কে অসমৰ পাঠ্যপুঠিত কোনো উল্লেখ নাই।\nস্কুলীয়া পাঠ্যপুথি বাদ, কলেজ বা বিশ্ববিদ্যালয় পৰ্য্যায়ৰ বুৰঞ্জী পাঠ্যক্ৰমটো আৰ এছ এছ সম্পৰ্কীয় কোনো পাঠ নাই।\nইয়াৰ বিপৰীতে, ৰাষ্ট্ৰসন্ত তুকাড়জী মহাৰাজ নাগপুৰ বিশ্ববিদ্যালয়ৰ স্নাতক দ্বিতীয় মহলাৰ বুৰঞ্জী পাঠ্যক্ৰমত সংঘৰ বিষয়ে পাঠ অন্তৰ্ভুক্ত কৰা হৈছে।\nস্নাতক মহলাত শেহতীয়াকৈ এই পাঠ সন্নিৱিষ্ট কৰাৰ বিপৰীতে বিশ্ববিদ্যালয়খনৰ স্নাতকোত্তৰ পাঠ্যক্ৰমত ২০০৩-০৪ বৰ্ষৰে পৰা এই সম্পৰ্কীয় পাঠ অন্তৰ্ভুক্ত হৈছে।\nৰাষ্ট্ৰ নিৰ্মাণত আৰ এছ এছৰ ভূমিকা সম্বন্ধে বিশ্ববিদ্যালয়খনৰ স্নাতক (বুৰঞ্জী) পাঠ্যসূচীৰ তৃতীয় অধ্যায়ত বিস্তাৰিতভাৱে লিপিবদ্ধ কৰা হৈছে।\nপ্ৰথম অধ্যায়ত কংগ্ৰেছ গঠন আৰু জৱাহৰলাল নেহৰুৰ উত্থান আৰু দ্বিতীয় অধ্যায়ত অসহযোগ আন্দোলনৰ পাঠ সন্নিৱিষ্ট কৰা হৈছে।\nআৰ এছ এছৰ ভূমিকাক পাঠ্যক্ৰমৰ অন্তৰ্ভুক্ত কৰাক লৈ একাংশই সমালোচনা কৰিছে।\nমহাৰাষ্ট্ৰ কংগ্ৰেছৰ মুখপাত্ৰ শচীন সাৱন্তে টুইট কৰিছে, “নাগপুৰ বিশ্ববিদ্যালয়ে আৰ এছ এছ আৰু ৰাষ্ট্ৰ নিৰ্মাণৰ ৰেফাৰেন্স ক’ত পাব? ই হৈছে আটাইতকৈ বিভাজনকাৰী শক্তি যি ব্ৰিটিছৰ সৈতে সহযোগিতা কৰিছিল, স্বাধীনতা আন্দোলনৰ বিৰোধিতা কৰিছিল, অপবিত্ৰ বুলি ৫২ বছৰে ত্ৰিৰংগা উত্তোলন কৰা নাছিল, সংবিধানৰ পৰিৱৰ্তে মনুস্মৃতি বিচাৰিছিল, ঘৃণা বিয়পায়।”\nকিন্তু বাতৰি মতে, পাঠ্যপুথি যুগুতকাৰী আৰু বিশ্ববিদ্যালয় কৰ্তৃপক্ষ নিজৰ সিদ্ধান্তত ৱাকিবহাল।\nবুৰঞ্জীৰ “নতুন ট্ৰেণ্ড” সম্পৰ্কে ছাত্ৰ-ছাত্ৰীসকলক অৱগত কৰোৱাৰ বাবে এই পদক্ষেপ গ্ৰহণ কৰা হৈছে। মাৰ্ক্সবাদ, ন-মাৰ্ক্সবাদ বা আধুনিকতাৰ দৰে নতুন ট্ৰেণ্ডসমূহ বুৰঞ্জীৰ অংশত পৰিণত হৈছে, পাঠ্যক্ৰম প্ৰস্তুতিৰ সৈতে জৰিত এক ঘনিষ্ঠ সূত্ৰৰ মত সম্পৰ্কে বাতৰিত প্ৰকাশ।\nলোকমান্য বাল গংগাধৰ তিলকৰ চিন্তাধাৰাকো ভাৰতৰ জাতীয়তাবাদী চিন্তাৰ মাজত বিশ্ববিদ্যালয়খনে সামৰি লৈছে।\nআৰ এছ এছ এক সোঁপন্থী, বিশাল স্বেচ্ছাসেৱী সংগঠনৰূপে জনাজাত। শতিকা গৰকিবলৈ আগবঢ়া সংগঠনটো বৰ্তমান ভাৰতৰ শাসক দল বিজেপিৰ অভিভাৱক-সদৃশ বুলি সঘনে উল্লেখিত হয়।\nভাৰতৰ আন প্ৰদেশৰ বিশ্ববিদ্যালয়ৰ এই উদ্যোগৰ সময়ত অসমৰ ছাত্ৰ-ছাত্ৰী ৰাষ্ট্ৰীয় স্বয়মসেৱক সংঘ আৰু ইয়াৰ ভূমিকাৰ বিষয়ে অজ্ঞ হৈ ৰ’ব নেকি?


অভিনেতা অতুল পাচনীৰ সৈতে অন্তৰংগ আলাপ – ফটাঢোল\nDecember 1, 2021 সাক্ষাৎকাৰ\nঅভিনেতা অতুল পাচনীৰ সৈতে অন্তৰংগ আলাপ\nঅসমৰ ভ্ৰাম্যমান, চিনেমা, ধাৰাবাহিক আৰু এটা সময়ৰ বহুত প্ৰচলিত ভিচিডিৰ তেখেত এখন চিনাকি মুখ৷ ‘চিঞৰ’ ছবিত যদি ‘বোবা’ চৰিত্ৰ এটাৰ ৰূপায়নেৰে শব্দহীন হৈয়ো দৰ্শকক বহু কথা কৈ গৈছে, ‘হলধৰত’ নাঙল চোৰৰ চৰিত্ৰত অভিনয়েৰে সমাজৰ ডাঙৰ ডাঙৰ চোৰবোৰৰ প্ৰতি এক সবল প্ৰত্যহ্বান আগবঢ়াইছে৷ আনহাতে বাস্তৱৰ ৰসাল চৰিত্ৰ ‘ফেনখোৱা’ৰ সুন্দৰ উপস্থাপনেৰে কেতিয়াবা পাঠকৰ পেটৰ নাড়ী ডাল ডাল কৰিছে৷\nহয়, ঠিকেই ধৰিছে৷ অসমৰ জনপ্ৰিয় মঞ্চ আৰু বোলছবিৰ জনপ্ৰিয় অভিনেতা অতুল পাচনীৰ কথাকেই কৈছোঁ৷ ফটাঢোল পৰিয়ালৰ তৰফৰ পৰা যোগাযোগ কৰা হৈছিল তেখেতৰ লগত সাক্ষাৎকাৰৰ বাবে, সানন্দৰে সন্মতি প্ৰদান কৰিছিল৷ গুৱাহাটীৰ জু-ৰোডত অৱস্থিত তেখেতৰ বাসগৃহত আমি মিলিত হৈছিলোঁ।\nফটাঢোল : দাদা,নমস্কাৰ৷\nঅতুল পাচনী : (সুন্দৰ হাঁহিৰে সৈতে) নমস্কাৰ৷ কওক ক’ৰ পৰা আৰম্ভ কৰোঁ৷\nফটাঢোল : দাদা, একেবাৰে আৰম্ভণিৰ পৰা৷ আপোনাৰ জন্ম, শৈশৱ আৰু শিক্ষা জীৱনৰ বিষয়ে কওকচোন অলপ।\nঅতুল পাচনী : মোৰ জন্ম, পৃথিৱীৰ বিখ্যাত নদীদ্বীপ মাজুলীত ১৯৫৯ চনৰ ২১ ফেব্ৰুৱাৰীত৷ কৰতিপাৰ সত্ৰত মোৰ জন্ম৷ সেইবছৰ বৰ ডাঙৰ বানপানী হৈছিল৷ সেই পানীৰ মাজতে মথাউৰিত আশ্ৰয় গ্ৰহণ কৰি থকা অৱস্থাতে মোৰ জন্ম হৈছিল৷\nমোৰ চাৰি বছৰমান বয়সত আমাৰ সত্ৰখন ব্ৰহ্মপুত্ৰৰ খহনীয়াই গ্ৰাস কৰাত অসম চৰকাৰে আমাৰ সত্ৰখন তিতাবৰত প্ৰতিষ্ঠা কৰিছিল৷ মোৰ দেউতা এজন ৰাজ্যিক তথা ৰাষ্ট্ৰপতিৰ পুৰস্কাৰপ্ৰাপ্ত শিক্ষক আছিল৷ তেখেতে যোৰহাটত “৪ নং ৱাৰ্ড প্ৰাথমিক বিদ্যালয়” বুলি এখন বিদ্যালয় প্ৰতিষ্ঠা কৰিছিল আৰু তাৰ প্ৰধান শিক্ষকো আছিল৷ মাজুলীৰ পৰা নিয়ে মোক দেউতাৰ বিদ্যালয়ত নাম ভৰ্তি কৰি দিছিল৷\nফটাঢোল : আপুনি সৰু কালত দুষ্ট আছিল নে?\nঅতুল পাচনী : একেবাৰে বাঘৰ আগতেল খোৱা আছিলোঁ৷ “হেড মাষ্টৰৰ ল’ৰা যেতিয়া কোনে পায় আৰু! “কেতিয়াবা কাজিয়া লাগিলে মাৰ-পিট কৰি নাকৰ বাৰান্দা উফৰাই দিছিলোঁ সমনীয়াৰ৷ লোকৰ বাৰীৰ আম, লেটেকু, পনীয়ল চুৰ কৰাত উস্তাদ আছিলোঁ৷ মোৰ অব্যৰ্থ লক্ষ্যয়ে বহুতৰ ঘৰৰ খিৰিকীৰ আইনা ভাঙিছিল৷ মোৰ ঘৰলৈ এইবোৰক লৈ প্ৰায়েই অভিযোগ আহিছিল৷ ফলশ্ৰুতিত দেউতায়ে মোৰ পিঠিত প্ৰায়ে ভূগোলৰ মেপ আঁকি দিছিল৷ এইদৰেই দুষ্টালিৰ মাজেৰে মোৰ শৈশৱকালটো পাৰ হৈছিল৷\nফটাঢোল : আপোনাৰ প্ৰথম অভিনয় ক’ৰ পৰা কেনেকৈ আৰম্ভ হৈছিল?\nঅতুল পাচনী : মই উচ্চ মাধ্যমিক যোৰহাট পলিটেকনিক হাইস্কুলত পঢ়িছিলোঁ৷ সেইখিনি সময়ত যোৰহাটৰ প্ৰায়বোৰ বিদ্যালয়তে শ্ৰেণীবোৰৰ মাজত “বিদ্যালয় সপ্তাহ”ত একাংক নাট প্ৰতিযোগিতাও অনুষ্ঠিত কৰা হৈছিল৷ মই অষ্টমমান শ্ৰেণীত পঢ়ি থকা সময়তেই এই প্ৰতিযোগিতাত অংশগ্ৰহণ কৰি নিজ পৰিচালনাৰে নাট মঞ্চস্থ কৰি শ্ৰেষ্ঠ পৰিচালক আৰু শ্ৰেষ্ঠ কৌতুক অভিনেতাৰ বঁটা লাভ কৰোঁ৷ তেতিয়াৰ পৰায়েই নাটকৰ প্ৰতি বেলেগ এটা প্ৰেমৰ জন্ম হ’ল৷ এইখিনিতে এটা কথা সংযোগ কৰা উচিত হ’ব, সেইখিনি সময়ত যোৰহাটৰ বিভিন্ন বিদ্যালয়ৰ শ্ৰেষ্ঠ অভিনেতা আৰু নাট পৰিচালক সকলে একত্ৰিত হৈ এটা অনুষ্ঠানৰ জন্ম দিছিল, ‘নৱজ্যোতি শিল্পী সমাজ’৷ এই অনুষ্ঠানটোৰ বেনাৰত অসমৰ বিভিন্ন স্থানত একাংক নাট প্ৰতিযোগিতাত অংশ গ্ৰহণ কৰিছিলোঁ৷ আমি অসমৰ বিভিন্ন ঠাইত প্ৰতিযোগিতাত অংশ গ্ৰহণ কৰিছিলোঁ আৰু মিশ্ৰিত সফলতা লাভ কৰিছিলোঁ৷\nইয়াৰোপৰি যোৰহাট থিয়েটাৰ হল, জিলা পুথিভঁৰালৰ ৰংগমঞ্চ, তৰাজান নাট্য মন্দিৰ আদিত আমি পূৰ্ণাংগ পৰ্যায়ৰ নাটো সফল মঞ্চ ৰূপায়ণ কৰি দৰ্শকৰ সমাদৰ লাভ কৰিছিলোঁ৷ উল্লেখযোগ্য যে সেইখিনি সময়ত আমি অভিনয় কৰাসকলেই নিজস্ব চৰিত্ৰটো ৰূপায়ণৰ বাদেও পোহৰ, সংগীত, মঞ্চ সজ্জা আদি সকলোবোৰ কামেই কৰিব লগা হৈছিল৷ বহু কষ্টৰ মাজেৰে এই যাত্ৰাৰ আৰম্ভণি হৈ আজিৰ পৰ্যায় লাভ কৰিছেহি৷\nফটাঢোল : আপুনি ভ্ৰাম্যমান নাটকৰ লগত কি দৰে জড়িত হ’ল?\nঅতুল পাচনী : নৱজ্যোতি শিল্পী সমাজৰ লগত অসমৰ বিভিন্ন প্ৰান্তত নাটক কৰি কৰি ঘূৰি ফুৰা সময়ৰে কথা৷ যোৰহাটৰ কাছাৰী ময়দানত অসমৰ বিভিন্ন ভ্ৰাম্যমান নাটক কৰা নাট্য দলবোৰ গৈছিল৷ সেই নাটকবোৰ চাবলৈ গৈ মই তেতিয়াই ভ্ৰাম্যমান থিয়েটাৰৰ প্ৰেমত পৰিছিলোঁ৷ মনলৈ এটা চিন্তায়ে বাৰে বাৰে আহিছিল, “ময়ো যদি ভ্ৰাম্যমান থিয়েটাৰৰ এজন অভিনেতা হ’ব পাৰোঁ!”- আৰু এদিন কাকো নজনোৱাকৈয়ে মনে মনে মই পলাই গৈ অপ্সৰা থিয়েটাৰত যোগদান কৰোঁ৷ সেইখিনি সময়ত আলফাৰ জনপ্ৰিয়তা তুংগত আছিল৷ ঘৰৰ মানুহৰ চিন্তা হৈছিল, মই গৈ আলফাতে যোগ দিলোঁ নেকি! যিহেতু মই খুব দুষ্ট আছিলোঁ, কোনোবাই মোক হত্যা কৰিলে নেকি বুলিও চিন্তা হৈছিল৷ যি কি নহওঁক কেনেবাকৈ কিবা যোগসূত্ৰত একমাহমান পাছত গম পালে মই গৈ থিয়েটাৰত যোগ দিয়া বুলি৷ সেই ভ্ৰাম্যমানৰ প্ৰযোজক আছিল নাট্যকাৰ জিতেন শৰ্মাদেৱ৷ সেই থিয়েটাৰত মই তিনি বছৰ থাকিলোঁ৷\nফটাঢোল : আপোনাৰ পত্নীও এগৰাকী সুদক্ষ অভিনেত্ৰী৷ দুয়োৰে প্ৰেম বা চিনাকি ক’ত কেনেকৈ প্ৰথমে হৈছিল?\nঅতুল পাচনী : অপ্সৰাত অভিনয় কৰি থকা দিনৰে কথা৷ মই যাত্ৰা আৰম্ভ কৰাৰ তিনি নম্বৰ বছৰত আখৰা শিবিৰলৈ বহুত নতুন নতুন অভিনেতা অভিনেত্ৰীৰ আগমন হ’ল৷ সেইসকলৰ মাজতে আখৰা শিবিৰলৈ বিশ্বনাথ চাৰিআলিৰ পৰা এগৰাকী অভিনেত্ৰীৰো আগমন হৈছিল৷ মিঠা বৰণীয়া, উজ্জ্বল চকুৰ ছোৱালীজনী.. অলপ লাজ লাজকৈ বহি থাকে, গহীন গম্ভীৰ৷ প্ৰথম দৃষ্টিতেই কিবা ভাল লাগি গ’ল৷ আপাতত ক’বলৈ গ’লে প্ৰেমত পৰিলোঁ৷ এতিয়া সমস্যা হ’ল কোৱা যায় কেনেকৈ! মানে আজিৰ দিনৰ “ইলু ইলু” বা ‘আই লাভ ইউ’টো কেনেকৈ ক’ম! তাই কিবা গালি পাৰিব নেকি! চুচুক-চামাককৈ তাই মানে অনিমাৰ ওচৰলৈ গৈ ক’লোঁ,\n“অনিমা, তোমাক কথা এটা কওঁ৷ যদি কথাটোত তোমাৰ সন্মতি নাই মোক খং নকৰিবা বা কথাটো যদি তোমাৰ গ্ৰহণযোগ্য নহয় তাতো মই আপত্তি নকৰোঁ৷”\nতেতিয়া অনিমাই ক’লে “কওঁকচোন দাদা”।\nমই তেতিয়া মোৰ মনৰ কথা ব্যক্ত কৰিলোঁ,\n“মই তোমাক ভাল পাব বিচাৰোঁ৷ কেৱল ভালপোৱাই নহয়, মই তোমাক বিয়াও পাতিব বিচাৰোঁ৷”\nতাই এক মিনিট সময় মৌন হৈ ৰৈ একমিনিটৰ পাছত সন্মতি জ্ঞাপন কৰিলে৷ অনিমাৰ লগত মোৰ প্ৰেম হ’ল, এইখিনিলৈ ঠিকেই আছিল৷ কিন্তু ইয়াৰ পাছতেই মই বিপৰ্যয়ৰ সন্মুখীন হ’লোঁ৷ কাৰণ অনিমা আছিল এগৰাকী মাছমৰীয়া সম্প্ৰদায়ৰ ছোৱালী, আনহাতে মই সত্ৰৰ নৈষ্ঠিক পাচনী বংশৰ৷ ঘৰ তথা পৰিয়ালৰ পৰা যথেষ্ট বাধাৰ সন্মুখীন হ’লোঁ৷ এনেতে এদিন দূৰ ক’ৰবাৰ এখন দোকানৰ পৰা ভাঁহি অহা নমস্য শিল্পী সংগীত সূৰ্য প্ৰয়াত ড° ভূপেন হাজৰিকা দেৱৰ “যুৱতী অনামিকা গোস্বামী আৰু যুৱক প্ৰশান্ত দাসে দুয়ো দুয়োকে হেনো বিয়া পাতে”…. গীতটিয়ে মোৰ সংকল্পক আৰু দৃঢ়তা প্ৰদান কৰিলে৷ অনিমা দাসক মই অনিমা পাচনী কৰিলোঁ৷ অনিমাৰ ঔৰষত মোৰ দুটি সন্তানৰ জন্ম হ’ল, প্ৰথমা কন্যা সন্তান অনন্যা পাচনী আৰু পুত্ৰ নানান পাচনী৷ অনন্যা অভিনেত্ৰী হিচাপে ইতিমধ্যে অসমৰ ৰাইজৰ মাজত পৰিচিত৷ পুত্ৰয়ো বৰ্তমান বহুকেইখন জনপ্ৰিয় অসমীয়া ধাৰাবাহিক পৰিচালনা কৰি সুখ্যাতি লাভ কৰিছে৷\nফটাঢোল : আপোনাৰ অভিনয়ৰ যাত্ৰাটোলৈ পুনৰ উভতি যাব খুজিছোঁ৷ আপোনাৰ ডাঙৰ পৰ্দাত অৰ্থাৎ চেলুলয়ডৰ যাত্ৰা আৰম্ভ হৈছিল এখন কলাত্মক ছবি ‘চিঞৰ’ৰে! সেই অভিজ্ঞতাৰ বিষয়ে অলপ জনাবচোন!\nঅতুল পাচনী : চিনেমাৰ দিশটোলৈ যোৱাৰ আগতে মোৰ সেই সময়ৰ আৰ্থিক অৱস্থাটোৰ বিষয়ে অলপ কৈ লওঁ৷ অনিমাক বিয়া পতাৰ সময়ত মোৰ আৰ্থিক অৱস্থা একেবাৰে দূৰ্বিসহ আছিল৷ পৰিয়াল স্বজন সকলোৰে পৰা এলাগী হৈ যোৰহাটৰ সৰু ভাৰাঘৰ এটাত দিন অতিবাহিত কৰিছিলোঁ৷ সেইখিনি সময়তে দুষ্ট বন্ধু কেইজনমানৰ প্ৰৰোচনাত পৰি মদ আৰু ভাঙৰো বেপাৰত হাত দিছিলোঁ যদিও মাত্ৰ বিশ দিনতে মোৰ বেপাৰত লালবাটি জ্বলিল৷ তেওঁলোকেই বাকীত নি নি সকলোবোৰ খাই শেষ কৰিলে৷ লালবাটি জ্বলিলেও মই উপলব্ধি কৰিলোঁ প্ৰভু ভগৱন্তই মোক অভিমন্যুৰ চক্ৰবেহু সদৃশ সেই পৰিবেশৰ পৰা উদ্ধাৰ কৰিলে৷ এই প্ৰসংগতে মই আজিৰ নৱ প্ৰজন্মক ক’ব খোজোঁ, যিমানেই কঠিন পৰিবেশ নাহক কিয় কেতিয়াও যেন অবাটে নাযায়৷ সৎ পথত কষ্ট কৰিলে সদায় ফল পোৱা যাবই৷ ইয়াৰ পাছতে শ্ৰীমতীৰ পৰামৰ্শক্ৰমে বিশ্বনাথ চাৰিআলিত থকা তেওঁৰ অকলশৰীয়া মাতৃক চোৱা-চিতাৰ লগতে নিজৰো জীৱন সংগ্ৰামৰ যুঁজখন চলাই নিবলৈ শাহুৰ ঘৰলৈ প্ৰস্থান কৰোঁ৷ বিশ্বনাথ চাৰিআলিত গৈ কাৰোবাৰ ঘৰত হাজিৰা কৰিলোঁ, কাৰোবাৰ ঘৰত চূণ-তেল দিলোঁ, সৰু টেবুল এখন লৈ তামোল পাণ বিক্ৰী কৰিলোঁ, বাতৰি-কাকত, আলোচনী লৈ বাটে পথে, বাছষ্টেণ্ডত, কিতাপ-পত্ৰ বিক্ৰী কৰিলোঁ৷ ইয়াৰ সমান্তৰালকৈ চলি থাকিল নাট্য চৰ্চা৷ দিনত হ’লে জীৱন সংগ্ৰাম আৰু সন্ধিয়া বীণাপানী নাট্য মন্দিৰত গৈ নাট্য চৰ্চা৷ বিশ্বনাথ চাৰিআলি, চতিয়া আদি অঞ্চলত অপেচাদাৰী নাট্য চৰ্চাৰ খুব ভাল পৰিবেশ এটা আছে৷ তেনেকৈয়ে জীৱন সংগ্ৰাম আৰু নাট্য চৰ্চাৰ মাজেৰে মই বিশ্বনাথ চাৰিআলিত প্ৰায় ১৪ বছৰ পাৰ কৰিলোঁ৷ এই সময়চোৱাত অসমৰ বিভিন্ন প্ৰান্তত হোৱা নাট প্ৰতিযোগিতা সমূহত অংশগ্ৰহণ কৰিছিলোঁ৷ এবাৰ ডুলিয়াজানত অনুষ্ঠিত হোৱা “অসম নাট্য সন্মিলনী পূৰ্ণাংগ নাট প্ৰতিযোগিতা”ৰ মাত্ৰ তিনি মিনিটৰ এটা চৰিত্ৰ ৰূপায়ণ কৰি শ্ৰেষ্ঠ অভিনেতাৰ বঁটা লাভ কৰিছিলোঁ৷ সেইবাৰ বিচাৰক আছিল স্বনামধন্য চিত্ৰ পৰিচালক শ্ৰদ্ধাৰ অতুল বৰদলৈ ডাঙৰীয়া আৰু নাট্যকৰ্মী ৰফিকুল হুচেইন ডাঙৰীয়া৷ অতুল দায়ে নাট শেষ হোৱাৰ পাছতেই মোক লগ ধৰি মোৰ অভিনয়ৰ উচ্চ প্ৰশংসা কৰাৰ লগতে মোক এখন ছবিত অভিনয়ৰ প্ৰস্তাৱ দিয়ে৷ সেই ছবিখন অসমৰ প্ৰায়বোৰ অপেচাদাৰী মঞ্চৰ নাট্যকৰ্মীক লৈ কৰা হৈছিল৷ কেমেৰাৰ ব্যাকৰণ নজনা মোক চিনেমাৰ মুখ্য চৰিত্ৰটো ৰূপায়ণ কৰিবলৈ দিয়া হ’ল, য’ত মই এজন বোবাৰ চৰিত্ৰত অভিনয় কৰিছিলোঁ৷ ইয়াৰ পাছত তেখেতৰ দ্বিতীয় ছবি ‘গ্ৰহণ’ত মই এজন অতিথি শিল্পীৰ চৰিত্ৰত অভিনয় কৰিছিলোঁ৷ ইয়াৰ পাছত গুৱাহাটীৰ জিলা পুথিভঁৰালত নাট্যকাৰ পংকজ জ্যোতি ভূঞাৰ নাট “কিবা এটা হৈ আছে”, য’ত মই দুই মিনিটৰ চৰিত্ৰ এটা ৰূপায়ণ কৰি শ্ৰেষ্ঠ কৌতুক অভিনেতাৰ সন্মান লাভ কৰিছিলোঁ, নাট উপভোগ কৰি থকা প্ৰয়াত যশস্বী পৰিচালক বিদ্যুত চক্ৰৱৰ্তী, নাট্যকৰ্মী তথা চলচিত্ৰ পৰিচালক সঞ্জীৱ হাজৰিকা আৰু সুদক্ষ কেমেৰামেন অজান বৰুৱাদেৱে মোক নাট শেষ হোৱাৰ পাছতেই আহি সেউজ গৃহত(গ্ৰীণ ৰূম)ত লগ ধৰি এটা প্ৰস্তাৱ আগবঢ়ায়৷ গল্পকাৰ অপূৰ্ব শৰ্মাৰ গল্পৰ আধাৰত নিৰ্মিত ‘হলধৰ’ ছবিত অভিনয় কৰোঁ যিখন ছবিয়ে ১৯৯২ চনত শ্ৰেষ্ঠ পৰিচালকৰ প্ৰথম ছবিৰ ‘ইন্দিৰা গান্ধী বঁটা’ লাভ কৰিছিল৷ পৰিচালক আৰু প্ৰযোজকৰ সামান্য গাফিলতিৰ বাবে মোৰ নামটো শ্ৰেষ্ঠ অভিনেতাৰ পৰিৱৰ্তে সেইবাৰ শ্ৰেষ্ঠ পাৰ্শ্ব অভিনেতাৰ শিতানত দিয়া হৈছিল৷ সেইবাৰ প্ৰতিযোগিতাৰ জুৰি হিচাপে থকা শ্ৰদ্ধাৰ পুলক গগৈ দেৱে পাছত মোক আন্তঃৰাষ্ট্ৰীয় চলচিত্ৰ মহোৎসৱলৈ আমন্ত্ৰণ কৰি সম্বৰ্ধনাৰ ব্যৱস্থা কৰে৷ সেইখন ছবিয়েই মোৰ টাৰ্ণিং পইণ্ট৷ মোৰ দূৰ্বিসহ জীৱনৰ তাতেই অন্ত পৰিল৷\nফটাঢোল : গুৱাহাটীত প্ৰতিষ্ঠা বা ইয়াৰ সাংস্কৃতিক জগতখনৰ লগত কেনেকৈ জড়িত হ’ল?\nঅতুল পাচনী : হলধৰৰ সফলতাৰ পাছতেই সকলোৰে পৰামৰ্শমতে আমি দুয়ো গুৱাহাটীলৈ আহিলোঁ৷ সাংস্কৃতিক সঞ্চালয়ত অস্থায়ী কৰ্মীৰূপে ৯০০ টকাত দুয়ো কৰ্মৰত হ’লোঁ৷ সেইখিনি সময়ত শ্ৰদ্ধাৰ অভিনেতা নিপন গোস্বামীদেৱেও এইটো বিষয়ত যথেষ্ট সহায় কৰিছিল৷ কিন্তু কামত যোগদান কৰাৰ পাছৰে পৰা অন্য কাম কৰিব নোৱাৰা হ’লোঁ৷ ধৰা ১০ দিন শ্বুটিঙত ব্যস্ত থাকিলোঁ,গতিকে দহদিনৰ দৰমহা কৰ্তন৷ ইতিমধ্যে ধাৰাবাহিকৰো বহুক কাম পাবলৈ ধৰিছিলোঁ৷ গতিকে সকলো গমিপিটি এদিন চাকৰিটো ইস্তফা দিলোঁ৷ তেতিয়াৰে পৰা দুয়ো চাকৰি নকৰি মোৰ পত্নীৰ নামত “অনিমা প্ৰডাকচন” নামৰ এটা প্ৰযোজনা গোষ্ঠীৰ জন্ম দি একাণপতীয়াকৈ কামত লাগিলোঁ৷ গুৱাহাটী দূৰদৰ্শনৰ কমিচন প্ৰগ্ৰেমৰ অনুষ্ঠানবোৰো সৌ সিদিনালৈকে কৰি আহিছোঁ৷ এনেকৈয়ে চলি আছোঁ আৰু!\nফটাঢোল : আপুনি চলচিত্ৰত আৰম্ভণি কৰিছিল চিৰিয়াছ চৰিত্ৰৰে৷ সাধাৰণতে দেখা যায় যে নায়কৰ চৰিত্ৰতহে নিজকে প্ৰতিষ্ঠা কৰাৰ প্ৰায় সকলোৰে হাবিয়াস থাকে৷ আপুনি বিশেষতঃ কৌতুক অভিনেতা হিচাপেই নিজকে সফলভাবে প্ৰতিষ্ঠা কৰিলে৷ সমগ্ৰ পৰিক্ৰমাটো সামৰি আপোনাৰ নিজস্ব উপলব্ধি কি?\nঅতুল পাচনী : খুব সুন্দৰ প্ৰশ্ন কৰিছা৷ নৱ ৰসৰ অন্যতম কঠিন ৰস হৈছে হাস্য ৰস৷ যিজন অভিনেতাই সেই ৰসক প্ৰতিফলিত কৰিব পাৰে, তেঁৱেই সম্পূৰ্ণ অভিনেতা বুলি ক’ব পাৰি৷ মই নিজে প্ৰথমে বহু চিৰিয়াছ চৰিত্ৰতে অভিনয় কৰিছিলোঁ৷ কিন্তু টেলিভিশ্যনৰ ধাৰাবাহিকত কৌতুক অভিনেতা হিচাপেই আৰম্ভণি কৰিছিলোঁ৷ অসমৰ ৰাইজেও সেই ৰূপত মোক আকোঁৱালি ল’লে৷ তাৰ মাজতো বহুকেইখন ছবিত মই চিৰিয়াছ চৰিত্ৰতে অভিনয় কৰিছোঁ৷ জাহ্নু বৰুৱাৰ “সাগৰলৈ বহু দূৰ”, “কুশল কোঁৱৰ, “কণিকাৰ ৰামধেনু”, “তৰা”, ড° সান্তনা বৰদলৈৰ “অদাহ্য” আদিত চিৰিয়াছ চৰিত্ৰত অভিনয় কৰিছোঁ৷ শেহতীয়াকৈ প্ৰয়াত হোমেন বৰগোহাঁঞি ছাৰৰ প্ৰথম উপন্যাস “সুবালা”ৰ একেনামৰ চিত্ৰনাট্য ৰূপৰ ছবিখনতো মই চিৰিয়াছ চৰিত্ৰত অভিনয় কৰিছোঁ৷\nফটাঢোল : বৰ্তমান ইউটিউব জাতীয় মঞ্চত ছবি প্ৰদৰ্শনৰ এটা জোঁৱাৰ উঠিছে৷ এই ক্ষেত্ৰত আপোনাৰ নিজৰ কিবা পৰিকল্পনা?\nঅতুল পাচনী : মই এই ক্ষেত্ৰত নিজে বৰ আগ্ৰহী নহয়৷ কাৰণ ডাঙৰ পৰ্দাৰ মধুৰতা বেলেগ৷\nফটাঢোল : আজিৰ দিনৰ খুব জনপ্ৰিয় “ষ্টেণ্ড আপ কমেডি” সম্পৰ্কে আপোনাৰ দৃষ্টিভংগী কি? আপুনি নিজেও কিবা কৰাৰ কথা চিন্তা কৰিছে নেকি?\nঅতুল পাচনী : বৰ্তমান মই কাম কৰি থকা বিষয়টোৱেই হৈছে এইটো৷ আমি মঞ্চত একক অভিনয় কৰি থাকোঁতেও কেতিয়াবা ঠিতাতে কোনোবা সংলাপ এটা সৃষ্টি কৰোঁ৷ আমি পূৰ্বতেও ‘কৃপাবৰ কৌতুক গোষ্ঠী’ নামৰ এটা অনুষ্ঠানৰ যোগেদি অসমৰ বিভিন্ন ঠাইত দলীয় কৌতুক অভিনয় কৰিছিলোঁ৷ গুৱাহাটীলৈ অহাৰ পাছত বিগত ত্ৰিশ বছৰে বিৰামহীন ভাবে একক কৌতুক অভিনয় কৰি আহিছোঁ৷\nফটাঢোল : যিহেতু আমাৰ আলোচনীখন হাস্য বংগৰ গতিকে আপোনাৰ পৰা অভিনয়ৰ লগত জড়িত কিবা ৰসাল ঘটনাৰ কথা জানিবলৈ বিচাৰিম!\nঅতুল পাচনী : ৰসাল অভিজ্ঞতা বহুত আছে৷ কেতিয়াবা অভিনয় কৰি মঞ্চৰ পৰা নামি অহাৰ পাছত জাঁপ মাৰি পিঠিত উঠি দিয়া, তামোল খোৱা ওঁঠেৰে চুমা খাই গাল ৰঙা কৰি দিয়া আদি অলেখ কাহিনী আছে৷ এবাৰ ডুলীয়াজানত নাটক কৰিবলৈ যাওঁতে বৰ সাংঘাতিক ঘটনা হৈছিল৷ মই তাত এটা ৰিক্সাৱালাৰ চৰিত্ৰত অভিনয় কৰিছিলোঁ৷ মোৰ সাজ-সজ্জা ৰিক্সাৱালাৰ, লগতে চুলিবোৰ জপৰা-জপৰি, চকুত ফেচকুৰি, ফটা লং পেণ্ট চাৰ্ট, মদৰ ভাটিত গৈ মদ খোৱাৰ ৰূপ এটা ফুটাই তোলা হৈছে৷ সমস্যাটো হ’ল মোক সেউজগৃহৰ স্বেচ্ছাসেৱকসকলে প্ৰবেশ কৰিবলৈ নিদিয়া হ’ল৷ “ক’ৰ এইটো পাগল আহিছে” বুলি বাৰে বাৰে খেদি দিয়ে৷ মই অভিনয় কৰিবলৈ আহিছোঁ বুলি কওঁতেও মানি নলয়৷ বহু অনুৰোধৰ পাছতো ফল নধৰাত আমাৰ দলৰ সম্পাদকক জনোৱাতহে তেখেতৰ যোগেদি প্ৰবেশৰ অনুমতি পালোঁ৷ অৱশ্যে স্বেচ্ছাসেৱকজনে মোক পাছত ক্ষমা খুজিছিলহি৷ এইবোৰেই আৰু!\nফটাঢোল : আপোনাৰ লগত বহু সময় কথা পাতিলোঁ৷ শেষ কৰাৰ পূৰ্বে আমাৰ পাঠকৰ বাবে কিবা এষাৰ ক’বলৈ অনুৰোধ জনালোঁ৷\nঅতুল পাচনী : ফটাঢোল বুলিলে মোৰ এখন নাটকলৈ মনত পৰে৷ কুশলদেৱ গোস্বামীৰ নাটক “ফটাঢোলৰ চেও”৷ ফটাঢোলৰ কাম আছে, ফটাঢোলৰ শব্দটো অলপ অগতানুগতিক৷ মোৰ পাঠক সমাজক ইমানকে ক’ব লগা আছে যে, হাঁহিয়ে মানুহৰ আয়ুস বঢ়ায়৷ বাহিৰৰ দেশবোৰত “লাফিং ক্লাব” আছে৷ তাত মানুহে আয়ুস বঢ়াবৰ বাবে হাঁহিবলৈ যায়৷ হাঁহক, হঁহুৱাক, আয়ুস বঢ়াওক৷ আলোচনীখন পঢ়ি থাকক৷\nফটাঢোল : আমাক ইমানখিনি সময় দিয়াৰ আপোনাক অশেষ ধন্যবাদ৷ আপোনাৰ সু-স্বাস্থ্য কামনা কৰিলোঁ৷\nঅতুল পাচনী : ধন্যবাদ।\n( সাক্ষাৎকাৰটো যুগুতালে দেবজিত শৰ্মাই৷ সহযোগ কৰিলে প্ৰণীতা গোস্বামী বৰঠাকুৰ আৰু দিম্পল কলিতাই)\n« সীমান্ত বৰাক সুঁৱৰি -দেবজিত শৰ্মা\nইমাৰ্জেঞ্চি-কমলা দাস »\nপ্ৰিয় কৌতুক অভিনেতাজনৰ বিষয়ে বহু নজনা কথা জানিব পাৰিলোঁ।অভিনেতাজনে জীৱনত লাভ কৰা ৰসাল অভিজ্ঞতাটি পঢ়ি অনুভৱ হ’ল সেই নিৰ্দিষ্ট চৰিত্ৰ ৰূপায়ণ কিমানযে নিখুঁত আছিল! অতি সুন্দৰ সাক্ষাৎকাৰ।ভাল লাগিল।\nজীৱন সংগ্ৰামত জৰ্জৰিত হৈয়ো আনক হঁহুৱাই থাকিব পৰা সহজ নহয়। প্ৰকৃত অভিনেতা তেওঁ।\nপ্ৰিয় কৌতুক অভিনেতাজন আৰু তেওঁৰ জীৱন সংগ্ৰামৰ বিষয়ে জানিবলৈ পাই খুব ভাল লাগিল। তেখেতৰ দীৰ্ঘায়ু কামনা কৰিলো\nসংগ্ৰাম কৰি আনক হঁহুৱাই থাকিব পৰা জনেই প্ৰকৃত অভিনেতা।


বছৰটোৰ সৰ্বশ্ৰেষ্ঠ মিছা কথাটো কি? - নিয়মীয়া বাৰ্তা\nবছৰটোৰ সৰ্বশ্ৰেষ্ঠ মিছা কথাটো কি?\nBy নিয়মীয়া বাৰ্তা\t On Dec 19, 2020\nনিয়মীয়া বাৰ্তা ১৯ ডিচেম্বৰঃ নেহা কাক্কাৰ আৰু ৰোহনপ্ৰীত সিঙৰ গৃহলৈ শুনকালেই আহিব এজন নতুন সদস্য। নেহা কাক্কাৰে এই বিষয়ে তেওঁৰ ইনষ্টাগ্ৰামত তথ্য প্ৰদান কৰিছিল। ইয়াৰ লগতে তেওঁ এখন ছবি শ্বেয়াৰ কৰিছিল য’ত তেওঁক অন্তঃসত্ত্বা ৰূপত দেখা গৈছে। যাৰ পৰিপেক্ষিতত তীব্ৰ আলোড়ণৰ সৃষ্টি হৈছিল ছচিয়েল মিডিয়াত।\nকিন্তু সকলোকে আচৰিত কৰিলে নেহাই। দৰাচলতে নেহাৰ আহিব লগা এটা মিউজিক এলাবামৰ প্ৰমোচনহে। যিটো অহা ২২ ডিচেম্বৰত ৰিলিজ কৰা হব। এই নতুন গানটোত নেহা আৰু ৰোহনপ্ৰীত দুয়োজনে অভিনয় কৰিছে। যাৰ পৰিপেক্ষিতত এতিয়া ছচিয়েল মিডিয়াত সকলোৱে মিছলীয়া বুলি সমালোচনা কৰিছে নেহাক।\n‘লুৰীণজ্যোতিয়ে নিজেই বিয়া পাতিছে, নিজেই দৰা-কইনা হৈছে, নিজেই কইনা লৈ ঘৰলৈ গৈছে’ কিয় ক’লে মন্ত্ৰী ড০ হিমন্ত বিশ্ব শৰ্মাই\nতিৱা স্বায়ত্ত পৰিষদৰ ২৫ নং চহৰী সমষ্টিত বিজেপি প‌্ৰাৰ্থী জয়ী


ৰৌ মাছ - অসমীয়া ৱিকিপিডিয়া\nপ্ৰজাতি: L. rohita\nএফ. হেমিল্টন, ১৮২২\nৰৌ মাছ বা ৰ'হ' লেবিঅ' (roho labeo) হৈছে দক্ষিণ এচিয়াৰ নদী সমুহত পোৱা, কাৰ্প পৰিয়ালৰ অন্তৰ্গত মাছৰ এটা প্ৰজাতি। ই সৰ্বভোজী। ইয়াৰ সৰ্বাধিক দৈৰ্ঘ্য2মিটাৰ (6.6 ফুট) পৰ্যন্ত আৰু ওজন প্ৰায় 110 কেজি (240 পাউণ্ড) পৰ্যন্ত হয়। নেপালৰ দক্ষিণ অঞ্চলত সৰ্বাধিক ওজনৰ ৰৌ মাছ পোৱাত তথ্য আছে। ভাৰতৰ তিনিবিধ প্ৰধান কাৰ্প পৰিয়ালৰ মাছ হৈছে ৰৌ মাছ, বাহু মাছ আৰু মিৰিকা মাছ।\n3 খাদ্য হিচাপে ৰৌ মাছ\n4 সাধাৰণ নাম\nজীৱন চক্ৰৰ আদিতে, ই প্ৰধানকৈ শৈৱাল ভক্ষণ কৰি জীয়াই থাকে, কিন্তু বয়স বঢ়াৰ লগে লগে, ই অন্য ক্ষুদ্ৰ জলজ উদ্ভিদ তথা ক্ষুদ্ৰ প্ৰাণীও ভক্ষণ কৰে।\nই কেৱল দিনৰ ভাগতহে সক্ৰিয় হৈ থাকে আৰু সাধাৰণতে অকলশৰীয়াকৈ থাকে। ই দুবছৰৰ পৰা পাঁচবছৰৰ ভিতৰত পুৰ্ণবয়স্ক হয়।\nই দক্ষিণ এচিয়াৰ মীন-পালনত ব্যৱহাৰ কৰা এটা অতি গুৰুত্বপূৰ্ণ নিৰ্মল পানীৰ মাছৰ প্ৰজাতি।ইয়াক মিৰিকা আৰু বাহুৰ সৈতে সংমিশ্ৰিতভাৱে পালন কৰা হয়। পুখুৰীৰ পৰিৱেশত ই বংশবৃদ্ধি নকৰে, সেইবাবে প্ৰাণোদিত পদ্ধতিত (কৃত্ৰিমভাৱে কণী পাৰিবলৈ প্ৰেৰিত কৰা) ইহঁতৰ পোনা উৎপাদন কৰা হয়।\nখাদ্য হিচাপে ৰৌ মাছ[সম্পাদনা কৰক]\nৰৌ মাছ হৈছে বাংলাদেশত সাধাৰণতে খোৱা এবিধ খাদ্য ; আৰু ভাৰতৰ বিহাৰ, উৰিষ্যা, অসম, পশ্চিম বংগ আৰু উত্তৰ প্ৰদেশৰ এবিধ সাধাৰণ খাদ্য। ইয়াক নেপাল, পাকিস্থান আদিতো সাধাৰণ খাদ্য হিচাপে ব্যৱহাৰ কৰা হয়।\nৰৌ মাছৰ ব্যঞ্জন, বাংলাদেশ।\nৰৌ মাছৰ কণী, ভোজপুৰ, অন্ধ্ৰ প্ৰদেশ, মৈথিলী, উড়িয়া আৰু বেংগলীসকলৰ মাজত অতি জনপ্ৰিয় খাদ্য। ৰৌ মাছ দক্ষিণ ভাৰত আৰু পাকিস্থানৰো অতি জনপ্ৰিয় খাদ্য। ই ইৰাকতো বেছ জনপ্ৰিয়।\nসাধাৰণ নাম[সম্পাদনা কৰক]\nএই মাছবিধক মৈথিলী আৰু নেপালীত ৰাহু বুলি কয়। হিন্দীত ৰেহু (ৰাৱাছ হৈছে ভাৰতীয় চলম’ন, অলপ বেলেগ) উৰিয়াত ৰ’হি, বঙালীত ৰুই, ছিলঠীয়াত ৰৌ, মাধেশ, নেপাল লগতে থাইলেণ্ড, বাংলাদেশ, দক্ষিণ ভাৰত , পাকিস্তান আৰু ম্যানমাৰত ৰ’হু বুলি কয়।\nনিৰ্মল পানী আৰু লুনীয়া পানী।\n↑ "Composite fish culture". Kerelaagriculture.gov.in. http://www.keralaagriculture.gov.in/htmle/bankableagriprojects/fish%5Cfishculture.htm। আহৰণ কৰা হৈছে: 2012-03-10.\n↑ Fishing World Records: Labeo rohita. Retrieved9May 2013\n"https://as.wikipedia.org/w/index.php?title=ৰৌ_মাছ&oldid=252917"ৰ পৰা অনা হৈছে\nএই পৃষ্ঠাখন ০৫ ডিচেম্বৰ, ২০২০ তাৰিখে ০৯:২৫ বজাত অন্তিম সংশোধন কৰা হৈছিল।


মনালিচা শইকীয়াৰ “আধাৰশিলা “ - Hourly Times\nমনালিচা শইকীয়াৰ “আধাৰশিলা “\nগাৰ কাষেৰে তড়িৎ গতিত পাৰহৈ যোৱা গাড়ীখনৰ শব্দত পৰিধি চক্ খাই উঠিল। তাই আপোনমনে খোজকাঢ়ি আহি আছিল। সাধাৰণতে তাই আদবাটতে ৰিক্সাখন এৰি দি এইখিনি বাট এনেকৈ খোজ কাঢ়ি আহিবলৈ ভালপায়। গাৱঁলৈ সোমোৱা বাটটোৰ দুয়োকাষে মানুহৰ ঘৰবোৰ আৰু মাজে মাজে পথাৰবোৰ। জান এটাও আছে। জানটোৰ ওপৰত থকা কালভাৰ্টৰ দলং খনত উঠি উত্তৰলৈ চালে দেখা পোৱা মন্দিৰটো তাইৰ বৰ আপোন। মন্দিৰটো দেখাৰ লগে লগে তাইৰ মনলৈ সদায় আহে সেই কথাষাৰ ” হাতখন এৰি নিদিবা”। নেৰে , এই হাতখন তাই কেতিয়াও নেৰে। আস্থা আৰু বিশ্বাসৰ একমাত্ৰ হাত । তাইৰ আপোন হাত। এইযে বাটৰ কাষৰ পথাৰ বোৰ! এইবোৰেই তাইক লৈ যায় সোনোৱালী অতীতৰ সুদিনবোৰলৈ। মনৰ গহনত থুপ খাই থকা অসংখ্য পথৰুৱা স্মৃতি এই পথাৰ কেইখনেই আজিও সজীৱ কৰি ৰাখিছে। আৰু মানুহৰ ঘৰবোৰ! তাই এই বাটখিনি খোজকাঢ়ি ওলাই যাওঁতেই সকলোৰে খা খবৰ লৈ যায় । ঘৰখন সোমোৱাৰ পাছত তাই সাধাৰণতে আকৌ ওলাই গৈ মানুহৰ ঘৰ ফুৰা, খা খৱৰ কৰা কামবোৰ কৰিবলৈ খুৱ কম সময় মিলাব পাৰে। কিন্তু খোজকাঢ়ি ওলাই অহা সময়খিনি তাইৰ নিজৰ। সেইখিনি সময় তাই তাইৰ মতে পাৰ কৰে। ভাল লাগে পৰিধিৰ এনেকৈ খোজকাঢ়ি সদায় ওলাই আহিবলৈ। সেইবাবেই গাঁৱৰ বাটতো তাইৰ বৰ আপোন। আপোনমনে আহিব পৰা এটা নিজা বাট। কিন্তু আজিৰ কথা সুকীয়া। গাৱঁলৈ মন্ত্ৰী আহিছে। আধাৰশিলা স্থাপন কৰিব। পকী বাটৰ আধাৰশিলা।\nতড়িৎ গতিৰে পাৰহৈ যোৱা গাড়ীখনলৈ মূৰ তুলি চাবলৈ লওঁতেই ইখনৰ পাছত সিখনকৈ প্ৰায় পঁচিশ খন মান গাড়ী চকুৰ পলকতে পাৰ হ’ল। দুদিনমানৰ আগতে ঘৰৰ মানুহজনে সন্ধিয়া খোজকাঢ়ি আহি তাইক সুধিছিল ” দাদাহঁতৰ সন্মুখত কিহৰ আধাৰশিলা পাতিছে গম পোৱানে?” তাই নাজানে বুলি কৈছিল। গুনোৎসৱৰ চিন্তাত মানুহজনেও পাহৰিলে আৰু তাইৰো কাকো সোধা নহ’ল। আজি গাড়ীবোৰ আহিলতহে মনত পৰিল কথাটো। বাহিৰে বাহিৰে পৰিধিও আধাৰশিলাৰ ওচৰ পালেগৈ। শেষৰ গাড়ীখন তাহাঁতৰ পদূলি মুখত ৰোৱালৈ মন্ত্ৰীয়ে গামোছা পিন্ধি, নাৰিকল ভাঙি আধাৰশিলা স্থাপন কৰিলে। নৱৰাজনে তাইকো এটুকুৰা নাৰিকল দিলে। মন্ত্ৰীৰ সময় নাই। আজি ‘আধাৰশিলা দিৱস’ হেনো। দূপৰীয়া এক বজালৈ প্ৰায় বিশটা আধাৰশিলা স্থাপন কৰা মন্ত্রীয়ে আৰু প্ৰায় দহটা আধাৰশিলা স্থাপন কৰিব লাগিব। আধাৰশিলাৰ ৰাজনীতিৰ মেৰপেঁচত পৰি সাধাৰণ জনতাই আকৌ জীয়াতু ভূগিব। উফ্ এই বাটছোৱাৰ প্ৰথমটো আধাৰশিলাই এই গাঁৱৰ ৰাইজক কম ভূগালেনে বাৰু! মনত পৰিলে আজিও তাইৰ আধাৰশিলা পতা মন্ত্রী বিধায়কবোৰক গালি দিবলৈ মন যায়!\nপৰিধিহঁতৰ গাৱঁলৈ সোমোৱা বাটতো আগতে শিল দিয়া কেঁচা বাট আছিল। নতুন চৰকাৰখনৰ আগৰখন চৰকাৰৰ দিনত বিধায়কে ঢাক ঢোল বজাই বিয়াগোম সভা পাতি পকী পথৰ আধাৰশিলা স্থাপন কৰিলে। তাৰ পাছত গাঁৱৰ ৰাইজৰ কি দূৰ্গতি! কাম আগনাবাঢ়ে কোনোমতে। শুকান দিনকেইটা ধূলিৰে পোত খালে সকলো। বাৰিষা অহাৰ ঠিক আগে আগে দিলে কালভাৰ্ট কেইটা ভাঙি। পথাৰেদি একাঁঠু বোকা গছকি মানুহ ওলাই যাব লাগে। বৰষুণ দিলে জানটোত পানী হয় আৰু তেতিয়া গোটেই ঠাইখন ঘুৰিহে মানুহে নিজৰ ঘৰটো পায়হি। তেনেতে পূঁজিৰ অভাৱ ঘটিল। আধাৰশিলা বিধায়কৰ ঘৰলৈ ৰাইজে তাঁতবাতি কৰি তত্ নোপোৱা হ’ল। পৰিধিৰ জীৱনৰ চৰম দূৰ্যোগৰ দিন আছিল সেইকেইটা। পুৱাতে প্ৰাইভেট চাকৰিটোলৈ ওলাই গৈ মাজতে তাই সদায় দুই বজাত এঘণ্টাৰবাবে ঘৰ আহে। পুনৰ নিজৰ দোকানখনলৈ গৈ ৰাতি আঠ বজাত ঘুৰি আহোতে তাই চেণ্ডেল হাতত লৈ বোকা পানী খচকি ঘৰ পাইছিলহি। কষ্ট হ’লেও আশা বাটতো পকী হ’ব। কিন্তু ভৱা কথাবোৰ নহয়গৈ। কালভাৰ্টৰ দলং আধাখনীয়াহৈয়ে পৰি থাকে। অবশেষত চূড়ান্ত বাকবিতণ্ডাৰ পৰিণতিত বাটতোৰ এছোৱা পকীকৰণ হ’ল আৰু আনছোৱা তেনেকৈয়ে পৰি ৰ’ল। বিধায়কে স্থাপন কৰা আধাৰশিলাটো কোনোবাই ৰাতিতে ভাঙি থৈ গ’ল। ফলকখনৰ সোণ জিলিকা আখৰবোৰ নোহোৱা হ’ল। আজি পুনৰ থাকিযোৱা সেইছোৱা বাটৰ আধাৰশিলা স্থাপন কৰা হৈছে। পুনৰ এইছোৱা বাটত থকা মানুহবোৰৰ দূৰ্গতি আৰম্ভ হোৱাৰ দিন পৰিছে। পৰিধিৰ চকুত সোণ জিলিকাদি নতুনকৈ স্থাপন কৰা আধাৰশিলাৰ আখৰকেইটা জিলিকি উঠিছে । মনালিছা শইকীয়া, বোকাখাত


Money Recovered : যোৰহাটত গোসাঁইঘৰৰ থাপনাৰ তলৰ পৰা ওলাইছে বাণ্ডিলে বাণ্ডিলে টকা । আঁৰৰ কাহিনী জানিলে হতচকিত হৈ পৰিব আপুনি!– News18 Assam\n»Money Recovered : যোৰহাটত গোসাঁইঘৰৰ থাপনাৰ তলৰ পৰা ওলাইছে বাণ্ডিলে বাণ্ডিলে টকা । আঁৰৰ কাহিনী জানিলে হতচকিত হৈ পৰিব আপুনি!\nUpdated:September 26, 2021, 11:21 PM IST\nMoney Recovered : আৰক্ষীয়ে অনিমেশ শইকীয়াৰ পৰা ৩ লাখ ৮০ হাজাৰ টকা আৰু নিতুল গগৈৰ পৰা ২ লাখ টকা উদ্ধাৰ কৰিছে।\nLast Updated: September 26, 2021, 11:21 PM IST\nযোৰহাটৰ পটিয়াগাৱৰ এটা বাসগৃহৰ উপাসনাস্থলীৰ থাপনাৰ তলত বাণ্ডিলে বাণ্ডিলে টকা উদ্ধাৰ হোৱা ঘটনাই তীব্ৰ চাঞ্চল্যৰ সৃষ্টি কৰিছে । থাপনাৰ তলৰ পৰা মাটি খান্দি উলিওৱা টকাখিনি আৰক্ষীয়ে জব্দ কৰিছে । কিন্তু থাপনাৰ তললৈ ক'ৰ পৰা আহিল ইমানখিনি টকা।\nযোৰহাট পটিয়াগাৱৰ অনিমেশ শইকীয়া নামৰ যুৱকজনৰ ঘৰৰ থাপনাৰ তলত ওলাইছে এই টকাখিনি। অনিমেশে এনেদৰে থাাপনাৰ তলত লুকুৱাই থৈছিল এইখিনি টকা। পিছে অনিমেশ শইকীয়াই ক'ত পালে ইমান টকা! ঘটনা জনাৰ পিছত সকলো হৈছে হতভম্ব। দৰাচলতে এয়া হৈছে চিলনী চোৰে লুটি অনা টকা ।\nযোৰহাট নগৰৰ গড়আলিৰ স্বস্তিক ইণ্ডিয়া নামৰ ব্যৱসায় প্ৰতিষ্ঠানটোৰ পৰা যোৱা ২১ ছেপ্টেম্বৰৰ সন্ধ্যা এখন স্কুটীত অহা দুজন যুৱকে বৃহৎ পৰিমাণৰ ধন থপিয়াই লৈ গৈছিল । অৱশেষত এই ঘটনাৰ লগত জড়িত দুজন অভিযুক্তক যোৰহাট আৰক্ষীয়ে গ্ৰেপ্তাৰ কৰিছিল । ধৃত যুৱকদুজনৰ পৰা আৰক্ষীয়ে নগদ ধনো জব্দ কৰিছে । ধৃত যুৱক দুজনৰেই এজন হৈছে যোৰহাট পটিয়াগাৱৰ অনিমেশ শইকীয়া। আনহাতে অনিমেশৰ লগৰ ধৃত আনজন হৈছে ধেমাজিৰ নিতুল গগৈ ।\nআৰক্ষীয়ে অনিমেশ শইকীয়াক নাইট ছুপাৰত ধেমাজিলৈ গৈ থকা অৱস্থাত কলিয়াবৰৰ পৰা আৰু নিতুল গগৈক ডিব্ৰুগড়ৰ টেঙাখাটৰ পৰা গ্ৰেপ্তাৰ কৰে । ধৃত অনিমেশক জেৰা কৰাৰ পিছত তেওঁৰ বাসগৃহত গোসাঁইঘৰৰ থাপনাৰ তলত পুতি থোৱা অৱস্থাত টকাৰ বাণ্ডিলসমূহ আৰক্ষীয়ে উদ্ধাৰ কৰে ।\nআৰক্ষীয়ে অনিমেশৰ পৰা ৩ লাখ ৮০ হাজাৰ টকা আৰু নিতুল গগৈৰ পৰা ২ লাখ টকা উদ্ধাৰ কৰিছে। ধৃত দুয়োজন যুৱকে এই ঘটনা সংঘটিত কৰাৰ কথা স্বীকাৰ কৰিছে । আৰক্ষীয়ে যুৱককেইজনে ব্যৱহাৰ কৰা দুচকীয়া বাহনখনো জব্দ কৰিছে ।\nশাৰদীয় উৎসৱৰ বতৰ আৰম্ভ হ'বলৈ লোৱাৰ সময়তে যোৰহাটত এনেদৰে চিলনী চোৰৰ দল সক্ৰিয় হৈ উঠা পৰিলক্ষিত হৈছে । আৰক্ষীয়ে সেয়েহে বেঙ্কৰ পৰা ধন উলিয়াওতে তথা জমা কৰিবলৈ আহোতে সকলোকে সজাগ হৈ থাকিবলৈ আহ্বান জনাইছে ।\nFirst published: September 26, 2021, 11:21 PM IST


Assam Scholarship Application 2021 - Scholarship to differently abled students - AssamJobupdates.com - Assam Career job, Assam latest job news\nHome / Scholarship / Assam Scholarship Application 2021 – Scholarship to differently abled students\nAssam Scholarship Application 2021 – Scholarship to differently abled students\nAssam Scholarship Application 2021 – Directorate of Social Welfare, Guwahati releasedanotification regarding Scholarship to differently abled students with Disabilities Pursuing Medical & Technical Education etc.\nAssam Scholarship Application 2021\nইয়াৰ দ্বাৰা অসম চৰকাৰৰ সমাজ কল্যান বিভাগৰ অন্তৰ্গত চিকিৎসা বিজ্ঞান আৰু কাৰিকৰী শিক্ষা পাঠ্যক্ৰমত অধ্যায়নৰত দিবাংগ ছাত্ৰ ছাত্ৰীৰ বাবে জালপানী (Scholarship to differently abled students with Disabilities Pursuing Medical & Technical Education etc.) আঁচনিৰ অধীনত ইচ্ছুক ছাত্ৰ ছাত্ৰীৰ পৰা চলিত বিত্তীয় বৰ্ষৰ আবেদন পত্ৰ বিচৰা হৈছে, এই আঁচনিৰ অধীনত প্ৰতিজন দিবাং ছাত্ৰ ছাত্ৰীয়ে মাহে ৩০০০ হাজাৰ টকাকৈ লাভ কৰিব\nইচ্ছুক বিশেষভাৱে সক্ষম ছাত্ৰ ছাত্ৰীয়ে আবেদন পত্ৰ সমূহ ইং ১৫ ছেপ্টেম্বৰ ২০২১ ৰ ভিতৰত জিলা সমাজ কল্যান বিষয়াৰ কাৰ্যালয়ত দাখিল কৰিব লাগিব\nআবেদনৰ বাবে প্ৰয়োজনীয় চৰ্তৱলী\n1.অৱদেনকাৰী অসমৰ স্থায়ী বাসিন্দা হব লাগিব ( স্থায়ী বাসিন্দাৰ প্ৰমাণ গাঁঠি দিব)\n2. ছাত্ৰ ছাত্ৰীসকল ৪০% বা ততোধিক শাৰীৰিক প্ৰতিবন্ধকতা থকাৰ প্ৰমাণ পত্ৰ থাকিব লাগিব (স্বাস্থ্য বিভাগৰ প্ৰমাণ পত্ৰ অথবা UDID Card)\n3. আবেদনকাৰী যিকোনো অভিযান্ত্ৰিক/ চিকিৎসা বিজ্ঞান/ পেৰামেডিকেল/ কাৰীকৰি শিক্ষানুষ্ঠানত অধ্যয়ন কৰি থকা হব লাগিব\n4. আবেদন পত্ৰৰ লগত একপি পাছপোৰ্ট আকাৰৰ ফটো গাঁঠি দিব লাগিব\nRead also – DU Admission 2021\nPrevious Dibrugarh University Admission 2021 – B.Pharm BCA etc\nNext Dibrugarh University Admission 2021 – B Ed and DUPGET


অভিজ্ঞতাৰ সঁফুৰা .. Abhigotar Xofura: February 2017\nসৰু ল’ৰা এটি ককাকৰ ওচৰলৈ গৈ সুধিলে. “জীৱনৰ মূল্য কিমান?”\nককাকে তাক এটা পাথৰ দি ক’লে,\n“এই পাথৰটোৰ মূল্য কিমান জানি লোৱা, কিন্তু এইটো নেবেচিবা৷”\nল’ৰাটোৱে পাথৰটো কমলা বেচা মানুহ এজনৰ ওচৰলৈ লৈ গৈ তাৰ দাম কিমান সুধিলে৷\nসেই চিকচিকিয়া পাথৰটোলৈ চাই টেঙা বেপাৰীজনে ক’লে,\n“মই তোমাক বাৰটা কমলা দিম মোক পাথৰটো দিয়া৷”\nল’ৰাটোৱে ক্ষমা খুজি ক’লে, মোক ককাই এইটো বেচিবলৈ হাক দিছে৷\nসি আগবাঢ়ি গৈ পাচলি বেচা মানুহ এজন পাই সুধিলে,\n“এই পাথৰটোৰ দাম কিমান হ’ব?”\nসেই চিকচিকিয়া পাথৰটোলৈ চাই পাচলি বেচা মানুহজনে ক’লে,\n“এপাচি আলু লৈ যোৱা আৰু মোক পাথৰটো দিয়া৷”\nল’ৰাটোৱে ক্ষমা খুজি সেইটো নেবেচে বুলি ক’লে৷\nআৰু আগবাঢ়ি সি এখন অলঙ্কাৰৰ দোকান পালে আৰু তাতে পাথৰটোৰ দাম সুধিলে৷\nঅলঙ্কাৰৰ দোকানীজনে ক’লে,\n“মই তোমাক পাথৰটোৰ দাম দহ লাখ টকা দিম৷”\nল’ৰাটোৱে মূৰ জোকাৰিলে, দোকানীজনে আকৌ ক’লে, “বাৰু , লগতে ২৪ কেৰেট সোণৰ দুডাল নেকলেচ লোৱা আৰু মোক পাথৰটো দিয়া৷\nপাথৰটো বেচিব নোৱাৰে বুলি ল’ৰাজনে বুজাই দিলে৷\nআৰু অলপ আগবাঢ়ি গৈ ল’ৰাজনে মূল্যবান পাথৰৰ দোকান এখন দেখি তাতে পাথৰটোৰ দাম সুধিলে৷\nসেই মূল্যবান পাথৰৰ দোকানীজনে সেই প্ৰকাণ্ড ৰুবীটো দেখি এখন ৰঙা কাপোৰ পাৰি তাৰ ওপৰত ৰুবীটো থ’লে৷ তাৰপাছত তেওঁ ৰুবীটোক কেইবাবাৰো প্ৰদক্ষিণ কৰি মূৰ দোঁৱাই ৰুবীটোক প্ৰণাম কৰিলে৷ তাৰপাছত ল’ৰাটোক সুধিলে,\n“তুমি এই অমূল্য ৰুবীটো ক’ত পালা? মই গোটেই জগতখন বেচিলেও, মোৰ জীৱনটো বেচি দিলেও এই অমূল্য পাথৰটো কিনিবলৈ সক্ষম নহ’ম৷”\nঅতি আচৰিত হৈ ল’ৰাটো ককাকৰ ওচৰলৈ উভতি গৈ সকলো কথা বৰ্ণাই ক’লে৷\n“এতিয়া মোক জীৱনৰ মূল্য কিমান কোৱা, ককা৷”\n“তুমি কমলা বেচা মানুহ, পাচলি বেচা মানুহ, অলঙ্কাৰ বেচোঁতা আৰু মূল্যবান পাথৰৰ দোকানীজনৰ পৰা পোৱা উত্তৰ কেইটাই আচলতে জনায় জীৱনৰ মূল্য কিমান৷\nতুমি অতি অমূল্য পাথৰ হ’ব পাৰা, কিন্তু মানুহে তোমাক মূল্য দিব তেওঁলোকৰ আৰ্থিক অৱস্থা, তেওঁলোকৰ হাতত থকা তথ্য বা তেওঁলোকৰ জ্ঞানৰ পৰ্যায়, তোমাৰ ওপৰত থকা তেওঁলোকৰ বিশ্বাস, তোমাক আদৰ কৰাৰ অন্তৰালত তেওঁলোকৰ অন্তৰত থকা অভিপ্ৰায়, তেওঁলোকৰ উচ্চাকাংক্ষা আৰু প্ৰত্যাহ্বান গ্ৰহণ কৰিব পৰা তেওঁলোকৰ ক্ষমতাৰ ওপৰত নিৰ্ভৰ কৰি৷\nকিন্তু ভয় নকৰিবা৷ তুমি নিশ্চয় কোনোবা এনেলোক বিচাৰি পাবা যিজনে তোমাৰ প্ৰকৃত মূল্য বুজি পাব৷\nনিজক সন্মান কৰা৷\nনিজক কম মূল্যত নেবেচিবা৷\nতুমি দুষ্প্ৰাপ্য, অদ্বিতীয়, মৌলিক আৰু সকলোৰে পৰা পৃথক, একক৷\nতুমি এটি অতুলনীয় সৃষ্টি কাৰণ অতুলনীয়জনাই তোমাক সৃষ্টি কৰিছে৷\nকোনেও তোমাৰ স্থান ল’ব নোৱাৰে৷\nমূল্যক মূল্য দিয়া৷\n(ধনলক্ষ্মী আয়াৰৰ ইংৰাজী পোষ্ট এটাৰ অসমীয়া অনুবাদ)\nগছ আৰু জন্তুৰ তুলনা কৰা…\n১) গছ মাটি ফুটি ওলায়৷ সকলোবিলাক জন্তু মাটি ফুটি নোলায়৷ কিছুমান জন্তু ওলায়, যেনে কেঁচু, কুমটি৷\n২) গছৰ গুটি মাটিত পুতি থলে তাৰ পৰা গছ হয় কিন্তু জন্তু মাটিত পুতি থলে জন্তু নগজে৷ নহ’লে কবৰৰ পৰা নতুন নতুন মানুহ গজি উঠিলহেতেন৷\n৩) জন্তুৱে হোৱা হোৱা কৰে কিন্তু গছে হোৱা হোৱা কৰিব নোৱাৰে৷\n৪) জন্তু ৰং-বিৰঙৰ হয় কিন্তু গছ নহয়৷ গছ সেউজীয়া হয়৷\n৫) গছৰ তেজ ওপৰৰ পৰা তললৈ বয় কিন্তু জন্তুৰ তেজ তলৰ পৰা ওপৰলৈ বয়৷\n৬) গছ চঞ্চল নহয়, একে ঠাইতে থাকে কিন্তু জন্তু বৰ চঞ্চল, ইফালে-সিফালে গৈ থাকে৷\n৭) জন্তুৱে কাজিয়া কৰে কিন্তু গছে কাজিয়া নকৰে৷\n৮) জন্তুৱে আহাৰ খায়, গছে একো নাখায়৷ গতিকে গছৰ দাঁতো নাই৷\n৯) জন্তুৱে কামুৰিব পাৰে, লঠিয়াব পাৰে, গছে কিন্তু নোৱাৰে৷ সেই কাৰণে গছক কোনেও ভয় নকৰে৷\n১০) আমি গছত উঠিব পাৰো কিন্তু জন্তুত উঠিব গ’লে হিনকাই দিব৷\n১১) জন্তু গছত উঠিব পাৰে কিন্তু গছ জন্তুত উঠা আমি দেখা নাই৷\n১২) আৰু বহুত আছে কিন্তু পাহৰি থাকিলো৷\n(হোৱাটচ আপ পোষ্ট এটাৰ পৰা সহায় লোৱা হৈছে)\nজোনটো হৈ আছিল নীৰৱ\nমুখ চিলাই লৈছিল তৰাবোৰেও\nআকাশখন খাইছিল কোঁচ-মোচ\nপাৰ হৈ গৈছিল উচুপি উচুপি নিশাটিও\nকেৱল, সমুদ্ৰইহে কৰি আছিল কোলাহল\nভালদৰেই জানিছিল যে পাৰ পোৱালৈকে\nশেষ হৈ যায় তাৰ জোৰ\nতথাপিও, সি দিছিল সাক্ষ্য\nযদিওবা. অপৰাধ সংঘটিত হোৱা দেখিছিল\nমূল: (হিন্দী) শৈলেন্দ্ৰ শান্ত ::: ::: অনুবাদ: ডঃ মাখন লাল দাস


দিশহাৰা অসমীয়া জাতি – Tultul Kutum\nদিশহাৰা অসমীয়া জাতি\nSeptember 28, 2018 Tultul KutumLeaveaComment on দিশহাৰা অসমীয়া জাতি\nএষাৰ কথা আছে, ইতিহাসৰ প্রতিটো ক্ষণেই হেনো একো একোটা সন্ধিক্ষণ ৷ অসমীয়া জাতিটোৰ পক্ষেও এইষাৰ কথা অতিশয় তাৎপৰ্য্যপূর্ণ ৰূপে পৰিগণিত হৈছে। ইটো ক্ষনতকৈ সিটো ক্ষনৰ যেন গুৰুত্ব কিম্বা জটিলতা বৃদ্ধি পাই গৈ আছে। জাতীয় জীৱনক সকলো দিশৰ পৰাই ঘোৰ সংকটে আগুৰি ধৰা দেখা গৈছে৷ এই অভূতপূৰ্ব জটিল পৰিস্থিতিত পৰি অসমীয়া আজি দিশহাৰা হৈ পৰা বুলিলেও বোধ কৰো বেছি কোৱা নহব। সোঁৱে গ’লেও বিপদ, বাঁৱে গ’লেও বিপদ ৷ সকলো দিশেই যেন উভয় সংকট। অৱশ্যে জাতিটোৰ এনে অৱস্থা এটা ৰাতিটোৰ ভিতৰতে উদ্ভৱ হােৱা নাই আমাৰ পূর্ব পুৰুষ সকলে যিবোৰ ঐতিহাসিক ভূল কৰি থৈ গ’ল, সিবােৰৰ অন্তিম পৰিণতি আজিৰ অসমীয়া চামে ভোগ কৰিবলৈ ওলোৱাটো অৱধাৰিত হৈ উঠিছে| যিবােৰ সংগঠনক লৈ অসমীয়া সমাজখনে ইমান দিলে অনেক পৰীক্ষা নিৰীক্ষা চলালে, তেনে প্রতিটো সংগঠনেই স্বজাতিৰ লোকসকলক দুখ লগা ধৰণেৰে প্রতাৰণা কৰিলে ৷ ‘জাতি ৰক্ষা কৰিম’ বুলি সংকল্প লৈ সেইবােৰে জাতিৰ শত্ৰুৰ সৈতে হাত মিলালেগৈ | সংকীর্ণ ব্যক্তি স্বার্থক প্রাধান্য দিয়া এচাম বিড়াল তপস্বী নেতায়ো তাকেই কৰিলে |ফলত আজি অসমীয়া সমাজখনৰ ঠেৰু ছিগা অৱস্থা হৈ পৰিছে। এই মুহূর্ততাে যি এমুঠিমান লোকে শুদ্ধ পথৰ সন্ধান দিব পাৰিব বুলি অসমীয়া সমাজখনে আশাৰে বাট চাই আছে সেই সকলৰ আকৌ নিজৰেই জলক তবক অৱস্থা। জাতিটোক বা সমাজ খনক এক নিষ্কণ্টক ভবিষ্যতৰ সন্ধান দিবলৈ হ’লে পোনতে নিজে পৰিস্থিতিটোৰ সন্দর্ভত স্পষ্ট হৈ ল’ব পাৰিব লাগিব | কিন্তু যিসকলৰ দৃষ্টি পাণ্ডৱৰ ইন্দ্রপ্রস্থত প্রৱেশ কৰা দুর্যোধনৰ দৰে ভ্রমত আচ্ছন্ন, তেওঁলােকে স্বজাতিক প্রকৃত পথ চিনাই দিবই বা কি দৰে? কিহৰ স্বার্থত নাজানো, অসমীয়া সমাজৰ এচাম নেতৃ স্থানীয় লোকে সম্প্রতি ৰাজভগনৰ কথা এৰি কলথোক বাদুলীয়ে খােৱাত বেছিকৈ মন দিছে। তেওঁলােকে নিজেও শত্ৰু মিত্র চিনিব নােৱৰা হৈছে আৰু সমগ্র জাতিটোকে শত্রু মিত্র চিনিব নােৱাৰা অৱস্থা এটালৈ ঠেলি দিবলৈ ওলাইছে ৷\nমোগলক সোতৰবাৰ পৰাস্ত কৰা অসমীয়াৰ আজি এনে বিলৈ কিয় হল ? তাহানি লাচিতে এৰি থৈ যােৱাৰে পৰা অসম আৰু অসমীয়াৰ লঘূ-লাঞ্ছনা, দুখ-বেজাৰৰ আজিলৈকে ওৰ নপৰিল।\nইতিহাস অধ্যয়ন কৰা সকলো অসমীয়াই জানে অসমীয়াৰ স্বাধীনতাৰ বেলি বৃটিছসকল অহাৰ আগতেই মানসকলে ডুবাইছিল। জোৰ কৰি মানসকলৰ পৰা বৃটিছে অসম দেশ অধিকাৰ কৰি ল’লে। তাহানিৰ অসুৰ দানৱ বংশৰ দিনৰে পৰা নিজ বীৰত্ব গুণে ৰক্ষা কৰি থকা স্বাধীনতা অসম নামৰ এই মুলুকে কেতিয়াও এনেদৰে হেৰুৱাব লগা হোৱা নাছিল। অৱশ্যে আমাৰো মাজে মাজে সাময়িক বিপৰ্য্যয় নহাকৈ থকা নাছিল। বিপৰ্য্যয় মাজে সময়ে আহিছিল যদিও সেইবোৰ আজিৰ নিচিনাকৈ সুদূৰ প্ৰসাৰী নাছিল। অসমলৈ মানৰ আগমনৰ দিনৰ পৰা এতিয়ালৈকে খিলঞ্জীয়া অসমীয়াই জাতি, মাটি আৰু ভেটিৰ সংকটত যেনেদৰে ভূগিছে এনে দিন খিলঞ্জীয়া অসমীয়াৰ কেতিয়াও অহা নাছিল।\nঅসমৰ ইতিহাসে কয়, মানৰ আক্ৰমণৰ নিচিনা চুড়ান্ত বিপৰ্যয় এই মূলুকে কেতিয়াও সন্মুখীন হব লগা হোৱা নাছিল। মানৰ আক্ৰমণৰ সুযোগ লৈয়ে বৃটিছ আহিল। বৃটিছ আগমনৰ লগে লগে তন্ত্ৰ মন্ত্ৰৰ দেশ অসমলৈ জাকে জাকে বিদেশীৰ আগমন ঘটিল। যি ভূমিখণ্ড বুকুৰ তেজ দি খিলঞ্জীয়াই যুগে যুগে ৰক্ষা কৰি আছিল তাক বিদেশী শাসনৰ সুযোগ লৈ তাহানিৰ আক্ৰমণকাৰীহঁতৰ বংশধৰ সকলে খিলঞ্জীয়াৰ চকুৰ আগতে শগুণে মৰা শ ভাগ কৰি খোৱাদি ভগাই খোৱাত লাগিল। মোৱামৰীয়া বিদ্ৰোহৰ দিনৰে পৰা মানৰ আক্ৰমণৰ সময়লৈকে নিজৰ মাজতে যুঁজ বাগৰ কৰি চৰম ৰাজনৈতিক আৰু সামাজিক অৱক্ষয়ত ভূগি থকা একালৰ প্ৰতাপী খিলঞ্জীয়া সকল নপুংসক দৰে মাথো সেই আগ্ৰাসনৰ নীৰৱ দৰ্শক হৈ থাকিল।\nবৃটিছৰ দিনতে ভাৰতৰ বিভিন্ন প্ৰান্তৰ পৰা হাজাৰ হাজাৰ মানুহ আহিল। কিছু লোক স্বেচ্ছাই আহিল আৰু আন কিছুমানক নিজৰ সুবিধাৰ বাবে বৃটিছে আনিলে। ইয়াৰ পূৰ্বে ভাতৃঘাতী সংঘৰ্ষ আৰু মানৰ আক্ৰমণত লাখ লাখ খিলঞ্জীয়াৰ মৃত্যু হোৱাত অসমৰ খিলঞ্জীয়াৰ জনসংখ্যা অস্বাভাৱিকভাৱে কম হৈ অসমৰ বহু ঠাই খালী হৈ পৰি আছিল। বিদেশী শাসকৰ পৃষ্ঠপোষকত সেই খালী ঠাইবোৰত হাজাৰ হাজাৰ অখিলঞ্জীয়া লোক বহিল যি খিলঞ্জীয়াৰ জনসংখ্যাৰ অনুপাতলৈ ভাবুকি কঢ়িয়াই আনিলে। তাতে ভূতৰ ওপৰত দানহ পৰাদি বংগক অসমৰ লগত চামিল কৰাত অসমৰ নিচেই ওচৰত থকা পূববংগৰ পৰা অবাধ হাৰত অসমৰ খালী ঠাইবোৰলৈ প্ৰব্ৰজন ঘটিল। অসমৰ সাৰুৱা খালী ঠাই বোৰৰ মোহে আটাইতকৈ মোহিত কৰিলে বংগবাসীক। সেই কাৰণে ভাৰতে স্বাধীনতা লাভ কৰাৰ পূৰ্বে বংগৰ মানুহে অসম ভূখণ্ড নিজৰ লগত ৰাখিবলৈ আপ্ৰান চেষ্টা চলাইছিল। তেওঁলোকৰ উদ্দেশ্য সাধনৰ বাবে নানান কুট কৌশলো ৰচনা কৰিছিল। গোপীনাথ বৰদলৈয়ে সেইবাৰলৈ অসমখন যেনে তেনে ৰক্ষা কৰিলে। কিন্তু বংগবাসীৰ অসমৰ ভূখণ্ডৰ প্ৰতি মোহ আজিও আঁতৰা নাই। তেওঁলোকে বলে নোৱাৰিলেও ছলেৰে হলেও অসম ভূখণ্ড দখল কৰিবলৈ নাটক কৰিয়ে আছে। এই নাটখনৰ পাণ্ডুলিপি স্বাধীনতাৰ পূর্বেই ৰচিত হৈছিল। মঞ্চস্থ কৰাৰ ক্ষেত্রতহে আউল লাগিছিল ৷ ১৯৪৬ চনৰ গ্রুপিঙ আচনিৰ পৰা উচাট মাৰি অসম ওলাই আহিল ৷ জিন্না চাহাবে বৰ বেয়া পালে ৷ গান্ধীৰ আশীর্বাদ আছিল বাবে অসম বাচিল। জিন্নাই কৈছিল- “ছিলেট নিলাম গণভোটে, আসাম নেব জনবলে ৷” দ্বিজাতি তত্বৰ পৃষ্ঠপোষক মহম্মদ আলী জিন্নাই হেনাে তেওঁৰ বন্ধু মইনুল হক চৌধুৰীক কৈছিল- “এটা দশকৰ ভিতৰত অত্যধিক মুছলমানৰ প্রব্রজন ঘটোৱাই মই অসমক ইষ্ট পাকিস্তানৰ অন্তর্ভূক্ত কৰিম |” জুলফিকৰ আলী ভুট্টোৱেও তেওঁৰ আত্মজীৱনী “The Myth of lndependence” নামৰ কিতাপত লিখিছে- ‘ভাৰতবর্ষৰ লগত আমাৰ বিবাদ কেৱল কাশ্মীৰক লৈ নহয়, অসমক লৈও ৷ আৱামী লীগৰ নেতা বাংলাদেশৰ তদানীন্তন ৰাষ্ট্রপতি শ্বেইখ মুজিবুৰ ৰহমানে এবাৰ কৈছিল “ইষ্ট বেংগলৰ (বাংলাদেশ) জনসংখ্যা দ্রুত গতিত বাঢ়ি আহিছে | ইয়াৰ জনগণে কমি অহা ভূমিৰ বাবে অসুবিধাৰ সন্মুখীন হৈছে ।বেংগলীসকলক ভূমিৰ প্রয়োজন, যি অসমে দিব পাৰে | অসম বনাঞ্চল আৰু প্রাকৃতিক সৌন্দর্য্যৰে ভৰি আছে। যদি বাংলাদেশৰ কিছু লোক অসমলৈ গৈ তাতে স্থায়ীভাৱে থিতাপি লয়, তেনেহলে তেওঁলােক বৰ সুখী হ’ব। আচলতে অসমখনক ইষ্ট বেংগলৰ সৈতে অন্তর্ভুক্ত কৰিব লাগিছিল৷” পাকিস্তানে নহ’লেও বাংলাদেশে এই নাটকত অভিনয় কৰিয়েই যাব ৷ তাৰ প্ৰমান স্বৰূপে অসমত ইমানবোৰ ঘটনা সঘনে ঘটি থকা সত্বেও ৰজাঘৰ প্রজাঘৰ নির্লিপ্ত হৈ আছে।দিল্লীৰ কেন্দ্ৰীয় চৰকাৰো এইক্ষেত্ৰত উদাসীন। এসময়ত নেহৰুৱে অসমক চীনৰ হাতত এৰি দি বিদায় সম্ভাষণ দিছিল। সেই একেদৰে বাংলাদেশে জনবলেৰে অসমক চামিল কৰাৰ বেলিকাও হয়তো দিল্লীৰ দৰবাৰে অসমক বিদায় দিব |\nকোনোবাই গালি পাৰিলেও বা সমালোচনা কৰিলেও কম- অসম আৰু অসমীয়া জাতিসত্বা ৰক্ষাৰ সংগ্ৰামত খিলঞ্জীয়া মুছলমান সকলৰ ভূমিকাও বিতৰ্কৰ উৰ্দ্ধত নহয়। ইতিহাসৰ কেইটামান পৃষ্ঠা লুটিয়ালেই তাৰ প্ৰমাণ পোৱা যায়। ১৯৪৬ চনৰ ব্ৰিটিছ কেবিনেট মিছন, গ্ৰুপিং আঁচনি আদিত অসমৰ মুছলমান সকলে অসমৰ ভৌগোলিক মানচিত্ৰ ৰক্ষা কৰিবলৈ চেষ্টা কৰাৰ পৰিৱৰ্তে শত্ৰু শিবিৰ অৱস্থান গ্ৰহণ কৰি একমাত্ৰ ধৰ্মীয় কাৰণতে অসমক পূব পাকিস্তানৰ লগত চামিল কৰাৰ পক্ষপাতী লৈছিল। তাৰ উদাহৰণস্বৰূপে ১৯৪৭ চনৰ ৫ জানুৱাৰীত কংগ্রেছ অধিবেশনত নেহৰু প্রস্তাৱ গৃহীত হওঁতে অসম সন্তান ফকৰুদ্দিন আলি আহমেদে অসমক পূব বংগৰ লগত চামিলৰ বিৰুদ্ধে ভোট নিদি ভোটদানৰ পৰা বিৰত থাকিছিল। এগৰাকী খাটি অসমীয়া মুছলমানৰ সন্তান সত্বেও ছাদুল্লাই অসমক পূব পাকিস্তানৰ লগত চামিলকৰনত সমৰ্থন জনাইছিল। ১৯৪৭ চনৰ ৬ জুনত নিখিল ভাৰত মুছলিম লীগ পৰিষদে মিছন আঁচনি গ্রহণ কৰাৰ পিচত ছাদুল্লাই এই সিদ্ধান্তক আদৰণি জনাইছিল I ছাদুল্লাই মুকলিভাৱে ঘোষণা কৰিছিল যে অসম বহু ক্ষেত্রত বংগৰ ওপৰত নির্ভৰশীল আৰু সেয়েহে বংগৰ সৈতে অসমক সাঙুৰিব খােজা বিষয়টো অসংগত নহয় | ছাদুল্লাই গ্রহণ কৰা এই দৃষ্টিভংগী সেই সময়ত অসমৰ স্বকীয়তাৰ বাবে এক বৃহৎ প্ৰত্যাহ্বান স্বৰূপ হৈ পৰিছিল। তাৰোপৰি, অসমৰ সুৰমা উপত্যকাৰ মুছলমান সকলে অসমক পূব পাকিস্তানত চামিলৰ বাবে পূৰ্ণ সমৰ্থন জনাইছিল। গতিকে এইবোৰ ঘটনাৰ পৰা এটা কথা স্পষ্ট হৈ পৰে যে ঘৰে পৰে মিলি বলেৰে নহলেও ছলেৰে অসম দখল কৰি ইয়াৰ খিলঞ্জীয়াৰ সঁচ মাৰিবলৈ এক বৃহৎ দীৰ্ঘম্যাদী চক্ৰান্ত কেইবা দশক জুৰি চলাই আছে। তাৰ বাবে তেওঁলোকে যিমান পাৰে সিমান সন্তান উৎপাদন কৰাৰ লগতে সীমান্তৰ সিপাৰৰ পৰাও মানুহ অনাত লাগিয়েই আছে। সন্তান উৎপাদনৰ বাবে তেওঁলোকে খিলঞ্জীয়া নাৰীকো বিভিন্ন উপায়েৰে হাত কৰি লবলৈ সক্ষম হৈছে । ইতিমধ্যে প্ৰব্ৰজন আৰু সন্তান উৎপাদনৰ জৰিয়তে তেওঁলোকে জনগাঁথনিৰ বৃহৎ পৰিৱৰ্তন সাধন কৰিলেই। শেহতীয়া তথ্যমতে অসমৰ ১৫ খন জিলাত তেওঁলোকে খিলঞ্জীয়া মানুহতকৈ সংখ্যা গৰিষ্ঠতা লাভ কৰিছে। হৰি শংকৰ ব্ৰহ্ম কমিটিৰ প্ৰতিবেদনৰ পৃষ্ঠাই পৃষ্ঠাই খিলঞ্জীয়াৰ ভয়াবহ ভৱিষ্যতৰ কথা লিপিবদ্ধ হৈছে।\nইতিহাসৰ এই শিক্ষা গ্রহণ কৰাত যদি অসমৰ খিলঞ্জীয়া পক্ষটো ব্যর্থ হয়, তেনেহ’লে অদূৰ ভৱিষ্যতে এই লোক সকলৰ কপালত কি লিখা আছে, তাক সময়েহে সঠিককৈ ক’ব পাৰিব I তথাপি অনুমান কৰা হৈছে যে জনসংখ্যা বিলোমনৰ বর্তমানৰ হাৰ অপৰিৱর্তিত হৈ থাকিলে অসমখন এখন পূৰ্ব বংগমূলীয় মুছলমানৰ সংখ্যাগৰিষ্ঠ ৰাজ্যত পৰিণত হ’বলৈ আৰু দুই বা তিনি দশকাে অপেক্ষা কৰিব লগা নহ’ব | এবাৰ অসমত এই অভিবাসী জনসমষ্টিটোৰ সংখ্যাগৰিষ্ঠতা প্রতিষ্ঠা হোৱাৰ পাছত এই ৰাজ্যখনত যে বর্তমানৰ কাশ্মীৰসদৃশ পৰিস্থিতিৰ উদ্ভৱ হ’ব,সেই বিষয়ত তিলমাত্রও সন্দেহৰ থল দেখা নাযায় | তেনে সম্ভাৱ্য পৰিস্থিতিত অসমৰ খিলঞ্জীয়া লোকসকলৰ সন্মুখত দুটা পথেই খোলা থাকিব-\n(ক) স্ব গৃহভৃমিতে থাকি স্বাধিকাৰ ৰক্ষৰ বাবে সংগ্রাম কৰা, নতুবা\n(খ) অভিবাসী পক্ষৰ নির্যাতন নিষ্পেষণৰ সন্মুখত তিষ্ঠিব নােৱাৰা কাশ্মীৰৰ হিন্দু শৰণার্থীসকলৰ পথ অনুসৰণ কৰা।\nএতিয়া কথা হৈছে, ওপৰৰ বিকল্প দুটা অসমৰ খিলঞ্জীয়া হিন্দুসকলৰ বাবে যিদৰে প্রযোজ্য, অসমত সুদীর্ঘকাল বসবাস কৰি থকা বাঙালী হিন্দুসকলৰ বাবেও ইয়াৰ তাৎপর্য কোনােগুণে কম নহয় | আজিৰ পৰা ছয় সাত দশকৰ আগে অসমলৈ যে লক্ষ লক্ষ হিন্দু বাঙালীৰ প্রব্ৰজন ঘটিছিল, তাৰো গুৰিতে আজিৰ পূর্ব বংগৰ মূছলমানসকলৰ উগ্ৰ ধৰ্মীয় সাম্প্রদায়িকতা। এতেকে অসমত ভৱিষ্যতে পূর্ববংগীয় মুছলমানৰ প্রভূত্ব প্রতিষ্ঠা হলে তাৰ কুহলে কােল যে অসমীয়া হিন্দুৱেই ভুগিব লাগিব তেনে নহয়, বৰং বাঙালী হিন্দু সম্প্রদায়ৰ বাবেও একেই দুর্দশা দ্বিতীয়বাৰৰ বাবে নামি আহিবৰ আশংকা। সেয়েহে কওঁ, যদি ভাষাই শেষ কথা হ’লহেঁতেন, তেনেহ’লে বাঙালী হিন্দুসকলে কোনো সময়তে তেওঁলােকৰ গৃহভৃমি পূর্ববংগ এৰি থৈ আহিব লগীয়া নহ’লহেঁতেন |\nপূর্বোক্ত কথাখিনি অনুধাৱন কৰিবলৈ সমর্থ হােৱাৰ বাবেই ২০১৬ চনৰ নির্বাচনত অসমৰ হিন্দু অসমীয়া আৰু হিন্দু বাঙালীসকল ৰাজনৈতিকভাৱে একত্রিত হোৱাটো সম্ভব হৈ উঠিছিছিল ৷ ভাষা নিৰ্বিশেষে অসমৰ খিলঞ্জীয়া লোকসকলৰ এই ঐক্য দেখি স্বাভাৱিকতে সেইটো ৰাজনৈতিক শিবিৰ সন্ত্ৰস্ত হৈ উঠিছে যি স্বাধীনতাৰ সময়ৰে পৰা পূর্ববংগমূলীয় মুছলমান সম্প্রদায়টোক নিজৰ ভোট বেংক হিচাপে ব্যৱহাৰ কৰি আহিছে | এই ৰাজনৈতিক পক্ষটোৱেই যে পুনৰায় ভাষাৰ নামত বৃহত্তৰ অসমীয়া সমাজখনত ভাঙোন আনিবলৈ অপপ্ৰয়াস কৰিব, তাৰ চিন চিলাপথাৰ কাণ্ডৰ মাজেৰেই ফুটি উঠিছিল । অসমৰ খিলঞ্জীয়া পক্ষটোৰ লগতে ৰাজ্যখনত সুখে শান্তিৰে বসবাস কৰি থকা বাঙালী হিন্দুসকলেও এই সংকটৰ মূহুর্তত শত্ৰু মিত্ৰ চিনাত যদি সামান্যও ভূল কৰে তেনেহ’লে তাৰ ভীষণ পৰিণাম ভুগিবলৈ দুয়োটা পক্ষই সাজু হব লাগিব ।\nNext ৰাম ৰহিম বাবাৰ ঘটনা আৰু বিজ্ঞান প্রযুক্তিৰ প্রচাৰ


নিৰ্বাচিত কথা-বতৰা : আয়কৰ, ৮০চি ইত্যাদি - সাহিত্য ডট অৰ্গ\nনিৰ্বাচিত কথা-বতৰা : আয়কৰ, ৮০চি ইত্যাদি\nSection 80(C) ত জমা টকাৰ ওপৰত ইনকাম টেক্স দিব নালাগে; কিন্তু কিয়??\nসহজে বুজিবলৈ ধৰাহ’ল, এজন লোকৰ মুঠ বছৰি আয় চাৰি লাখ টকা। (মাহিলী গড় আয় ~৩৩,৩০০ টকা)। নতুন বাজেট মতে ২ লাখ ৫০ হাজাৰ টকালৈ কৰ ৰাহি দিয়া হৈছে। অৰ্থাৎ মানুহজনে বছৰি মুঠ আয়ৰ (৪,০০,০০০-২,৫০,০০০=) ১,৫০,০০০ টকাৰ ওপৰতহে কৰ দিব লাগিব।\nকিন্তু মানুহ জনে যদি অকণমান পৰিকল্পনা কৰি এই কৰ দিব লগীয়া টকাখিনি (১লাখ ৫০ হাজাৰ) Section 80(C) ৰ অধীনৰ কোনোবা আঁচনিত জমা কৰি দিয়ে, তেন্তে সেই টকাৰ ওপৰতো তেওঁ আৰু কৰ দিব লগীয়া নহয়।\nযোৱা বছৰলৈ ধাৰা 80(C) ৰ অধীনত এজন ব্যক্তিয়ে কেৱল ১ লাখলৈ হে টকা জমা কৰিব পৰা নিয়ম আছিল। তাৰো পূৰ্বে আকৌ এই সীমা কেৱল ৭০ হাজাৰ টকালৈ হে আছিল।\nএই বাজেটৰ পৰা (২০১৪-১৫) এই সীমা সৰ্বাধিক ১লাখ ৫০ হাজাৰ টকালৈ বৃদ্ধি কৰা হৈছে। এই নিৰ্ধাৰিত সীমাতকৈ বেছি টকা 80(C) ৰ অধীনৰ ফাণ্ডত জমা কৰিলে অতিৰিক্ত জমা থোৱা টকাৰ ওপৰত কিন্তু কোনো কৰ ৰাহি পোৱা নাযায়। তাৰোপৰি এটাতকৈ বেছি PPF একাউন্ট খোলাটোও কিন্তু এটা অপৰাধ। জৰিমনা ভৰিব লগা হ’ব পাৰে।\nবহু লোকে আকৌ 80(C) ৰ অধীনত টকা জমা কৰিব লগীয়া হ’লে কেৱল Life Insurance ৰ কথাহে ভাবি পায়। এই অজ্ঞানতাৰ সুযোগ বীমা কোম্পানী আৰু এজেন্ট সকলে খুব ভাল দৰেই গ্ৰহণ কৰে।\n80(C) ৰ অধীনস্থ, জীৱন বীমা আঁচনিত কৈও উত্তম আন ভালে কেইটামান আঁচনি আছে। জনা লোকে প্ৰথমে সেই বোৰতহে টকা থৈ লয়। যেনে Provident Fund(PF), Public Provident Fund (PPF), National Saving Certificate (NSC), Pension Fund, New Pension Scheme, 5-year Bank বা P.O. Fixed Deposit Scheme (5yr-FDS) আৰু Senior Citizen Savings Scheme (SCSS)। এই আঁচনি কেইটাত থকা জমা কৰিলে ৮.৭৫% ৰ পৰা ৯.৫০% লৈ নিশ্চিত সুত উপাৰ্জন কৰিব পৰা যায়। এই কেইবিধ highly সুৰক্ষিত আৰু লাভ জনক আঁচনিৰ উপৰিও অন্য কেইটামান আঁচনি হৈছে- Insurance Policy, Equity Linked Saving Scheme (ELSS- Mutual Fund), Unit Linked Insurance Policy (ULIP), আৰু কিছুমান নিৰ্বাচিত চৰকাৰী বোণ্ড ফাণ্ড।\nবিশুদ্ধ এন্ডাউমেণ্ট আৰু ইন্সুৰঞ্চে পলিচিবোৰ সাধাৰণতে সুৰক্ষিত আঁচনি যদিও হয়, এইবোৰত নিশ্চিত ৰিটাৰ্ণ ৩% বা ৪% তকৈ বেছি দিব নোৱাৰে বীমা কোম্পানী বোৰে। এজেন্ট এজনে হাজাৰ লোভনীয় কথা হয়তো ক’ব পাৰে, কিন্তু এয়াই প্ৰকৃত সত্য। এজেন্ট সকল সাধাৰণতে লোকেল বা চিনাকী ব্যক্তি হয় বাবে গ্ৰাহকে তেওঁলোকৰ লোভনীয় লাভৰ কথা সোনকালে বিশ্বাস কৰি লয়। আনহাতে, ULIP জাতীয় (মাৰ্কেট-লিংড) ন ন বীমা আঁচনিবোৰত return ভালো হ’ব পাৰে, বেয়াও হ’ব পাৰে বা নহ’বও পাৰে! তাৰ কোনো নিশ্চয়তা নাই। একেদৰে দীৰ্ঘম্যাদী ELSS (Mutual Fund) বোৰো হয়তো এসময়ত ভাল ৰিটাৰ্ণ দিব পাৰে, কিন্তু তাৰ নিশ্চয়তা কোনেও দিব নোৱাৰে। ৰিক্স ল’বলৈ ক্ষমতা নথকা লোকে সেয়ে এই ধৰণৰ মৰ্কেট-লিংক্ড আঁচনিত নিজৰ সাঁচতীয়া ধন জমা কৰাৰ আগতে ভাল দৰে গমি-পিতি চাব লাগে বা জনা লোকক সুধি ল’ব লাগে। জনা লোক বুলি আকৌ এজেন্ট এজনকে গৈ যাতে নোসোধে!!\n80(C) আঁচনিত জমা কৰা টকাৰ ওপৰত কৰ নোলোৱাৰ পোনপটীয়া কাৰণটো হৈছে- এইবোৰ টকা আচলতে পৰোক্ষভাৱে চৰকাৰী আঁচনিতেই দীৰ্ঘ সময়ৰ বাবে খটুৱা হয় (বিনিয়োগ কৰা হয়)। আৰু চৰকাৰে সেই টকাবোৰ দেশৰ নাগৰিকৰ উন্নয়নৰ বাবে খৰচ কৰে। যিদৰে ইনকাম টেক্সৰ পৰা পোৱা টকাবোৰো চৰকাৰে দেশৰ বিকাশৰ কাৰণে খৰচ কৰে বা খটুৱাই।\nইনকাম টেক্স সম্পৰ্কীয় কথাবোৰ বৰ জটিল। ওপৰত কেৱল কিছু laymen কথাহে উল্লেখ কৰিছোঁ। কিন্তু এইবোৰ সম্পৰ্কে বহুলোকৰ ধাৰণা খুবেই সীমিত আৰু চৰ্চা নোহোৱা বাবে জনা লোকেও কথাবোৰ পাহৰি যায়। মইও মনত থকা কথাবোৰহে অতি সৰল ভাৱে উল্লেখ কৰিব চেষ্টা এটা কৰিলোঁ। আৰু বহু কথা আছে বিতংকৈ ক’বলৈ গ’লে।\nৰঞ্জিত কুমাৰ বৰাঃ এয়াহে। এইবাবেই ফেচবুক উত্তম। লিখাটো পঢ়ি উপকৃত হ’লোঁ। আপোনালৈ অশেষ ধন্যবাদ।\nআব্দুৰ ৰহিমঃ Abid Azad ডাঙৰীয়া, চমুকৈ হলেও কথাবোৰ সহজ সৰল ভাষাৰে বুজোৱাৰ বাবে ধন্যবাদ! বহু নজনা কথা জনাৰ সুবিধা দিলে ॥\nমানৱ কুমাৰঃ বহুত ভাল কথা জানিব পাৰিলো।\nদিব্য দত্তঃ সেইটোৱে মূল কথা ১০০টকা আমি কামত খটালে বছৰি ৯ বা ১০ টকাতকৈ বেছি উপাৰ্জন কৰিব পাৰিলোঁহেতেঁন । যাৰ বাবে টেক্স দিয়াৰ পাছতো লাভতহে থাকিলোঁহেতেঁন ।\nমেহবুব ইছলাম চৌধুৰীঃ ভাল লাগিল\nকল্যান নাথঃ ভাৰতত আয়কৰৰ ডাঙৰ সমস্যাটো হৈছে অতি কম সংক্ষক লোককহে চৰকাৰে আয়কৰৰ আওঁতালৈ আনিবলৈ সক্ষম হৈছে, প্ৰধানতঃ চাকৰিজীৱি সকল, যিসকলৰ আয়কৰ নিয়োগকৰ্তাই উৎসতে কাটি ৰাখি চৰকাৰক জমা কৰি দিয়ে ! চাকৰি নকৰাকৈ বিভিন্ন ব্যৱসায় বা আন বিশেষ বৃত্তিত জড়িত হৈ বহু বেছি টকা উপাৰ্জন কৰি থকা সকলৰ পৰা আয়কৰ সংগ্ৰহ কৰাত চৰকাৰ সম্পুৰ্ণভাৱে বিফল হৈছে ! এইসকল লোকক নাকি লগাবলৈ চৰকাৰৰ তৰফৰ পৰা এইবাৰো বিশেষ কোনো আচঁনি লোৱা দেখা নগল া\nমৃদুল কুমাৰ শৰ্মাঃ ULIP বা ELSS mutual fund ত ৰাইজে টকা খটুৱাব পাৰে পিছে কমেও ১২-১৫বছৰলৈ ৰাখিব লাগিব৷ কম সময়ত এইবোৰত লাভ নহয়৷\nআবিদ আজাদঃ 80C ত টকা জমা থোৱাটো সেয়ে নিজৰ বাবেও লাভ জনক আৰু চৰকাৰৰ বাবেও লাভ জনক। বহুতে ৮০ C ত বছৰি টকা থব লগীয়া হোৱাটো এটা burden বুলিয়ে ভাবে; কিন্তু সেয়া কিমান লাভজনক আৰু জনকল্যান মূলক বহুতে ভাবিয়ে নাচায়।\nএটা সৰল কেলকুলেচন তলত পুনৰ ডাঙি ধৰিলোঁ-\nPPF ফাণ্ডত বছৰি 24,000 কৈ (মাহে ২০০০) টকা জমা কৰি গ’লে 15 বছৰত 8.75% সুতৰ হাৰত হ’ব গৈ প্ৰায় 7,40,000 টকা। অৰ্থাৎ লাভ= 7,40,000-3,60,000= 3,80,000 টকা। (চকু মোহাৰি লাভৰ পৰিমাণটো ভালকৈ চাওঁক। যিমান জমা কৰিব তাতকৈ বেছি লাভ!!!!)\nআনহাতে কোনো endowment জাতীয় নিশ্চিত ৰিটাৰ্ণৰ Insurance Policy ত 4% ৰিটাৰ্ণত বছৰি 24,000 টকাকৈ 15 বছৰৰ বাবে প্ৰিমিয়াম দি গৈ থাকিলে পলিচিৰ অন্তত মুঠ ধন হ’ব প্ৰায় 4,92,000 টকা। অৰ্থাৎ নেট লাভ 4,92,000-3,60,000= 1,32,000 টকা (এইবাৰো চকু মোহাৰি চাওঁক, আৰু PPF ত পোৱা টকাৰ সৈতে তুলনা কৰি চাওঁক!!)\nইঞ্চোৰেন্স কোম্পানী এটাই ইয়াতকৈ বেছি ৰিটাৰ্ণ গেৰাণ্টি দিব নোৱাৰে। কাৰণ ৰিটাৰ্ণৰ উপৰিও তেওঁলোকে জীৱন সুৰক্ষা দিব লগীয়া হয়। অৰ্থাৎ পলিচি ধাৰকৰ আগতীয়া মৃত্যু হ’লেও চুক্তিবদ্ধ টকা খিনি দিবলৈ বাধ্য। তাৰোপৰি এটা কথা এনেও ভাবি চাব লাগে- কিছুমান দুষ্ট এজেন্টে কোৱাৰ দৰে যদি কোনো বীমা আঁচনিত ৮% ৰ পৰা ১০% বা তাতোধিক ৰিটাৰ্ণ নিশ্চিত ভাবে লাভ কৰিবই পাৰি; তেন্তে পৃথিৱীৰ কৌটি কৌটি মানুহে বাৰু কিয়নো বেংক, পোষ্ট অফিচ আদিত দীঘলীয়া বিনিয়োগ কৰিব যাব!! জীৱন সুৰক্ষা বিহীন বেংক বা পোষ্ট অফিচৰ আঁচনিত বিনিয়োগ কৰাতকৈ বীমা আঁচনিতে দেখোন টকা থৈ উচ্চ ৰিটাৰ্ণ, কৰ ৰেহাই আৰু জীৱন সুৰক্ষা তিনিটাও লাভ কৰিব পৰা যাব! (এজেন্ট সকলে নিজৰ ব্যৱসায় চলাই নিবলৈ যথেষ্ট কষ্ট আৰু পৰিশ্ৰম কৰে, কিন্তু তেওঁলোকৰ বহুতেই মিছাৰ আশ্ৰয় লৈ বিভ্ৰান্তি মূলক লাভালাভৰ টোপ দি গ্ৰাহকক প’লিচি বিক্ৰী কৰা কথাটোই মোক যথেষ্ট কষ্ট দিয়ে। তাৰ মাজতে কিছুমান এজেন্টে আকৌ কোনো পৰিশ্ৰম নকৰাকৈয়ে গ্ৰাহকৰ পইচাৰে মৌ-জোল ৰৌ-জোল ভোগ কৰি আছে।)\nমানুহে জীৱনত সেয়ে ভাল ইঞ্চুৰেঞ্চ এটাই কৰিব লাগে- মোটা অংকৰ। ইঞ্চুৰেন্স কৰি উঠি বা কৰাৰ পূৰ্বে “মেচুৰিটিত কিমান টকাৰ লাভ হ’ব” জাতীয় অবান্তৰ কথাবোৰ চিন্তা কৰাটো ত্যাগ কৰাটৈ ভাল। আৰু পৰাপক্ষত টাৰ্ম ইঞ্চুৰেন্স কৰাটোহে গুণী লোকৰ কথা। এটা কথা সদায় মনত ৰাখিব- জনালোকে সদায় টাৰ্ম-ইঞ্চুৰেন্স কৰে! বীমাৰ লগে লগে ৰাহি টকাখিনি প্ৰথমে ভাগ ভাগ কৰি PPF, NSC, RD, NPS আদিত খটাই ল’ব লাগে। বাকী যিকোনো লোভনীয়(!) আঁচনি পাছত। (কথাখিনিত গুৰুত্ব আৰোপ কৰিলোঁ)। Systematic Investment Plan (SIP) ৰ কথা জানি-বুজিয়ে ইয়াত উল্লেখ কৰাৰ পৰা বিৰত থাকিলোঁ।\nকিছুমান মানুহৰ যে ৫ টা, ৬ টা, আনকি ১২ টা লৈও জীৱন বীমা থাকে, কিন্তু এটাও PPF বা RD বা NSC নাই; তেনে মানুহ লগ পালে; ভীষণ আঁচৰিত হওঁ!!! আৰু ভাবি দুখো লাগে- তেওঁ যে জীৱনত কিমান টকা লোকচান কৰিলে বা এজেন্টৰ মস্ত পকেটত স্বেচ্ছাই ভৰাই দিলে, ক’ব নোৱাৰাকৈ!!!\nআজি-কালি অৱশ্যে আঁচৰিত নহোৱা হ’লোঁ। তেনে বহু লোক যাদৃচ্ছিক গতিত চাৰিও দিশে পৰিভ্ৰমণ কৰিয়ে আছে!! আনকি ডাঠি ক’ব পাৰোঁ যে- এই লেখা পঢ়ি থকা ‘অকব’ৰো বহু সদস্য আছে নিশ্চয় তাৰ মাজত!\nৰঞ্জিত কুমাৰ বৰাঃ কথাখিনি কোনো বাতৰি কাকতলৈ প্ৰেৰণ কৰক। বহু লোকৰ উপকাৰ হ’ব।\nআদিত্য জ্যোতি বৰঠাকুৰঃ পঢ়ি ভাল লাগিল….ধন্যবাদ । কেতিয়াবা পেঞ্চন প্লেনৰ বিষয়ে জনাৱচোন আমাক ।\nমিন্টু বৰগোহাইঃ তথ্যবোৰৰ বাবে লাইক কৰিছো যদিও বীমা কোম্পানীসমুহৰ ওপৰত আপোনাৰ সাংঘাটিক অসন্তোষ আছে যেন অনুভৱ হ’ল।\nমৃদুল কুমাৰ শৰ্মাঃ PPF ৰ চক্ৰবৃদ্ধি সূতে এজন বিনিয়োগকাৰীক মালামাল কৰি দিব পাৰে যদিহে দীৰ্ঘসময়ৰ বাবে তেখেতে নিয়মিতভাবে জমা কৰি থাকে৷ দীৰ্ঘম্যাদী সঞ্চয়ৰ বাবে PPF তকৈ ভাল, সুৰক্ষিত আন একোৱা নাই যেন লাগে আজিৰ তাৰিখত৷ অৱশ্যে এইখিনিতে এটা কথা৷ যদি আপুনি চাকৰিয়াল হয় আৰু আপোনাৰ নিয়োগকৰ্তাই প্ৰভিডেণ্ট ফাণ্ডৰ বন্দবস্তি কৰিছে আপোনাৰ লগত, তেনেহ’লে, আপুনি পাৰিলে EPF/ GPF ত অলপ বেছিকৈ টকা কটাওক৷ কিয়নো, EPF/GPF ত PPF তকৈ ০.৫% মান বেছি সূত পাব৷ (আজিৰ তাৰিখৰ কথা)\nআবিদ আজাদঃ মালামাল!!!!!! হাঃ হাঃ মালামাল বাৰু নহয়; কিন্তু তুলনামূলক ভাবে BEST ফাণ্ড হয়, সেয়া সঁচা।\nমৃদুল কুমাৰ শৰ্মাঃ মালামাল বুলি কোৱাৰ কাৰণ আছে৷ প্ৰথমতে ই সুৰক্ষিত৷ টকা মাৰ যোৱাৰ ভয় নাই৷ দ্বিতীয়তে, ই শেষৰপিনে খুউব বেছি ৰিটাৰ্ণ দিয়ে, জমা কৰা বন্ধ কৰিলেও৷( মোৰ লগত এটা গাণিতিক ফৰ্মুলা আছিল এখন এক্সেল শ্বিটত৷ তাতেই বহু অংক কৰি চাইছিলো৷)\nইন্দুকল্প শইকীয়াঃ বৰ সজ কথা আলোচনা হৈছে । এইখিনিতে আৰু অলপ কথা খোলোচা কৰি দিয়ক – পি.পি.এফ. ত টকা থ’বলৈ বেংকৰ একাউণ্টৰ লগত লিংক কৰিব পাৰি নেকি , মানে ধৰক মাহে মাহে চেলেৰী একাউণ্টৰ পৰা পইচা খিনি গুচি যায় এক নিৰ্দিষ্ট সময়ৰ বাবে ? নহ’লে এই থ’বলৈ যোৱা মেলা কৰো কৰো থাকেতেই্ টেক্স দি মেলি আজৰিয়ে হওগৈ ! দ্বিতীয়তে, যদি এক লাখ টকাৰ বা এতিয়াৰ ১.৫০ লাখ টকাৰ ফিক্স দিপ’জিত ৫ বছৰৰ বাবে কৰা হয়, তেতিয়া আৰু বেলেগ কিবা স্কীমত পইছা থৈ টেক্স ৰাহি কৰিব পাৰিনে ??\nআবিদ আজাদঃ PPF ত টকা জমা কৰা বন্ধ কৰিব নোৱাৰে। ন্যূনতম এটা পৰিমাণৰ ধন (৫০০ টকা) পৰিধি শেষ হৈ নোহোৱালৈ প্ৰতি বছৰে PPF ত জমা কৰিয়ে গৈ থাকিব লাগিব। নহ’লে ফাইন ভৰিব লাগিব #Mridul_Kr_Sharmah ডাঙৰীয়া। দুঃখিত যে আপোনাৰ “”ই শেষৰপিনে খুউব বেছি ৰিটাৰ্ণ দিয়ে, জমা কৰা বন্ধ কৰিলেও৷”” কথাখিনি শুদ্ধ নহয়।\nৰূপাংকৰ চৌধুৰীঃ ইয়াকে কয় ‘হাতী মাৰি ভুৰুকাত ভৰোৱা। অতি সু্ন্দৰভাৱে আমি সকলোৰে বাবে অতিকে প্ৰয়োজনীয় বিষয় এটাৰ ওপৰত আপুনি আগবঢ়োৱা লিখনিটো মোৰ দৰে আন বহুতকে উপকৃত কৰিব Abid Azad..\nমৰমী বৰুৱাঃ CNBC Awaz নামৰ বিজনেছ চেনেলটোত টেক্সগুৰু নামৰ অনুস্থান এটা সম্প্ৰচাৰ হয়। ইচ্ছুকসকলে টেক্স সম্বন্ধীয় যিকোনো কৌতুহলৰ উত্তৰ পাব এই অনুষ্ঠানটো চালে। আৰু বীমা পলিচীবোৰ কেতিয়াও ভাল বিনিয়োগৰ বিকল্প হ’ব নোৱাৰে।\nউৎপল গোহাই বৰুৱাঃ আজিকালি চৰকাৰী চাকৰিয়ালক NPS মানে new pension scheme ৰ ব্যৱস্থা কৰি দিছে। আগৰ GPF নাই। ভৱিষ্যতে Pension নাই। এনে ক্ষেত্ৰত কি সঞ্চয় আঁচনি সঠিক হ’ব?Abid Azad\nঅম্লান কাশ্যপঃ মোৰ ধাৰণা বীমা সদায় বীমায়ে হয়। ই বিনিয়োগ হব নোৱাৰে। বীমাৰ পৰা লাভৰ আশা নকৰাই ভাল।\nআবিদ আজাদঃ পি.পি.এফ. একাউন্ট আপোনাৰ নিজৰ বেংকৰ একাউন্টৰ লগত লিংক কৰিব পৰা যায়। ইয়াক Standing Instruction (SI) দিয়া বুলি কোৱা হয়। তাৰো আপোনাৰ যদি internet banking সুবিধা আছে, তেন্তেতো খুবেই ভাল কথা। নিজেই SI কৰি ল’ব পাৰিব। এই সুবিধাটোৰ বাবেই পোষ্ট অফিচত PPF খোলাতকৈ বেংকত PPF খোলাটো পোষকতা কৰোঁ।\n80C ৰ অধীনত নোৱাৰে। ইয়াৰ maximum লিমিট 1 লাখ 50 হাজাৰ টকা।\nকিন্তু 80D ৰ অধীনত মেদিকেল খৰচ (নিজৰ আৰু দিপেন্দেন্টৰ), 80E ৰ অধীনত শৈক্ষিক লোনৰ ওপৰত দিয়া সূত, Sec 24 ৰ অধীনত গৃহ লোনৰ ওপৰত দিয়া সুতৰ ওপৰত Tax rebate ৰ বাবে আবেদন কৰিব পাৰিব।\nমিন্টু বৰগোহাইঃ বীমা আঁচনিসমুহক ভৱিষ্যতৰ আয়ৰ সুৰক্ষা কৱচ ৰূপেহে গণ্য কৰা ভাল। বিত্তীয় সুৰক্ষাৰ ক্ষেত্ৰত বীমাৰ কোনো বিকল্প নাই। কিন্তু বীমা আঁচনিৰ পৰা অন্য বিত্তীয় সঁজুলিৰ সমান ৰিটাৰ্ণ আশা কৰাটো ভুল।\nঅৰুণজ্যোতি দাসঃ বীমা পলিচিবোৰে আচলতে সকলোতকৈ বেচি ‘ৰিটাৰ্ণ ‘ দিয়ে । কিন্তু তাৰ বাবে আপুনি আপোনাৰ জীৱনটো দিব লাগিব ।\nমৰমী বৰুৱাঃ সেই ৰিটাৰ্ণো অধিকতম তেতিয়াহে হ’ব যদিহে আপুনি “টাৰ্ম ইঞ্চিউৰেচ” পলিচী কিনি থয়। অৰুণজ্যোতি দাস\nমৃদুল কুমাৰ শৰ্মাঃ Indukalpa, পাৰিব৷ মই তেনেকৈয়ে কৰো৷ মোৰ ষ্টেট বেংকৰ একাউণ্টৰ পৰা www.onlinesbi.com প’ৰ্টেলৰ সহায়েৰে PPF account লৈ মাহে মাহে টকা পঠিয়াও৷ সেই কামটো আপুনি standing instruction দিও কৰিব পাৰিব, যদি প্ৰতি মাহে পঠিয়াবলৈ অসুবিধা পায়৷ এই সুবিধা আইচিআইচিআই বেংকতো আছে আৰু হয়তো বেলেগ বেংকতো থাকিব পাৰে৷\nঅৰুণজ্যোতি দাসঃ বেংকত যদি আপুনি পিপিএফ খোলে, তেন্তে তাৰ লগত আপুনি আপোনাৰ চেভিংচ একাউণ্ট লিংক কৰিব পাৰিব । অৰ্থাৎ বেংকলৈ গৈ আপুনি কোনটো একাউণ্টৰপৰা কিমান টকা পিপিএফ লৈ নিজে নিজে গুচি যাব লাগে সেয়া ঠিক কৰি আহিব পাৰে নতুবা এই কামটো নেট বেংকিং থাকিলে নিজেও কৰি ল’ব পাৰে । সৰ্বোচ্চ ডেৰ লাখ টকা আপুনি ৮০ চি ৰ অধীনত বিনিয়োগ কৰিব পাৰে ।ইয়াৰ বাহিৰেও আৰু দুটামান শিতানত জমা থৈও আপুনি কৰ বচাব পাৰে ,যেনে প্ৰধানমন্ত্ৰীৰ ৰাষ্ট্ৰীয় সাহাৰ্য পূঁজি বা ছেৰিটী ট্ৰাষ্টলৈ দান কৰি । সৱিশেষ গুগলত পাব ।\nউদ্দীপ তালুকদাৰঃ “এই নিৰ্ধাৰিত সীমাতকৈ বেছি টকা 80(C) ৰ অধীনৰ ফাণ্ডত থোৱাটো কিন্তু অপৰাধ। ” এইটো এইবাৰৰপৰাহে হৈছে নে আগৰেপৰাই? কাৰণ মই ইমানদিনে 80(c)-ৰ অধীনত সেই সীমাটোলৈহে কৰ ৰেহাই পাই বুলি ভাবি আছিলো। মানে তাৰ ওপৰত যিমান ৰাখিলেও কৰ ৰেহাই নেপায়। কাৰণ, এইটৌ সীমা পাৰ হ’লেহে 80D দাবী কৰিব পাৰি বুলি শুনিছিলো।\nউদ্দীপ তালুকদাৰঃ বীমা এটা বেলেগে কৰোৱা উচিত, আৰু সেইটো অকল মৃত্যুৰ দৰে ঘটনাৰ বাবেহে ৰখাটো ভাল, যাতে অনাহুত ঘটনাটো ঘটি গ’লেও পৰিয়ালে এটা ডাঙৰ আৰ্থিক সকাহ পায়। ইয়াৰ বাহিৰে বীমাৰপৰা আয়ৰ কথা ভাবিবই নালাগে। ইনভেষ্টমেণ্টৰ কাৰণে ওপৰত আজাদ ডাঙৰীয়াই ভাল ভাল উপায় দিছেই। কিন্তু মস্কিলটো হ’ল, এইবিলাক কথা পঢ়াৰ দিনা ঠিকেই মনত থাকে, এই সপ্তাহতে কৰিম বুলি মনটো বান্ধি থওঁ, তাৰ পাছত আকৌ কোনোবাই এনেকুৱা লেখা দিলেহে মনত পৰে!!\nআবিদ আজাদঃ Uddip_Talukdar ডাঙৰীয়া, কথাষাৰ উল্লেখ কৰা বাবে অশেষ ধন্যবাদ। আচলতে PPF একাউন্ট এটাতকৈ বেছি খোলাটোহে অপৰাধ। ততাতোয়াকৈ মনত কৰি কৰি লিখা বাবে ত্ৰুটি এটা হৈ গ’ল। নিৰ্দ্ধাৰিত সীমাত কৈ বেছি টকা জমা থোৱাটো অপৰাধ হ’ব নোৱাৰে। কথাখিনি এদিট কৰি দিওঁ। আপোনালৈ পুনৰ ধন্যবাদ।\nমৃদুল কুমাৰ শৰ্মাঃ উদ্দীপদা, হয় কথাটো৷ আমি আচলতে এলাহতে বহু দৰকাৰী কাম নকৰো, সময় গৈ থাকে আৰু পিছত আক্ষেপ কৰো; ছেঃ কেইবছৰমান আগতে কৰা হেঁতেন! আৰু এটা কথা হয়, মানে মোৰ লগত হৈছিল- ভাবি থাকো, অলপ ’মোটা’কৈ বিনিয়োগ/ জমা কৰিম৷ এইদৰে ভাবি থাকোতেও বহু সময় গুচি যায়৷\nচিৰঞ্জিত দত্তঃ আবিদ তোমাৰ মনত আছে চাগে’ বহুদিন আগতে ময়ো এটা প’ষ্ট দিছিলো বীমা কোম্পানীবোৰে সদায় কিদৰে এণ্ডওমেন্ট পলিচীৰে বীমাক সঞ্চয় বা বিনিয়োগৰ মাধ্যম হিচাপে গ্ৰাহকৰ ওচৰত প্ৰক্ষেপ কৰিবলৈ চেষ্টা কৰে । মোৰ প’ষ্টটিত সেইদিনা তোমাৰ বহুমূলীয়া মন্তব্য সমূহৰ পৰা কেবাটাও কথা নতুনকৈ শিকাৰ সূযোগ পাইছিলো । তোমাৰ আজিৰ পষ্টটি পঢ়ি পুণৰবাৰ উপলব্ধি কৰিছোঁ সঁচাকৈয়ে এই সংক্ৰান্তীয় তোমাৰ পৰা জানিবলগীয়া আৰু ঢেৰ আছে । যি কি নহওক প্ৰসংগটো ওলাল কাৰণে মোৰ পূৰ্বৰ প’ষ্টৰ মূল ব্ক্তব্যটি ( সেই পষ্টটিৰ কথাখিনি হবহু পিচত ‘প্ৰান্তিক’লৈও পঠাইছিলো , প্ৰকাশ হৈছিল ।) আকৌ এবাৰ ডাঠি ক’বৰ মন গ’ল ”বীমা কেতিয়াও ভাল বিনিয়োগৰ আহিলা হ’ব নোৱাৰে । বীমাৰ মূল উদ্দেশ্যটো কেবল ‘বীমা’ হোৱা উচিত , ‘বিনিয়োগ’ নহয় ।”\nঅম্লান কাশ্যপঃ নাই সেইটো চিন্তা নকৰিব, যিদৰে বাইক বা ফ’ৰ হুইলাৰ খনৰ বীমা কৰোতে সেইটো চিন্তা নকৰে। বীমাক সদায় দুৰ্ঘটনাৰ ৰক্ষা কৱচ ৰূপেই গন্য কৰিব আৰু মনত ৰাখিব যে আমাক বীমাৰ দৰকাৰ আছে। কিন্তু ই বিনিয়োগ নহয়, খৰচৰ হিচাপত ৰাখিব লাগে।\nদিপেন্দ্ৰ গগৈঃ মোৰ সহকৰ্মী আৰু বন্ধুবৰ্গৰ মতে সঞ্চয় আৰু বিনিয়োগৰ ভাল উপায় কেইটামান হ’ল:\n১) PPF: যিমান পাৰি আগতীয়াকৈ আৰম্ভ কৰিব লাগে, অৱসৰগ্ৰহণলৈকে দুটামান PPF চক্ৰ শেষ কৰিবলৈ চেষ্টা কৰিব লাগে\n২) টাৰ্ম ইন্সুৰেন্স (Term Insurance), বিয়াৰ তাৰিখতকৈ পলম কৰিব নালাগে, জীবন বীমা প্ৰকৃততে বিনিয়োগ নহয়, নিজৰ পৰিয়ালৰ অৰ্থনৈতিক সুৰক্ষাৰ বাবে লব লাগে\n৩) SIP (Systematic Investment Plan) ৰ জৰিয়তে মিউচুয়েল ফান্ডত (Mutual Fund) বিনিয়োগ\nহাততে পোৱাকৈ অলপ ধন (liquid cash) থাকিব লাগে জৰুৰী অৱস্থাৰ সন্মুখীন হবলৈ\nস্বাস্থ্য বীমা (health insurance) এটাও পৰিয়ালৰ কাৰণে থাকিব লাগে\nদুৰ্ঘটনা বীমা (Personal Accident Insurance) এটা কৰিব পাৰিলে বেয়া নহয়, স্থায়ী শাৰিৰীক অক্ষমতাৰ সুৰক্ষাৰ বাবে\nৰাতুল বেজবৰুৱাঃ এটা অতি সুন্দৰ লেখা। ভাল লাগিল। বহুত খিনি কথা জানিলো। National Pension System (NPS) ৰ বিষয়ে অলপ বিতংকৈ জনাব নেকি?? প্ৰতিমাহে NSDL ৰ পৰা এটা মেছেজ আৰু মেইল পাও; তাতকৈ বেছি একো নাজানো। প্ৰতি মাহে টকা জমা হৈ আছে বুলি গম পাই আছো কিন্তু ভবিষ্যতে ঘুৰাই পামনে নাপাম, যদি পাম কেনেদৰে পাম এইবিষয়ে কোনো আইদিয়া নাই। ইনটাৰনেটত এদিন পঢ়ি চাইছিলো, কিন্তু টাৰ্মবোৰেই ইমান টান একো নুবুজিলো। গতিকে Abidদা অকনমান বুজি পোৱাকৈ যদি জনাই সুখী হ’ম।\nহিমাংশু কলিতাঃ ppf একাউন্টত নূন্যতম জমা বছৰি ₹৫০০ নে ₹ ১০০০ বাৰু, মই এছ বি আইত এটা একাউন্ট খুলিছো, পিছে মোক নূন্যতম পৰিমান বছৰি ₹ ১০০০ বুলি কৈছে ।\nআবিদ আজাদঃ PPF ৰ বাকী কথা বিষদ ভাৱে নেটতেই পঢ়িব পাব। সেইখিনি, অকণমান কষ্ট কৰক!!!\n(ইয়াত প্ৰকাশ কৰা মতামতবোৰ অসমীয়াত কথা-বতৰা গোটৰ সন্মানীয় সদস্যসকলৰ ব্যক্তিগত মতামত আৰু সাহিত্য ডট্ অৰ্গ তথা ইয়াৰ সম্পাদকমণ্ডলী এই মন্তব্যবোৰৰ কাৰণে দায়বদ্ধ নহয়। সকলোখিনি কথা সম্পূৰ্ণ অসম্পাদিত ৰূপত প্ৰকাশ কৰা হৈছে।)\n← নামনিৰ চৰ অঞ্চলত প্ৰচলিত কেইটামান ফকৰা-যোজনা (জয়দীপ চক্ৰ‌ৱৰ্তী)\nদৈৱিক সম্পদ – আগৰ বা সাঁচি গছ প্ৰিন্স গোস্বামী →\nপ্ৰসংগ : নাছা আৰু অসমৰ ছাত্ৰ-ছাত্ৰী


ভ্ৰমণ - The Cross Current\nThe CrossCurrent\t Apr 3, 2022 0\nৰাষ্ট্ৰপতি ৰামনাথ কোবিন্দৰ কনয়ভয়ৰ গাড়ীৰ খুন্দাত বোকাখাতৰ এজন লোকৰ…\nপৰ্যটকৰ বাবে সুখবৰঃ ১ অক্টোবৰৰ পৰা খুলি দিয়া হব কাজিৰঙা ৰাষ্ট্ৰীয়…\nসুখবৰঃ ৰাষ্ট্ৰসংঘৰ স্বীকৃতি লাভ কৰিছে ভাৰতৰ তিনিখন বিশেষ গাঁৱে! কিন্তু…\nThe CrossCurrent\t Sep 6, 2020\n-আগৰ খণ্ডৰ পৰা ৰাতিপুৱা উঠি মই এখন ট্ৰেইন ধৰি ধর্মনগৰৰ পৰা আগৰতলা লৈ ওলালোঁ। এইখিনিতে কৈ থোৱা ভাল হব যে ত্ৰিপুৰাৰ ৰেলব্য‌ৱস্থা মই ভবাতকৈ যথেষ্ট উন্নত আছিল। ইয়াৰ গুৰুত্বপূৰ্ণ চহৰ কেইখনক যোগ কৰি ৰেল লাইন বনোৱা হৈছে (বাংলাদেশলৈ সংযোগ কৰাৰ…\nThe CrossCurrent Bureau\t Aug 23, 2020\n"মই যিমান পাৰি দ্ৰুত গতিৰে নামি গৈ আছোঁ কিন্তু আৰু কিমান যাব লাগিব বুজি পোৱা নাই। সন্মুখত এখন ওলোমা দলং আৰু দলঙৰ ওপৰত দুজনী স্থানীয় (যেন লগা) ছোৱালী। তেওঁলোকেও মোৰ পিনে ঘূৰি চাই আছে। গতিকে মই আগবাঢ়ি গৈ সুধিলোঁ, আৰু কিমান দূৰ? তেতিয়াহে…


অসমৰ ৰাজকোষৰ ওপৰত বোজা : কোনে বহন কৰিব এই ব্যয় ?\nby প্ৰিয়াক্ষী শৰ্মা\nত্ৰিপুৰাৰ প্ৰাক্তন মুখ্যমন্ত্ৰী মানিক সৰকাৰৰ নতুন ঘৰৰ ঠিকনা হৈছে আগৰতলাৰ চিপিএমৰ মুখ্য কাৰ্যালয়।\nউনসত্তৰ বছৰ বয়সীয়া সৰকাৰ আৰু তেওঁৰ পত্নী পাঞ্চালী ভট্টাচাৰ্যই মাৰ্ক্স-এংগেলছ সৰণিত থকা ত্ৰিপুৰাৰ মুখ্যমন্ত্ৰীৰ বাসভৱনটো খালি কৰি দিছে। এইটোৱে আছিল বিগত ২০ বছৰ ধৰি তেওঁলোকৰ ঘৰৰ ঠিকনা।\nদুয়োজনে মেলাৰমথত থকা দশৰথ দেৱ ভৱনলৈ ৰাওনা হৈছে। তেওঁৰ নতুন ঘৰত আছে মাত্ৰ দুটা কোঠা য’ত পাকঘৰৰ সঠিক ব্যৱস্থা নাই। মাৰ্ক্স-এংগেলছ সৰণিৰ পৰা প্ৰায় আধা কিলোমিটাৰ দূৰত্বত থকা এটা অতিথিশালাৰ এটা অংশ এই ঘৰটো।\nএকেবাৰে বুনিয়াদী সুবিধাযুক্ত চিপিএমৰ অতিথিশালালৈ ৰাওনা হোৱাৰ পিছত জানিব পৰা মতে সৰকাৰে ৰান্ধনিটোক কৈছিল যে তেওঁ দলৰ কাৰ্যালয়ৰ ৰান্ধনিশালত যি ৰন্ধা হয় তাকেই খাব।\nনতুন চৰকাৰখনে সৰকাৰৰ বাবে থকাৰ ব্যৱস্থা কৰি নিদিয়ালৈকে সৰকাৰ দম্পতি চিপিএমৰ মুখ্য কাৰ্যালয়ৰ তৃতীয় মহলাৰ এটি অতিথিগৃহতে থাকিব।\nমানিক সৰকাৰৰ বিপৰীতে, অসমৰ প্ৰাক্তন মুখ্যমন্ত্ৰীগৰাকীয়ে গুৱাহাটীৰ দক্ষিণ প্ৰান্তৰ কইনাধৰাত থকা তেওঁৰ চৰকাৰী বাসভৱনটো ক্ষমতাৰ পৰা অপসাৰিত হোৱাৰ দুবছৰ পিছতো খালি কৰি দিয়া নাই।\nগুৱাহাটীৰ চাৰ্ভে, বেলতলাত থকা তৰুন গগৈৰ বাসভৱনটো\nআনহাতে, অসমৰ বৰ্তমানৰ মুখ্যমন্ত্ৰী সৰ্বানন্দ সোণোৱাল উজান বজাৰৰ আনটো ৰাজ্যিক অতিথিশালা দখল কৰি আছে। এইটো এতিয়া মুখ্যমন্ত্ৰীৰ চৰকাৰী বাসভৱন।\nব্ৰহ্মপুত্ৰ হোটেলক ৰাজ্যিক অতিথি ৰখাৰ বাবে ৰাজ্যিক অতিথিশালালৈ সলনি কৰা হৈছে।\nগগৈৰ বাবেই ৰাজ্যিক অতিথিশালাটো মুখ্যমন্ত্ৰীৰ চৰকাৰী বাসভৱনলৈ আৰু হোটেলখন এটা ৰাজ্যিক অতিথিশালালৈ সলনি কৰিবলগীয়া হ’ল।\nপ্ৰাক্তন আৰু বৰ্তমানৰ মুখ্যমন্ত্ৰী দুয়োগৰাকীয়েই দুটা অতিথিশালাত থকাৰ বাবে ৰাজ্যিক অতিথিসকলক মহানগৰৰ কোনো এখন পঞ্চতাৰকাযুক্ত হোটেলত থকাৰ ব্যৱস্থা কৰি দিবলগীয়া হৈছে। এইটোৱে ৰাজ্যৰ ৰাজকোষৰ ওপৰত বোজা বৃদ্ধি কৰিছে।\nৰাজ্যৰ ৰাজকোষ যেতিয়া ইতিমধ্যে তলি উদং হোৱাৰ পৰ্যায়ত তেনে ক্ষেত্ৰত অতিথিসকলক মহানগৰীৰ ব্যয়বহুল বিলাসী হোটেলত ৰখাৰ প্ৰয়োজন ক’ত। এইবোৰ অতিৰিক্ত ব্যয় চৰকাৰে কেনেদৰে বহন কৰি আছে?\nঅসমৰ প্ৰাক্তন মুখ্যমন্ত্ৰীগৰাকীক চৰকাৰে আন এক বাসগৃহ প্ৰদান কৰিব লাগে আৰু বৰ্তমানৰ মুখ্যমন্ত্ৰীগৰাকী চৰকাৰী বাসভৱনলৈ যাব লাগে। এইটোৱে ৰাজ্যৰ ৰাজকোষক সকাহ দিয়াত সহায় কৰিব।


এই গৰমত কেনেদৰে ল'ব স্বাস্থ্যৰ যতন ! কি কি খোৱা উচিত ! Digitalk Live - Assamese News website\nএই গৰমত কেনেদৰে ল'ব স্বাস্থ্যৰ যতন ! কি কি খোৱা উচিত !\nক্ৰমাৎ বৃদ্ধি পাই আহিছে উষ্ণতা । এই উষ্ণতাই বাৰু স্বাস্থ্যৰ যতন লোৱাত প্ৰভাৱ পেলোৱা নাইনে ? নিশ্চয় পেলাইছে । গৰমত বাৰু আপুনি আপোনাৰ স্বাস্থ্যৰ যতন কিদৰে লৈছে ? কি কি ফল খালে স্বাস্থ্যৰ উন্নতি হ'ব ? এই গৰমত কেৱল পানী খাই দেহটোক সজীৱ কৰি ৰাখিব নিশ্চয় নোৱাৰি নহয়নে ! অত্যাৱশ্যকীয় আহাৰৰ লগতে কিছু ফল-মূল খোৱাটো অতি প্ৰয়োজন । তেতিয়াহে আমাৰ শৰীৰটো ঠিকে থাকিব ।\nএনেক্ষেত্ৰত বজাৰত বিভিন্ন ফল-মূল উপলব্ধ । তাৰে কেইবিধমান ফলে আপোনাক দিব সজীৱতা । এই ফলসমূহ দৈনিক খাদ্য তালিকাত অন্তৰ্ভূক্ত কৰিলে আপোনাৰ শৰীৰটোৱে প্ৰয়োজনীয় পুষ্টি লাভ কৰিব ৷ বৰ্তমান বজাৰত সহজে উপলব্ধ তৰমুজ, ষ্ট্ৰ'বেৰী, আনাৰস আৰু বহুতো ফলে শৰীৰক দিব পাৰে প্ৰয়োজনীয় পৰিপুষ্টি ।\n১) আম : আম নিশ্চয় আপোনাৰ প্ৰিয় । যাক ফলৰ ৰজা বুলিও কোৱা হয় ৷ কেৱল ফল হিচাপে আমৰ ব্যৱহাৰ নহয় ৷ ই ভিন্ন প্ৰকাৰৰ মিঠাইতো উপলব্ধ ৷ আমত এণ্টি অক্সিডেণ্টৰ পৰিমাণ অধিক ৷ যাৰ ফলত শৰীৰত ৰোগ প্ৰতিৰোধ ক্ষমতা বৃদ্ধি হয় ৷ ই শৰীৰত অনাৱশ্যকীয় কলেষ্টৰেল হ্ৰাস কৰাৰ লগতে চকুৰ বাবেও অতি গুৰুত্বপূৰ্ণ ভূমিকা পালন কৰে ৷ এই সকলোবোৰ কাৰকৰ বাবে আম হৈছে গ্ৰীষ্মকালৰ সৰ্বশ্ৰেষ্ঠ ফল । ২) তৰমুজ : গ্ৰীষ্ম কালত তৰমুজ বহুতৰ বাবে এবিধ প্ৰিয় ফল ৷ কিয়নো ই কেৱল সুস্বাদু ফলেই নহয়, ইয়াত থকা পুষ্টিৰ পৰিমাণো অধিক ৷ তৰমুজত প্ৰায় ৯০ শতাংশ পানী থাকে ৷ যিয়ে হৃদৰোগ প্ৰতিৰোধত সহায় কৰে ৷ তৰমুজে আৰ্গিনিন নামৰ এমিন’ এচিডৰ উৎপাদনত সহায় কৰে, যি ৰোগ প্ৰতিৰোধ প্ৰণালীৰ কাৰ্যত সহায়ক ৰূপে বিবেচিত হয় ৷ ৩) ষ্ট্ৰ'বেৰী: ষ্ট্ৰ'বেৰীত উচ্চ পৰিমাণত ভিটামিন চি, মেংগানিজ, ফ’লেট, পটাচিয়াম, ভিটামিন বি আৰু ফ্লেভ’নইডৰ দৰে শৰীৰৰ প্ৰয়োজনীয় বহুতো উপাদান সন্নিৱিষ্ট থাকে ৷ তদুপৰি হৃদৰোগ প্ৰতিৰোধ কৰা আৰু বেয়া কলেষ্টৰেল হ্ৰাস কৰাৰ ক্ষেত্ৰত অত্যন্ত উপকাৰী ফল হিচাপে পৰিচিত হৈছে ষ্ট্ৰ'বেৰী ৷ ষ্ট্ৰবেৰীত উচ্চ পৰিমাণে আঁহ থাকে ৷ যদিহে আপোনাৰ হজমৰ সমস্যা থাকে, তেন্তে ষ্ট্ৰ'বেৰীক দৈনন্দিন খাদ্য তালিকাত অন্তৰ্ভূক্ত কৰক ৷\n৪) আপেল : কণ-কণ ল'ৰা-ছোৱালীকে ধৰি বয়োজ্যেষ্ঠজনলৈ আপেল এবিধ অতি প্ৰিয় সুস্বাদু ফল । এই অপেলৰ আছে বিশেষ গুণ । উল্লেখ্য যে আপেল প্ৰায় সকলো ঋতুতে বজাৰত উপলব্ধ হয় ৷ আপেলবোৰ চালাড, স্মুদি, পাই আৰু ডেজাৰ্টত অন্তৰ্ভূক্ত কৰি গ্ৰহণ কৰিব পৰা যায় ৷ আপেলে হজম শক্তি বৃদ্ধিৰ লগতে হৃদযন্ত্ৰ ভালে ৰখাত সহায় কৰে ৷ ৰক্ত শৰ্কৰা(Blood Sugar)ৰ স্তৰ নিয়ন্ত্ৰণতো ই সহায়ক ৰূপে পৰিচিত হৈছে ৷ আপেলত ভিটামিন আৰু খনিজ পদাৰ্থ অধিক পৰিমাণে থাকে ৷ যি হাড়, দাঁত আৰু ছাল মজবুত ৰখাত সহায় কৰে ৷ ৫) কমলা: আন ফলসমূহৰ দৰে কমলাও এবিধ অতি সুস্বাদু ফল । দৈনন্দিন ব্যায়াম কৰা লোকসকলৰ বাবে কমলা হৈছে প্ৰয়োজনীয় এবিধ ফল ৷ কিয়নো কমলাত থকা ৰসে আপোনাৰ শৰীৰক সতেজ কৰি ৰখাৰ লগতে শক্তি যোগান ধৰে ৷ কমলাৰ বহুতো উপকাৰিতা আছে, যাৰ ভিতৰত কলেষ্টৰেল হ্ৰাস, হৃদযন্ত্ৰৰ কাৰ্যক্ষমতা বৃদ্ধি কৰা, ছালৰ বাবে প্ৰয়োজনীয় উচ্চহাৰৰ ভিটামিন চি যোগান ধৰা আদি ৷ ৬) আনাৰস: সোৱাদ আৰু ৰসেৰে সমৃদ্ধ আনাৰস বহুতৰ প্ৰিয় ৷ আনাৰসত অধিক পৰিমাণে ভিটামিন চি পোৱা যায় , যিয়ে শৰীৰত কোষসমূহে পোৱা আঘাতৰ সৈতে যুঁজিবলৈ আৰু আপোনাৰ ৰোগ প্ৰতিৰোধ প্ৰক্ৰিয়া বৃদ্ধিত সহায় কৰে ৷ আনাৰসত উচ্চহাৰত থকা মেংগানিজৰ ফলত হাড়ৰ স্বাস্থ্যৰ উপকাৰ সাধন হয় ৷ তদুপৰি ইয়াত প্ৰচুৰ পৰিমাণৰ আঁহৰ লগতে আৰু এণ্টি অক্সিডেণ্ট থাকে ৷ গতিকে এই ফলসমূহ দৈনিক নিয়মিতভাৱে গ্ৰহণ কৰি গ্ৰীষ্ম কালত আপোনাৰ শৰীৰটোক সতেজ কৰি ৰাখিব পাৰে । লগতে চিকিৎসকৰ ওচৰলৈ নোযোৱাকৈ সুস্থ হৈ থকাৰো ই এক উত্তম উপায় ।\nsummer fruits fruits hydrated fruits vitamin c fruits\nকণী ধুই খাই যদি এই কথাখিনি মন দি পঢ়ক👇


minister-pijush-hazarika-criticized-ripun-borah-tv-tusher-skd– News18 assam\nৰিপুণ বৰাৰ নিচিনা মানুহেহে ইমান ফাঁকি কথা ক’ব পাৰে, ৰাইজক অসন্মান কৰিব পাৰে - কিয় ক'লে মন্ত্ৰী পীযূষ হাজৰিকাই?\nওলোটাই মন্ত্ৰী হাজৰিকাই কয় যে কোনটো মাইক্ৰ’ ফাইনেঞ্চৰ ইছ্যু তেওঁলোকৰ আছিল?\nকংগ্ৰেছৰ ইছ্যু হাইজেক কৰি বিজেপিয়ে নিৰ্বাচন জয় কৰা বুলি ৰিপুণ বৰাই কৰা মন্তব্যৰ প্ৰতিক্ৰিয়া প্ৰকাশ কৰিলে মন্ত্ৰী পীযূষ হাজৰিকাই ৷ মাইক্ৰ’ ফাইনেঞ্চৰ ঋণ মাফ কৰা ইছ্যুটো কংগ্ৰেছৰ পৰা বিজেপিয়ে হাইজেক কৰিছে বুলি ৰিপুণ বৰাই সংবাদ মাধ্যমত কৰা মন্তব্য কৰাৰ পিছত পীযূষ হাজৰিকাই ওলোটাই প্ৰশ্ন কৰিলে ৰিপুণ বৰাক৷\nওলোটাই মন্ত্ৰী হাজৰিকাই কয় যে কোনটো মাইক্ৰ’ ফাইনেঞ্চৰ ইছ্যু তেওঁলোকৰ আছিল? নিৰ্বাচনৰ আগত সংবাদমেলত ৰিপুণ বৰাই কৈছিল এতিয়া কৈ দিওঁ ইলেকচনৰ পিছত যি হয় দেখা যাব সেইটো ইছ্যু নেকি? ৰিপুণ বৰাৰ নিচিনা মানুহেহে ইমান ফাকি কথা ক’ব পাৰে, ৰাইজক অসন্মান কৰিব পাৰে৷ সংবাদমেল দিয়াৰ আগত কি ফাকি কথা ক'ব আলোচনা কৰি থকা ভাষ্যৰ যে ভিডিঅ’ দেখা পাইছিলো সেইটো প্ৰতিশ্ৰুতি নেকি বুলি মন্ত্ৰীগৰাকীয়ে কটাক্ষ কৰে ৰিপুণ বৰাক৷ যদি নিৰ্বাচনৰ আগত দিয়া সেইটো প্ৰতিশ্ৰুতি তেতিয়াহলে মোৰ ক’বলগীয়া একো নাই বুলিও লগতে মন্তব্য কৰে মন্ত্ৰী গৰাকীয়ে৷\nআজি বিশ্বনাথৰ উপায়ুক্ত কাৰ্যালয়ত অনুষ্ঠিত বিভিন্ন বিভাগৰ সৈতে হোৱা কাম–কাজৰ পৰ্যালোচনা সভাত অংশগ্ৰহণ কৰি সংবাদমেলত এইদৰে কয় বিশ্বনাথৰ অভিভাৱক মন্ত্ৰী পীযূষ হাজৰিকাই৷ ইয়াৰোপৰি পুষ্টিহীনতাত ভোগা বিশ্বনাথৰ ৫০টি শিশুক বাচনি কৰি অংগনৱাড়ী কেন্দ্ৰৰ জৰিয়তে চৰকাৰী খাদ্যৰ টোপোলা যোগান ধৰাৰ ব্যৱস্থা চৰকাৰে কৰিব বুলি উল্লেখ কৰি এই কামৰ শুভাৰম্ভ অহা ১৫ দিনৰ পিছতেই আৰম্ভ হ’ব বুলিও উল্লেখ কৰে মন্ত্ৰী হাজৰিকাই৷\nতিনিঘণ্টা ধৰি চলা পৰ্যালোচনা সভাখনত সাংসদ পল্লৱলোচন দাস, বিশ্বনাথৰ বিধায়ক প্ৰমোদ বৰঠাকুৰ, বিহালীৰ বিধায়ক ৰঞ্জিত দত্ত, গহপুৰৰ বিধায়ক উৎপল বৰাকে ধৰি প্ৰতিটো বিভাগৰ বিষয়ববীয়া আৰু প্ৰশাসনৰ উচ্চস্তৰীয় বিষয়াসকলো উপস্থিত আছিল৷\nassamPijush HazarikaRipun Borah


চৰ্টকাট টু ছিৰিয়াছনেছ – দিলীপ ৰঞ্জন কাকতি – ফটাঢোল\nNovember 1, 2019 দৈনন্দিন\t6 Comments\nচৰ্টকাট টু ছিৰিয়াছনেছ – দিলীপ ৰঞ্জন কাকতি\nনৱম শ্ৰেণীৰ কথা৷ এবছৰ পিছত দশম শ্ৰেণী আৰু মেট্ৰিক পৰিক্ষা৷ সকলো পিনৰ পৰা উপদেশ/আদেশ আহিব ধৰিলে বোলে মেট্ৰিক পৰিক্ষা দিবি ধদুৱামি এৰি অলপ ছিৰিয়াছ হব লাগে৷ তেতিয়াৰ দিনত মেট্ৰকৰ পৰীক্ষা বোৰ আজিৰ দৰে নাছিল তাতে নৱম শ্ৰেণীৰ মখাও জাপি দিয়ে গতিকে মোৰো চিন্তা লাগিল অলপ ছিৰিয়াছ হব লাগিব৷ লাহে লাহে বাকী ছাত্ৰ ছাত্ৰীবোৰেও পঢ়াত মনোযোগ দিব ধৰিছিল৷ কিন্তু মই ছিৰিয়াছ নো হ‌ওঁ কেনেকৈ পঢ়াপাতি দেখোন ঠিকেই কৰো, শ্ৰেণীৰ ৰিজাল্টও সিমান বেয়া নহয়৷ কিন্তু সকলোৱে বিছাৰে যেতিয়া অলপ হ’লে‌ও ছিৰিয়াছনেছ আনিব লাগিব৷\nছিৰিয়াছনেছ বঢ়োৱাৰ অভিযানত লাগি পৰিলোঁ৷ ধদুৱা হলেও বন্ধুত্ব আছিল শ্ৰেণীৰ প্ৰথম ছাত্ৰ কেইজনৰ সৈতেই৷ মন কৰিছিলোঁ স্কুলত সকলোৱে প্ৰথমখিনিৰ কথাহে আলোচনা কৰে, সকলোৱে মৰম কৰে, সমীহ কৰে৷ ময়ো বোলো ৰহ, এদিন ময়ো এই ৰেংক হাছিল কৰি আছোঁ৷ ময়ো সিহঁতক অনুসৰণ কৰি অলপ সলনি হবলৈ চেষ্টা কৰিলোঁ৷ সিহঁতৰো মোৰ লগত নাথাকিলে উপায় নাই কাৰণ নিষিদ্ধ জ্ঞানৰ ভাণ্ডাৰটো মোৰ তাতহে আছিল৷ বিজ্ঞানৰ ছাৰে থুলমূলকৈ কৈ যোৱা পৃষ্ঠা কেইটা মইহে বহলকৈ বুজাই দিছিলোঁ৷ লাহে লাহে মোৰো ছিৰিয়াছনেছ সচাকৈ অলপ বাঢ়িল কিন্তু ইমানতেতো নহব আৰু বঢ়াব লাগিব৷ পঢ়াকুৰ লক্ষণ গাত ফুটি ওলাব লাগিব৷ প্লেন কৰিলোঁ প্ৰথমতে পঢ়াত ছিৰিয়াছ নহলেও চলিব কিন্তু পঢ়াকু লুকছ এটা আনিব‌ই লাগিব৷\nএনেতে এদিন এটা বিশেষ সূত্ৰৰ পৰা গম পালো যে বেছিকৈ পঢ়ি থাকিলে হেনো আগফালে হাউলি খোজ কাঢ়িবলগীয়া হয়৷ এইটো বোলে পঢ়াকুৰ লক্ষণ৷ বছ পিছদিনাৰ পৰাই ময়ো অলপ আগফালে হাউলি খোজ কাঢ়িবলৈ চালো৷ নাই বিশেষ সুবিধাজনক ৰিজাল্ট নাপোলো বেছি সময় থাকিলে গল, পিঠি বিষায় আৰু পাহৰি গলে কেতিয়ানো পোন হৈ খোজ কঢ়ো গমেই নাপাওঁ৷\nএনেতে এদিন এটা ঘটনাই মোৰ এই অভিযানৰ জেকপট লগাই দিলে৷ এদিন দেখিলো মোৰ শ্ৰেণীৰ ১নং ধদুৱা জনে চকুৰ অসুখৰ বাবে ছছমা পিন্ধিব লৈছে৷ ছছমা পিন্ধাৰ পিছৰ পৰাই দেখিলো তাৰ প্ৰতি স্কুলৰ ছাত্ৰ ছাত্ৰী বোৰৰ ধাৰণা সলনি হব ধৰিছে৷ বহুতেই কলে বৰকৈ পঢ়ে আৰু বেছিকৈ পঢ়াৰ বাবেই চছমা লব লগা হ’ল৷ মোৰো মুৰত আইদিয়া আহি গ’ল বোলো চছমা এজোৰ ললেই দেখোন মই পঢ়াকু হৈ পৰিম৷ গতিকে আতি সোনকালেই চছমাযোৰ ল’ব লাগে৷ কিন্তু চছমা লম বুলি জানো নিজেই লব পাৰি? ঘৰত চকুৰ অসুবিধা হোৱা বুলি বাৰু বাহানা বনাম পাৰিম কিন্তু ডাক্তৰক কি কম কলেই চছমা দিব জানো? অৱশেষত কিছু বিছৰাৰ পিছত বৰ উদাৰ মনৰ ডাক্তৰ এজনৰ খবৰ পালোঁ৷ অনুসন্ধান কৰি গম পালোঁ তেওঁ হেনো কাকো নিৰাশ নকৰে, তেওঁৰ তালৈ যোৱা সকলোকে নিৰ্দিষ্ট দোকানখনত লাগিলেও নালাগিলেও চছমা ল’ব দিছিল৷ প্লেনমতেই ঘৰত এক্টিং আৰম্ভ কৰিলো৷ প্ৰথমতে মুৰৰ বিষ তাৰ পিছত চকুৰ পানী ওলাই থকা হল, হাতত ৰুমাল এখন থাকেই৷ ঘৰতো চিন্তা হল, পৰিক্ষা আহি আছে গতিকে সোনকালেই ডাক্তৰৰ তাত নিয়াৰ সিদ্ধান্ত লোৱা হল৷ প্ৰথমতে মাৰ নিজৰ চকু দেখাই থকা ডাক্তৰজনৰ তাত যাম বুলি কলে৷ মই বোলো নহয়, মই খবৰ কৰিছোঁ নহয় অমুক ডাক্তৰ জনহে আজিকালি ভাল৷ নিৰ্দিষ্ট দিনত ডক্টৰৰ ওচৰ পালো৷ বেমাৰৰ(? ) বৰ্ণনা দিলো, ডক্তৰ‌ও বিভিন্ন ধৰণে পৰিক্ষা কৰিলে৷ সুযোগৰ সৎব‍্যাবহাৰ কৰি মাতিবলৈ দিয়া a, b, c,dখনৰ শেষৰ লাইনটোত খকোজা লগালো৷ কাম সিজিল৷ জীৱনত প্ৰথম বাৰ পৰিক্ষাত ভুল উত্তৰ দি সম্পূৰ্ণ নম্বৰ পাই পাছ কৰিলোঁ৷ ডাক্তৰেও মোক নিৰাশ নকৰি চছমা এযোৰ লব লিখি দিলে৷ পিছত জানিছিলোঁ মোক দিয়া চছমাযোৰ একেবাৰে কম পাৱাৰৰ যিযোৰ নিপিন্ধিলেও হয়৷ বাৰু যিয়েই হ‌ওক চছমা দিলে যেতিয়া কোনে পায়, লগে লাগেই চছমাৰ অৰ্ডাৰ, ফ্ৰেমটো ডাক্তৰৰক ৰখি থাকোঁতে শ্বোকেছত আগতেই চাই থৈছিলো৷\nচছমা পিন্ধি স্কুল আহাযোৱা চলিল৷ ছিৰিয়াছনেছ কিন্তু একেই থাকিল৷ কেৱল আনৰ চকুত পঢ়াকু লুকটো অলপ বৃদ্ধি হোৱা যেন লাগিল৷ পিছলৈ বছৰত দুবাৰকৈ ফ্ৰেম সলাই ষ্টাইল মাৰি পাছ বছৰমান পিন্ধি বাদ দিলো৷ এতিয়া আকৌ সচাকৈ মাজে মাজে চকু দুটাই অলপ আমনি দিয়ে কিন্তু চছমা পিন্ধাৰ ভয়ত ডাক্তৰৰ তাত যাবলৈ মন যোৱা নাই৷ সিদিনা মোৰ ছোৱালীও কলে “দিতা মোক চছমা এযোৰ দিবাছোন স্কুলত পিন্ধ যাম৷” মই বোলো বাহ বাপেকৰহে জীয়েক৷\n« এক্সপ্ৰেছৰ অপেক্ষাত – পাৰ্থপ্ৰতিম চৌধুৰী\nক’লী পৰুৱা – জয়ন্ত গগৈ »\nহাঁ হাঁ৷ভাল লাগিল৷\nচছমা এযোৰ লবই লাগিব মোৰো পঢ়াত মন নোযোৱা ৈহছে ।পঢ়ি ভাল লাগিল॥


সাহিত্য - সপ্তম ভাগ/দুৰ্য্যোধনৰ ঊৰুভঙ্গ - ৱিকিউৎস\nসাহিত্য - সপ্তম ভাগ/দুৰ্য্যোধনৰ ঊৰুভঙ্গ\n47464সাহিত্য - সপ্তম ভাগ — দুৰ্য্যোধনৰ ঊৰুভঙ্গহৰিনাৰায়ণ দত্তবৰুৱা১৯২৯\nদুৰ্য্যোধনৰ গদা পৰিষ্কাৰ লোৰ, আৰু তাৰ ওপৰত সোণ খটোৱা। গদা লৈ তেওঁ হ্ৰদৰ পাৰত থিয় দিয়াত তেজস্বী সূৰ্য্যৰদৰে জিলিকি উঠিল। পাণ্ডৱ আৰু পাঞ্চালসকলে দুৰ্য্যোধনক হ্ৰদৰপৰা উঠা দেখি হাত চাপৰি মাৰি আনন্দ প্ৰকাশ কৰিলে। দুৰ্য্যোধনে তেওঁক উপহাস কৰা ভাবি অত্যন্ত ক্ৰোধান্বিত হৈ কলে—“ইহাৰ ফল এতিয়াই পাবা। আহাঁ, তোমালোকৰ একোজনকৈ মোৰ ওচৰলৈ আহাঁ; যুদ্ধস্থলত এজন বীৰৰ লগত অধিক বীৰে ৰণ কৰা ন্যায়সঙ্গত নহয়। যুদ্ধৰ আহিলা- পাতি মোৰ একো নাই, গাত মোৰ বৰ্ম্ম নাই, হাতত অস্ত্ৰ নাই আৰু মই অকলশৰীয়া; তথাপি তোমালোকৰ লগত ৰণ কৰিম।”\nযুধিষ্ঠিৰে মাত লগালে—“হে মহাৰাজ, যেতিয়া বহু মহাৰথে লগলাগি অভিমন্যুক বিনাশ কৰিছিল, তেতিয়া তোমাৰ এই জ্ঞান কলৈ গৈছিল? প্ৰাণীবিলাক কষ্টত পৰিলে ধৰ্ম্মপথ দেখা পায়, আৰু পদ পালে পৰলোকৰ দুৱাৰ বন্ধ দেখে। হে বীৰ! তুমি কবচ পিন্ধা, চুলি বান্ধা আৰু যি অভাৱ আছে সেইবোৰ পূৰাই লোৱাঁ। এই যুদ্ধত তুমি তোমাৰ প্ৰাণ দিয়াৰ বাহিৰে আৰু তোমাৰ প্ৰিয় কাৰ্য্য একো নাই।”\n[ ৭১ ] যুধিষ্ঠিৰৰ কথা শুনি দুৰ্য্যোধনে সোণৰ বৰ্ম্ম আৰু মুকুট পিন্ধি গদা কান্ধত লৈ কলে—“হে নৰবৰ, তোমালোকৰ ভাইসকলৰ ভিতৰত এজনে মোৰ লগত গদাৰে ৰণ কৰক; মই ভাবোঁ গদাযুদ্ধত মোৰ লগত যুদ্ধ কৰিবলৈ পৃথিবীত কোনো সমৰ্থ নহয়। এনে গৰ্ব্বালি কথা নিজমুখে প্ৰকাশ কৰা যদিও যুক্তিসিদ্ধ নহয়, তথাপি তোমাৰ সম্মুখতে ই সফল হব। মোৰ লগত যিজনে যুদ্ধ কৰিব খোজে বেগেতে গদা লওক। ”\nদুৰ্য্যোধনে এইদৰে বেলিয়েপতি গৰ্জ্জন কৰাত শ্ৰীকৃষ্ণই খং কৰি যুধিষ্ঠিৰক কলে—“হে ধৰ্ম্মৰাজ, যদি দুৰ্য্যোধনে গদাযুদ্ধ কৰিবলৈ আপোনাক, অৰ্জ্জুনক, নকুলক বা সহদেৱক মাতে তেনেহলেই অনৰ্থ হব। আপোনাৰ ই কেনে সাহ, যে তুমি আমাৰ এজনক মাৰি ৰজা হোৱাঁ’, এনে কথা কলে? আপুনি নাজানেনে দুৰ্য্যোধনে ভীমৰ গদাযুদ্ধৰ পাৰদৰ্শিতা সহিব নোৱাৰি আজি তেৰ বছৰ কেৱল এটা লোৰ ভীমৰ লগত অভ্যাস কৰি আছে? আপুনি কেৱল দুৰ্য্যোধনৰ কৰুণ বাণীতে এনে সাহ কৰিছে? বৃকোদৰৰ বাহিৰে আন কোনো এজনে গদাযুদ্ধত দুৰ্য্যোধনৰ সমকক্ষ নহব, কিন্তু তেৱোঁ গদাযুদ্ধ বিশেষকৈ অভ্যাস কৰা নাই। পূৰ্ব্বে শকুনি আৰু আপোনাৰ যেনে বিষম পাশা- খেল হৈছিল, এতিয়াও পুনৰ সেই খেলেই আৰম্ভ হল। মহাৰাজ, ভীম বলী কিন্তু দুৰ্য্যোধন কৃতী আৰু সামৰ্থ্যশালী। বলী আৰু কৃতীৰ ভিতৰত কৃতী লোকেই বিশিষ্ট; আপুনি আমাৰ সেই শত্ৰুক সুবিধা দি নিজক অসুবিধাত পেলালে। [ ৭২ ] বুজিলোঁ। কুন্তীৰ সন্তানসকলৰ অদৃষ্টত বিধাতাই ৰাজ্যভোগ লিখা নাই।”\nএই কথা শুনি ভীমে মাত দিলে—“হে মধুসূদন, তুমি বেজাৰ নকৰিবা, মই আজি দুৰ্য্যোধনক ৰণত সংহাৰ কৰিম। মোৰ এই গদা দুৰ্য্যোধনৰ গদাতকৈ দুগুণে গুৰুতৰ। মই দুৰ্য্যোধনক নিপাত কৰিমেই; তোমালোকে চাই থাকা। তুমি জানা, মই দেৱতাসকলৰ লগতো সংগ্ৰাম কৰিবলৈ সমৰ্থ, দুৰ্য্যোধন তো অতি তুচ্ছ।”\nভীমৰ বীৰত্বপূৰ্ণ কথা শুনি বাসুদেৱে কলে—“হে মহাবাহো, ধৰ্ম্মৰাজ যুধিষ্ঠিৰে তোমাৰ সহায়ত বিপক্ষহীন হৈ নিজৰ উজ্জ্বল শ্ৰী পাব, তাত সংশয় নাই। তুমি এই সমৰত ধৃতৰাষ্ট্ৰৰ সন্তানবিলাকক সংহাৰ কৰিছা, অনেক ৰজা, বাজপুত্ৰ, ৰথী- মহাৰথীক নিপাত কৰিছা, এতিয়া দুৰ্য্যোধনক মাৰি ধৰ্ম্মৰাজক সসাগৰা ধৰা দান কৰাঁ। প্ৰাচীনকালত বিষ্ণুৱে যেনেকৈ দানৱদলন কৰি দেৱৰাজক স্বৰ্গপুৰা দিছিল, তুমিও তেনে কৰাঁ। পাপ দুৰ্য্যোধন সমৰত উপস্থিত হলেই বিনষ্ট হব; তুমি তাৰ উৰু দুটা ভাঙ্গি নিজৰ প্ৰতিজ্ঞা পালন কৰাঁ। হে বীৰ, দুৰ্য্যোধন অতি বলবান্, কৃতী আৰু সদায় সমৰত অভ্যাস থকা পুৰুষ; তেওঁৰ লগত অতি যত্নেৰে সংগ্ৰাম কৰিবা।”\n[ ৭৩ ] ভীমৰ কথা শুনি ধৰ্ম্মৰাজ আদি পাণ্ডৱসকলে, সাত্যকি আৰু পাঞ্চালসকলে ভীমক প্ৰশংসা কৰিবলৈ ধৰিলে। ভীমে যুধিষ্ঠিৰক সম্বোধন কৰি কলে—“হে মহাৰাজ, মই আজি পাপ দুৰ্য্যোধনৰ লগত ৰণ কৰিবলৈ ইচ্ছা কৰিছোঁ; অৰ্জ্জুনে খাণ্ডববনত অগ্নি যিদৰে মুক্ত কৰিছিল, ময়ো আজি সেইদৰে দুৰ্য্যোধনৰ ওপৰত মোৰ হৃদয়ত থকা বহুদিনৰ ক্ৰোধ পৰিত্যাগ কৰিম। হে মহাৰাজ, আপোনাৰ হিয়া বিন্ধি থকা বহুদিনৰ শোক-শেল আজি উভালিম; আপোনাক নিশ্চয় আজি বিজয়মালা পিন্ধাম। ধৃতৰাষ্ট্ৰই আজি পুতেক-বিয়োগৰ সংবাদ পাই শকুনি মন্ত্ৰণাৰ বাবে অশুভ কৰ্ম্ম স্মৰণ কৰিব। ” ভীমে এই কথা কৈ দেৱৰাজে বৃত্ৰাসুৰক যুদ্ধলৈ আহ্বান কৰাৰ দৰে, দুৰ্য্যোধনক ৰণলৈ মাতি থিয় দিলে। দুৰ্য্যোধনে ভীমৰ আহ্বান সহিব নোৱাৰি গদা লৈ তেওঁৰ কাষ চাপিল।\nভীমে কলে—“দুৰ্য্যোধন, ৰজা ধৃতৰাষ্ট্ৰ আৰু তুমি আমাক যি ব্যৱহাৰ কৰিছিলা আৰু বাৰণাবতত যিবোৰ ঘটিছিল, সেই দুষ্কৰ্ম্মবোৰ মনত পেলোৱাঁ। তুমিয়েই দ্ৰৌপদীক অশেষ ক্লেশ দিছিলা, শকুনৰ পৰামৰ্শত পাশাখেলত ধৰ্ম্মৰাজক পৰাস্ত কৰিছিলা আৰু নিৰপৰাধ পাণ্ডৱসকলক নানা লাঞ্ছনা দিছিলা; আজি সেইবোৰ পাপৰ সমুচিত ফল পাবা। মনত ৰাখিবা, আজি মই তোমাৰ সমুদায় দৰ্প আৰু বিপুল ৰাজ্যৰ আশা নষ্ট কৰিম। ” তাকে শুনি দুৰ্য্যোধনে কলে—“বৃকোদৰ, বহুত আত্মশ্লাঘাৰ আৱশ্যক নাই। মোৰ লগত ৰণ কৰাঁ, [ ৭৪ ] বেগতে ৰণৰ হেঁপাহ পলাব; দেখা নাই, মই এই গদা কান্ধত লৈ হিমালয়শিখৰৰ দৰে যুদ্ধ কৰিবলৈ থিয় হৈ আছোঁ! মোৰ লগত ন্যায়ানুসাৰে ৰণ কৰিবলৈ ইন্দ্ৰেও আগ নাবাঢ়ে। তুমি নাজানানে, ময়েই ছলেৰে তোমালোকক অৰণ্যত বাস দিছিলোঁ আৰু ময়েই তোমালোকক বেশছন কৰাই পৰৰ ঘৰত দাসত্ব কৰাইছিলোঁ! এতেকে শৰৎকালৰ বৰষুণ নবৰষা মেঘৰ দৰে মিছা গৰ্জ্জন এৰাঁ, তোমাৰ গাত যিমান শক্তি আছে এই যুদ্ধত প্ৰকাশ কৰাঁ। ”\nভীম আৰু দুৰ্য্যোধনৰ ভিতৰত গদাযুদ্ধ আৰম্ভ হল। দুৰ্য্যোধন ৰণক্ষেত্ৰৰপৰা পলাই পুনৰ ৰণত নামিছে; তেওঁৰ অন্ধ পিতৃৰ বাহিৰে মোৰ বুলিবলৈ আত্মীয়স্বজন আৰু কোনো নাই। এই কাৰণে দুৰ্য্যোধনৰ জীয়াই থাকিবলৈ অন্তৰত আশা নাই; তদুপৰি তেওঁ শ্ৰান্ত যদিও ৰণ-নিপুণ। এনে অৱস্থাত ভীমে তেওঁক পৰাস্ত কৰা সহজ নহয়। দুৰ্য্যোধনে ভৗমক কেইব বাৰো গদাৰে টানকৈ কোব বহালে, ভীমেও প্ৰতিশোধ ললে; শেষত গৈ কিন্তু ভীমৰ পক্ষে দুৰ্য্যোধনৰ গদাৰ প্ৰহাৰ সহ্য কৰা টান হৈ উঠিল। তেতিয়া অৰ্জ্জুনে ভীমে দেখাকৈ নিজৰ বাম ঊৰুত এটা চাপৰ মাৰিলে। ভীমে এই সঙ্কেত বুজি পালে আৰু ছেগ বিচাৰি গদা ঘূৰাবলৈ ধৰিলে। তাৰ অলপ পাচত দুৰ্য্যোধনৰ গদাৰ কোবত ভীম মুৰ্চ্ছিত হবলগীয়া হল; দুৰ্য্যোধনে বুজিব নোৱাৰি তেনে অৱস্থাতে ভীমক মাৰিবলৈ খেদি গল, কিন্তু ভীমৰ অৱস্থা বুজি প্ৰহাৰ নকৰিলে। তাৰ পাচত ভীম [ ৭৫ ] অলপ সুস্থ হৈ দুৰ্য্যোধনক খেদি গল; দুৰ্য্যোধনে ভীমক ভুৱা দি জাপ মাৰিলে। ভীমৰ খং দুগুণে উঠিল আৰু খেদি গৈ দুৰ্য্যোধনৰ দুই উৰুত কোব বহালে। ভীমৰ বজ্ৰসদৃশ গদাৰ কোবত দুৰ্য্যোধনৰ উৰু দুটা ভাগি গল; দুৰ্য্যোধন মাটিত লুটি খাই পৰিল আৰু তেজ বতিয়াবলৈ ধৰিলে।\n"https://as.wikisource.org/w/index.php?title=সাহিত্য_-_সপ্তম_ভাগ/দুৰ্য্যোধনৰ_ঊৰুভঙ্গ&oldid=108977"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ২৬ নৱেম্বৰ ২০২০ তাৰিখে ১১:১১ বজাত সলনি কৰা হৈছিল।


Class5Assamese Book Question Answer 2020 | পঞ্চম শ্ৰেণী অসমীয়া উত্তৰ | চৰকাৰী বিদ্যালয়ৰ কিতাপ সমূহৰ প্ৰশ্নৰ উত্তৰ | Class V Assamese Answer | SCERT Assam Answer | ~ Daily Assam Class5Assamese Book Question Answer 2020 | পঞ্চম শ্ৰেণী অসমীয়া উত্তৰ | চৰকাৰী বিদ্যালয়ৰ কিতাপ সমূহৰ প্ৰশ্নৰ উত্তৰ | Class V Assamese Answer | SCERT Assam Answer |\nHomeHirumoni BoraClass5Assamese Book Question Answer 2020 | পঞ্চম শ্ৰেণী অসমীয়া উত্তৰ | চৰকাৰী বিদ্যালয়ৰ কিতাপ সমূহৰ প্ৰশ্নৰ উত্তৰ | Class V Assamese Answer | SCERT Assam Answer |\nClass5Assamese Book Question Answer 2020 | পঞ্চম শ্ৰেণী অসমীয়া উত্তৰ | চৰকাৰী বিদ্যালয়ৰ কিতাপ সমূহৰ প্ৰশ্নৰ উত্তৰ | Class V Assamese Answer | SCERT Assam Answer |\nClass V Assamese Answer\nClass V Assamese Solutions\nপঞ্চম শ্ৰেণীৰ প্ৰশ্ন উত্তৰ\nClass V Assamese\nAssam Board Solution\n১. অসম আমাৰ ৰূপহী\n২. পখী আৰু মানুহ\n৩. অৰূপৰ আৱেদন\n৪. পিঠাৰ মেল\n৫. ড বাণীকান্ত কাকতি\n৬. জোনাকৰ জেউতি\n৭. ফুলকোঁৱৰৰ গীত\n৮. ৰঙৰ ৰহস্য়\n৯. ভতুৱা আৰু খঁকুৱাৰ খৰিয়াল\n১০. তিনিটা মাছৰ কাহিনী\n১১. অমলপ্ৰভা দাস\n১২. নিজে নিকা হ'\n১৪. সৰু ছোৱালী আৰু পখী\nPost Id: DABP000643\nClass5Assamese SCERT 261 Hirumoni Bora


Aandhar Rati Lyrics By Dipen Baruah | Assamese Lyrics - AssameseLyrical.com\nAandhar Rati Lyrics By Dipen Baruah\nAandhar Rati Lyrics By Dipen Baruah, visit AssameseLyrical.com for more Assamese lyrics\nSong: Aandhar Rati (আন্ধাৰ ৰাতি)\nAandhar Rati Lyrics\nAandhar Rati Lyrics:--\nআন্ধাৰ ৰাতি কোন বাৰু তই (হাঃ হাঃ হাঃ)\nঅকলে ফুৰিছ যাবি কলৈ?\nকেনি তোৰ ঘৰ ক’ত পাবি ঠাই?\nআন্ধাৰ ৰাতি কোন বাৰু তই\nযায়ে যদি সৰি সৰি গোলাপৰে পাহ\nঅ’ এৰি থৈ ঠাৰিটি ধৰুৱা হুমুনিয়াহ !\nযায়ে যদি সৰি সৰি গোলাপৰে পাহ !\nপাহি মেলি কিয় ফুলিছিলে\nপুৱাই ফুলনি জকেমকাই (হাঃ হাঃ হাঃ)\nকেনি তোৰ ঘৰ ক’ত পাবি ঠাই ?\nশূল পুতি ভুল কৰ কিয়\nনিজই পাৱ দুখ, নিজেই পাৱ দুখ\nফুলৰ আঁৰত নেদেখিলি কাৰ সাপৰ মুখ\nনায়ে যদি দিনৰ পোহৰ ৰাতিয়েই ভাল !\nঅ’ আন্ধাৰতে তেতিয়া হায় ইমান খৰ কাৰ ?\nনজ্বলাবি চাকি নজ্বলাবি ...\nপোহৰ পৰিলে বাট হেৰাই যায় (হাঃ হাঃ হাঃ)\nঅকলে ফুৰিছ যাবি কলৈ ? (হ: হাঃ হাঃ)\nAssamese Lyrics Dipen Baruah Old Assamese Lyrics\nAssamese Lyrics - AssameseLyrical.com: Aandhar Rati Lyrics By Dipen Baruah


Judg 8 | AsmULB | STEP | ইফ্ৰয়িম জনগোষ্ঠীৰ লোকসকলে গিদিয়োনক সুধিলে, “আপুনি আমাৰ লগত কিয় এনে ব্যৱহাৰ কৰিলে? মিদিয়নীয়াৰ সৈতে যুদ্ধ কৰিবলৈ যোৱাৰ সময়ত আপুনি আমাক নামাতিলে।” এইদৰে তেওঁলোকে গিদিয়োনৰ সৈতে বিবাদ কৰিবলৈ ধৰিলে।\n1ইফ্ৰয়িম জনগোষ্ঠীৰ লোকসকলে গিদিয়োনক সুধিলে, “আপুনি আমাৰ লগত কিয় এনে ব্যৱহাৰ কৰিলে? মিদিয়নীয়াৰ সৈতে যুদ্ধ কৰিবলৈ যোৱাৰ সময়ত আপুনি আমাক নামাতিলে।” এইদৰে তেওঁলোকে গিদিয়োনৰ সৈতে বিবাদ কৰিবলৈ ধৰিলে।\n2তেওঁ তেওঁলোকক ক’লে, “এতিয়া আপোনালোকৰ তুলনাত মইনো এনে কি কাম কৰিলোঁ? অবীয়েজৰ বংশধৰৰ মাজত তোলা সমস্ত আঙুৰৰ খেতিৰ শস্যতকৈ জানো ইফ্রয়িমৰ ভূমিত তোলা আঙুৰবোৰ উত্তম নহয়? 3ঈশ্বৰে আপোনালোকৰ হাতত মিদিয়নীয়াসকলৰ নেতা ওৰেব আৰু জেবক সমৰ্পণ কৰিলে। আপোনালোকৰ তুলনাত মইনো বিশেষ কি কৰিব পাৰিলো?” গিদিয়োনৰ এনে কথা শুনাৰ পাছত তেওঁৰ প্রতি থকা তেওঁলোকৰ খং নাইকিয়া হ’ল।\nগিদিয়োনে মিদিয়নৰ দুজন ৰজাক ধৰা\n4গিদিয়োন আৰু তেওঁৰ লগত থকা তিনি শ লোকে মিদিয়নীয়াসকলক খেদি খেদি গৈ যর্দ্দন নদীৰ ওচৰলৈকে আহি নদীখন পাৰ হ’ল। তেতিয়া তেওঁলোক অতি ক্লান্ত হৈ পৰিছিল। 5সেয়ে গিদিয়োনে চুক্কুতৰ অধিবাসীসকলক ক’লে, “দয়া কৰি মোৰ পাছে পাছে অহা সৈন্যবোৰক কিছু পিঠা খাবলৈ দিয়ক; কিয়নো তেওঁলোক অতিশয় পৰিশ্রান্ত হৈ পৰিছে। মই মিদিয়নীয়াসকলৰ ৰজা জেবহ আৰু চলমুন্নাৰ পাছে পাছে খেদি আহিছোঁ।”\n6তেতিয়া চুক্কুতৰ নেতাসকলে ক’লে, “আমি বুজা নাই কিয় আমি আপোনাৰ সৈন্যবোৰক পিঠা খাবলৈ দিব লাগে? জেবহ আৰু চলমুন্না জানো এতিয়া তোমাৰ হাতত আহিল?” 7তেতিয়া গিদিয়োনে ক’লে, “যেতিয়া যিহোৱাই জেবহ আৰু চলমুন্নাক মোৰ হাতত তুলি দিব, তেতিয়া মই মৰুভূমিৰ কাঁইট আৰু কাঁইটীয়া গছৰ আঘাটেৰে আপোনালোকৰ গাৰ মঙহ ছিৰি পেলাম।”\n8তাৰ পাছত গিদিয়োন তাৰ পৰা পনুয়েললৈ উঠি গ’ল আৰু সেই ঠাইৰ লোকসকলৰ ওচৰতো একেদৰে ক’লে। তাতে চুক্কুতৰ লোকসকলে যেনেকৈ কৈছিল, তেওঁলোকেও একে উত্তৰ দিলে। 9তেতিয়া তেওঁ পনুৱেলৰ লোকসমূহক ক’লে, “কুশলে যেতিয়া পুণৰ উলটি আহিম, মই এই কোঁঠ ভাঙি পেলাম।”\n10সেই সময়ত জেবহ আৰু চলমুন্না প্রায় পোন্ধৰ হাজাৰ সৈন্যৰ দল লৈ কৰ্কোৰত আছিল; পুর্বদেশৰ সৈন্যসকলৰ মাজত কেৱল এওঁলোকেই তেতিয়া অৱশিষ্ট আছিল; কিয়নো তেওঁলোকৰ তৰোৱাল ধৰা এক লাখ বিশ হাজাৰ সৈন্য হত হ’ল।\n11পাছত গিদিয়োনে নোবহ আৰু যগবেহাৰ চহৰৰ পুবফালে তম্বুবাসী লোকসকলৰ নমাদ বাটেদি উঠি গৈ শত্রুপক্ষৰ ছাউনি পালে। সেই সময়ত শত্রুসকল আক্রমণৰ বাবে প্রস্তুত নাছিল আৰু গিদিয়োনে গৈ তেওঁলোকক পৰাস্ত কৰিলে। 12জেবহ আৰু চলমুন্না পলাই গ’ল; কিন্তু গিদিয়োনে মিদিয়নীয়াসকলৰ সেই দুজন ৰজা জেবহ আৰু চলমুন্নাক খেদি খেদি ধৰিলে। তেতিয়া তেওঁলোকৰ সৈন্যদলৰ সকলোৱে গিদিয়োনৰ ভয়ত আতঙ্কিত হ’ল।\n13তাৰ পাছত যোৱাচৰ পুত্ৰ গিদিয়োনে হেৰচৰ গিৰিপথেদি যুদ্ধৰ পৰা উলটি আহিছিল। 14গিদিয়োনে চুক্কত নিবাসীসকলৰ এজন যুৱকক ধৰি আনিলে আৰু তেওঁৰ পৰা পৰামর্শ বিচাৰিলে; যুৱকজনে চুক্কতৰ সাতসত্তৰজন নেতা আৰু জ্যেষ্ঠলোকৰ নাম ক’লে।\n15গিদিয়োনে চুক্কুতবাসীসকলৰ ওচৰলৈ আহি ক’লে, “এইয়া চোৱা, জেবহ আৰু চলমুন্না! এওঁলোকৰ বাবেই আপোনালোকে মোক ঠাট্টা কৰি কৈছিলে, ‘আমি বুজা নাই, কিয় আমি আপোনাৰ সৈন্যবোৰক পিঠা খাবলৈ দিব লাগে। আপুনি জানো জেবহ আৰু চলমুন্নাক জয় কৰিলে’?” 16এইবুলি কৈ তেওঁ চুক্কতৰ জ্যেষ্ঠসকলক ধৰি আনি মৰুভূমিৰ কাঁইট আৰু কাঁইটীয়া গছেৰে আঘাট কৰি শাস্তি দিলে। 17তেওঁ পনুৱেলৰ কোঁঠটোও ভাঙি পেলালে আৰু সেই নগৰৰ লোকসকলক বধ কৰিলে।\n18তাৰ পাছত তেওঁ জেবহ আৰু চলমুন্নাক সুধিলে, “তাবোৰত আপোনালোকে কেনে লোকসকলক বধ কৰিছিলে?” তেওঁলোকে উত্তৰ দিলে, “আপুনি যেনেকুৱা, তেওঁলোকো তেনেকুৱা আছিল; তেওঁলোক প্ৰতিজন দেখাত ৰাজপুত্র সদৃশ আছিল।” 19গিদিয়োনে ক’লে, “সেইসকল মোৰ ভাই আছিল; মোৰ আইৰ সন্তান; জীৱন্ত ঈশ্বৰৰ শপত, আপোনালোকে যদি তেওঁলোকক জীয়াই ৰাখিলেহেতেঁন, তেন্তে মই আপোনালোকক বধ নকৰিলোঁহেঁতেন।”\n20তাৰ পাছত তেওঁ নিজৰ বৰ পুতেক যেথৰক ক’লে, “উঠ, ইহঁতক বধ কৰ!” কিন্তু সেই কুমলীয়া ল’ৰাজনে নিজৰ তৰোৱাল নুলিয়ালে; সি তেতিয়া অল্পবয়সীয়া ল’ৰা আছিল বাবে ভয় কৰিলে। 21তেতিয়া জেবহ আৰু চলমুন্নাই গিদিয়োনক ক’লে, “আপুনিয়েই উঠি আমাক বধ কৰক! কিয়নো যি যেনে মানুহ, তাৰ শক্তিও তেনে।” তেতিয়া গিদিয়োনে উঠি জেবহ আৰু চলমুন্নাক বধ কৰিলে, আৰু তেওঁলোকৰ উটৰ ডিঙিৰ পৰা চন্দ্ৰহাৰবোৰ খুলি ল’লে।\nগিদিয়োনে এফোদ তৈয়াৰ কৰা\n22পাছত ইস্ৰায়েলৰ লোকসকলে গিদিয়োনক ক’লে, “আপুনি মিদিয়নীয়াসকলৰ হাতৰ পৰা আমাক উদ্ধাৰ কৰিলে; এতিয়া আপুনি, আপোনাৰ পুত্র, নাতি সকলোৱে আমাৰ ওপৰত শাসন কৰক।” 23তেতিয়া গিদিয়োনে তেওঁলোকক ক’লে, “মই বা মোৰ পুত্রই আপোনালোকৰ ওপৰত শাসন নকৰিব; যিহোৱাইহে আপোনালোকৰ ওপৰত শাসন কৰিব।”\n24গিদিয়োনে তেওঁলোকক পুণৰ ক’লে, “কিন্তু আপোনালোকৰ ওচৰত মোৰ এটি অনুৰোধ আছে, আপোনালোকৰ লুটৰ ভাগৰ পৰা প্ৰতিজনে মোক এটাকৈ কাণৰ গহনা দিয়ক।” কিয়নো মিদিয়নীয়াসকল আছিল ইস্মায়েলৰ বংশৰ লোক আৰু তেওঁলোকে কাণত সোনৰ গহনা পিন্ধা প্রচলিত আছিল। 25তেওঁলোকে উত্তৰ দিলে, “আমি আনন্দ মনেৰে আপোনাক সেয়া দিম।” তাৰ পাছত তেওঁলোকে এখন কাপোৰ পাৰি তাৰ মাজত প্ৰতিজনে লুটি অনা নিজ নিজ কাণৰ গহনা পেলালে।\n26তাতে তেওঁ অনুৰোধ কৰি পোৱা সেই সোনৰ কাণফুলিবোৰৰ ওজন এক হাজাৰ সাত শ চেকল ▼\n▼8:26 চেকল: সেই সময়ত ওজন জোখাৰ এক মানদণ্ডৰ একক- আনুমাণিক ৰূপৰ 14.5 গ্রাম।\nহ’ল; তাৰ বাহিৰেও চন্দ্ৰহাৰ, ‘লকেট’, মিদিয়নীয়া ৰজাসকলে পিন্ধা বেঙেনা বৰণীয়া বস্ত্ৰ আৰু তেওঁলোকৰ উটবোৰে পিন্ধা ডিঙিৰ হাৰ আছিল।\n27তাৰ পাছত গিদিয়োনে সেই সোণবোৰ লৈ এখন এফোদ ▼\n▼8:27 এফোদ: পবিত্র বস্ত্র\nতৈয়াৰ কৰি তেওঁ নিজৰ নগৰ অফ্ৰাত ৰাখিলে; ইস্রায়েলীয়াসকলে সেই ঠাইত একমাত্র ঈশ্বৰৰ পৰিবর্তে এফোদৰ পূজা কৰি নিজকে ব্যভিচাৰী কৰিলে; এয়ে গিদিয়োন আৰু তেওঁৰ পৰিয়াললৈ এক ফান্দস্বৰূপ হ’ল। 28এইদৰেই মিদিয়নীয়াসকল ইস্ৰায়েলৰ লোকসকলৰ তলতীয়া হৈ থাকিল; তেওঁলোকে পুণৰ মূৰ দাঙিব নোৱাৰিলে। গিদিয়োনৰ কালত দেশ চল্লিশ বছৰলৈকে সুস্থিৰে থাকিল।\n29তাৰ পাছত যোৱাচৰ পুত্ৰ যিৰুব্বালে (গিদিয়োন) নিজৰ ঘৰলৈ গৈ তাতে বাস কৰিলে। 30গিদিয়োনৰ বহুতো ভার্য্যা আছিল আৰু সেয়ে তেওঁ সত্তৰজন পুত্রৰ পিতৃ আছিল। 31চিখিমত তেওঁৰ এগৰাকী উপপত্নী আছিল। তেওঁৰ ঔৰসতো গিদিয়োনৰ এটি পুত্ৰ আছিল। গিদিয়োনে তেওঁৰ নাম অবীমেলক দিছিল।\n32যোৱাচৰ পুত্ৰ গিদিয়োনৰ অতি বৃদ্ধ বয়সত মৃত্যু হ’ল। অবীয়েজ্ৰীয়াসকলৰ অফ্ৰাত তেওঁৰ পিতৃ যোৱাচৰ সমাধিস্থলত তেওঁক কবৰ দিয়া হ’ল।\n33গিদিয়োনৰ মৃত্যুৰ পাছতেই ইস্ৰয়েলৰ সন্তানসকল পুনৰায় ঈশ্বৰৰ অবিশ্বাসী হ’ল আৰু তেওঁলোকে বাল-দেৱতাবোৰক পূজা-অর্চনা কৰি নিজক ব্যভিচাৰী কৰিলে। তেওঁলোকে বাল-বৰীৎক নিজৰ দেৱতা বুলি মানিলে।\n34তেওঁলোকৰ চাৰিওফালে থকা সকলো শত্ৰুবোৰৰ হাতৰ পৰা যি জনা ঈশ্বৰে তেওঁলোকক উদ্ধাৰ কৰিছিল, ইস্রায়েলে তেওঁলোকৰ সেই ঈশ্বৰ যিহোৱাক সন্মান দিবলৈ পাহৰি গ’ল। যিৰুব্বাল অর্থাৎ গিদিয়োনে ইস্রায়েলত যি সকলো উপকাৰ সাধি গ’ল, তাৰ বিপৰীতে লোকসমূহে তেওঁৰ বংশৰ প্রতি কৰা প্রতিজ্ঞাত বিশ্বস্ত হৈ নাথাকিল।


ট’কিঅ অলিম্পিকত কৰ’নাৰ ক’লীয়া ডাৱৰ! Prag News : Best Assamese News Channel, Latest Assam News Live Today , North East Breaking News\nট’কিঅ অলিম্পিকত কৰ’নাৰ ক’লীয়া ডাৱৰ!\nনতুন দিল্লীঃ সমাগত ট’কিঅ অলিম্পিক। ২৩ জুলাইৰ পৰা জাপানত অনুষ্ঠিত হ’বলগীয়া বহুপ্ৰত্যাশিত অলিম্পিকলৈ মাজত মাথোঁ ৫টা দিন। ইয়াৰ মাজতে বিশ্ববাসীৰ বাবে আহিছে এক দুঃখবৰ। জাপানত ক্ৰমাতঃ কৰ’না মহামাৰীৰ দ্ৰুত আগ্ৰাসনে দেখা দিছে। শনিবাৰে আয়োজক মণ্ডলীৰ এগৰাকী সদস্য কৰ’নাত আক্ৰান্ত হোৱা বুলি জানিব পৰা গৈছে। বিশেষ সূত্ৰই সদৰী কৰা মতে, কৰ’নাক্ৰান্ত সদস্যগৰাকীক বৰ্তমান আয়োজক মণ্ডলীয়ে ১৪দিনৰ কোৱাৰেণ্টাইনত ৰাখিছে।\nউল্লেখ্য যে, দুদিন পূৰ্বে এগৰাকী খেলুৱৈ আৰু ৫গৰাকী কৰ্মচাৰী কৰ’নাক্ৰান্ত হৈছে। আনহাতে ব্ৰাজিলৰ জুড’ দলৰ একাংশ হোটেল কৰ্মচাৰীৰ দেহতো কৰ’নাৰ উপস্থিতি ধৰা পৰিছে।\nজাপানত কৰ’না মহামাৰীৰ কাল বিভীষিকাই গা কৰি উঠাৰ পাছতে অলিম্পিক অনুষ্ঠিত কৰাৰ লৈ সন্দেহ ঘণীভূত হৈছে। তথ্য অনুসৰি জুলাই মাহত জাপানত কৰ’নাক্ৰান্তৰ সংখ্যা ১৩০০তকৈ অধিক বুলি প্ৰকাশ পাইছে। এনে পৰিপ্ৰেক্ষিতত বাতিল হ’ব নেকি ট’কিঅ অলিম্পিক! নিৰ্বাপিত হৈ ৰ’ব নেকি ক্ৰীড়াবিদৰ অলিক স্বপ্ন? তাকে লৈ উদ্বিগ্ন বিশ্ববাসী।


পৃষ্ঠা:A Dictionary Of Phrases From Assamese To Assamese And English.djvu/২১৮ - ৱিকিউৎস\nপৃষ্ঠা:A Dictionary Of Phrases From Assamese To Assamese And English.djvu/২১৮\nযুক্ত সময়, proper time\nবেলিয়ে আঁটে মানে কাঁচিয়ে কাটে মানে—ক্ৰি-বিণ, যেতিয়ালৈকে বেলি মাৰ নাযায় আৰু যেতিয়ালৈকে কাঁচিৰ চোক নাইকিয়া নহয়, তেতিয়ালৈকে দাৱনীয়ে পথাৰত ধান দাই থাকে। এতেকে,—সাধ্যমতে, with utmost power.\nবেশ্যা তিৰীৰ একাদশী —বিং, একাদশী তিথতি উপবাস কৰিলে পুণ্য হয়। কিন্তু যি তিৰোতাই বেশ্যাবৃত্তি কৰে তাইৰ উপবাস নিষ্ফল। পাপবৃত্তি মানুৰ পক্ষে শাস্ত্ৰ বিহিত নিয়ম-পালন নিষ্ফল, এই ভাব বুজোৱ হৈছে। এতেকে,—স্বভাৱতে নিষ্ফল কাৰ্য, anything which is naturally fruitless.\nবৈকুণ্ঠতো ফাঁপৰে খোৱা থকা—ক্ৰি, ‘ফাঁপৰে খোৱা' এবিধ ছালৰ ৰোগ। এই ৰোগত মাখি-ছাল ছিগি মানুহটো ফঁপৰীয়া হৈ দেখিবলৈ কুৎসিৎ হয়। পৰিষ্কাৰ পৰিচ্ছন্ন হৈ নাথাকিলে এই ৰোগৰ উৎপত্তি হয়। বৈকুণ্ঠত স্বয়ং পৰমেশ্বৰ থাকে। তাত অনাচাৰী থাকিব নোৱাৰে। এই স্থলত কোৱা হৈছে, যে বৈকুণ্ঠতো ফাঁপৰে খোৱা আছে। এতেকে,—পবিত্ৰ স্থানতো অপবিত্ৰ মানুহ থকা, to reside inaholy place althoughawicked man.\nবৈকুণ্ঠৰ বোন্দা—বিং, বোন্দাই মানুহৰ মাছ চুৰ কৰে। যি মানুহে অন্যায় আচৰণ কৰে, তাক বোন্দাৰে তুলনা কৰা হৈছে। বৈকুণ্ঠৰ নিচিনা পবিত্ৰ ঠাইতো যি অন্যায় আচৰণ কৰে, সি অৱশ্যে দুৰ্ঘোৰ অপৰাধী। এতেকে,--দুৰ্ঘোৰ অপৰাধী,ahopelessly fallen person,asinful person who is irretrievally lost.\nবৈচৰ গৰু— বিং, [ বৈ চহৰ গৰু] হাল বৈ চহ কৰা গৰু, যাৰ দ্বাৰা খেতি কৰা হৈছে তেনে গৰু। তাৰপৰা,—সংসাৰ-ক্লিষ্ট মানুহ, বিষয়- জৰ্জ্জৰিত মানুহ,amature bullock used in the plough; hence,aworldling,atoiler.\nবৈতৰণী পাৰ হোৱা —ক্ৰি, পৰলোকলৈ যাওঁতে বৈতৰণী নৈ পাৰ হৈ যাব লাগে। এই নৈৰ সোঁত অতি কোবাল বাবে ইয়াত পাৰ হোৱা কঠিন কাৰ্য্য। এতেকে,—কোনো টান কাৰ্য্য সিদ্ধি কৰা, to accomplishadifficult undertaking.\n"https://as.wikisource.org/w/index.php?title=পৃষ্ঠা:A_Dictionary_Of_Phrases_From_Assamese_To_Assamese_And_English.djvu/২১৮&oldid=107257"ৰ পৰা অনা হৈছে


বিজেপিত সোণোৱালৰ তুলনাত নাই মুখ্যমন্ত্ৰী পদৰ বিকল্প প্ৰাৰ্থী; স্পষ্ট কৰিলে ৰাম মাধৱে!\nবহুতৰে আশাত চেঁচাপানী ঢালি সোণোৱালেই হ’ব বিজেপিৰ মুখ্যমন্ত্ৰী পদৰ প্ৰাৰ্থী!\nগুৱাহাটী , September 17, 2020 7:21 pm\nমুখ্য মন্ত্ৰী সোণোৱালৰ সৈতে বিজেপিৰ ৰাষ্ট্ৰীয় সাধাৰণ সম্পাদক ৰাম মাধৱ।\nসৰ্বানন্দ সোণোৱাল নেতৃত্বাধীন ৰাজ্য চৰকাৰৰ পাঁচটা বছৰ হওঁ হওঁ। সমাগত ২০২১ৰ বিধানসভা নিৰ্বাচন গতিকে এতিয়া জনসাধাৰণৰ মনত এটাই প্ৰশ্ন ‘মূল মূল ৰাজনৈতিক দলসমূহৰ কোন কোন হ’ব মুখ্যমন্ত্ৰী পদৰ প্ৰাৰ্থী?’\nকোনো এটা ৰাজনৈতিক দলৰে মুখ্যমন্ত্ৰী পদৰ প্ৰাৰ্থী নিশ্চিত হোৱা নাই যদিও চৰ্চা চলি আছে বহুকেইজন নেতাৰ নাম।\nবিজেপিতো মুখ্যমন্ত্ৰী পদৰ প্ৰাৰ্থী কোন হ’ব সৰ্বানন্দ সোণোৱাল, হিমন্ত বিশ্ব শৰ্মা নে ৰঞ্জিত দাস? এই চৰ্চাও নচলা নহয়।\nএই চৰ্চাসমূহ চলি থকাৰ সময়তে পুনৰবাৰ মুখ্যমন্ত্ৰী সোণোৱালৰ নেতৃত্বতে আগন্তুক নিৰ্বাচনী ৰণত প্ৰতিদ্বন্দিতা কৰিব বুলি উল্লেখ কৰিছিল ৰাষ্ট্ৰীয় মহিলা মৰ্চাৰ সভানেত্ৰী বিজয়া ৰহটকাৰে।\nএকেটা দিনতে শ্ৰীমন্ত শংকৰদেৱ কলাক্ষেত্ৰত বিজেপিৰ ৰাষ্ট্ৰীয় সাধাৰণ সম্পাদক তথা উত্তৰ-পূৰ্বাঞ্চলৰ প্ৰভাৰী ৰাম মাধৱেও সেই একেই ইংগিত দিয়ে।\nৰাম মাধৱৰ মতে ‘অসমৰ জনতাৰ হাতত সমৰ্পণ হৈ ৰাজ্যত বিজেপি চৰকাৰ পাঁচ বছৰ চলিল। আশা কৰো সৰ্বানন্দ সোণোৱাল আৰু তেওঁৰ টীমটোক অসমৰ মানুহে আৰু আশীৰ্বাদ দিব।‘\n‘যেনেকৈ নৰেন্দ্ৰ মোদীক ২০১৪ ৰ তুলনাত ২০১৯ ত যেনেকৈ অধিক ভোট দি চৰকাৰ বনোৱাত সহায় কৰিছিল ঠিক সেইদৰে অসমতো সৰ্বানন্দ সোণোৱালৰ নেতৃত্বত বিজেপিক অধিক ভোট দি পাঁচবছৰ শাসন কৰাৰ সুযোগ দিব।‘ প্ৰধানমন্ত্ৰী নৰেন্দ্ৰ মোদীৰ জন্মদিন উপলক্ষে ৭০ গৰাকী শিল্পীক সম্বৰ্ধনা জনোৱা অনুষ্ঠানত অংশগ্ৰহণ কৰি এইদৰে কয় ৰাম মাধৱে।\nতেওঁৰ এই মন্তব্যৰ পৰা স্পষ্ট হৈ পৰিছে প্ৰধান মন্ত্ৰী পদৰ বাবে যিদৰে বিজেপিয়ে নৰেন্দ্ৰ মোদীকে প্ৰক্ষেপ কৰিছিল ঠিক সেইদৰে অসমতো সৰ্বানন্দ সোণোৱালকে মুখ্য মন্ত্ৰীৰ পদত প্ৰক্ষেপ কৰিব সেয়া এক প্ৰকাৰ নিশ্চিত হৈ পৰিছে।\nইয়াৰ পৰা স্পষ্ট যে, ৰাজ্যিক বিজেপিতো মুখ্যমন্ত্ৰী পদৰ বাবে সোণোৱালৰ দ্বিতীয় বিকল্প নাই।\nপুনৰবাৰ বিজেপিয়ে সোণোৱালকে মুখ্যমন্ত্ৰী পদৰ প্ৰাৰ্থী হিচাপে প্ৰক্ষেপ কৰাৰ লগতে তেওঁৰে নেতৃত্বত বিজেপিয়ে ২০২১ ৰ নিৰ্বাচনী ৰণডংকা বজাব।\nএতিয়া চৰ্চিত হৈছে যে মুখ্যমন্ত্ৰী পদটোৰ বাবে আশা পালি থকা বহুতৰে আশাত ৰাম মাধৱে চেঁচা পানী ঢালিলে।


কংগনাৰ নতুন 'নাটক'! এইবাৰ পঞ্জাৱত কৃষকৰ আক্ৰমণৰ বলি হোৱা বুলি দাবী\nটুইটাৰত নিষিদ্ধ হ'লেও ইনষ্টাগ্ৰামত বোৱাই দিছে পোষ্টৰ ঢল\nDecember 3, 2021 8:17 pm\nপুনৰ কংগনাৰ প্ৰসংগই দেশৰ সংবাদ মাধ্যমৰ শিৰোনাম দখল কৰিছে। এইবাৰ পঞ্জাৱত কৃষকৰ আক্ৰমণৰ বলি হোৱা বুলি দাবী কৰিছে অভিনেত্ৰীগৰাকীয়ে।\nকংগনাৰ বাহনত এইবাৰ কৃষকে আক্ৰমণ কৰাৰ অভিযোগ তুলি অভিনেত্ৰীগৰাকীয়ে ইনষ্টাগ্ৰামত দিছে পোষ্টৰ পিছত পোষ্ট।হিমাচল প্ৰদেশৰ পৰা পঞ্জাৱত প্ৰৱেশ কৰাৰ সময়তে একাংশ কৃষকে কংগনাৰ বাহনত আক্ৰমণ চলোৱা বুলি অভিনেত্ৰীগৰাকীয়ে প্ৰকাশ কৰিছে।\nকৃষকক জেহাদীৰ সৈতে তুলনা কৰি কৃষকৰ ৰোষত পৰিছিল কংগনা।তাৰেই ফলশ্ৰুতিত তেওঁৰ বাহনত আক্ৰমণ চলোৱা বুলি জনতাক পতিয়ন নিয়াব বিচাৰিছে কংগনাই।\nকংগনাৰ মতে চণ্ডীগড়-উনা ৰাষ্ট্ৰীয় ঘাইপথৰ কিৰাতপুৰৰ সমীপৱৰ্তী বুংগা চাহিবত কৃষকে তেওঁৰ বাহন খনৰ ওপৰত আক্ৰমণৰ ঘটনা সংঘটিত কৰে।\nআক্ৰমণকাৰীসকলে নিজকে কৃষক বুলি কৈছিল কৈছিল বুলি উল্লেখ কৰি কংগনাই ইনষ্টাগ্ৰামত কয় যে কৃষকসকলে তেওঁক উদ্দেশ্যি গালি-গালাজকৰাৰ লগতে তেওঁক হত্যা কৰাৰো ভাবুকি দিছিল।\nসেই স্থানত উপস্থিত থকা আৰক্ষীৰ লোককো আনকি কৃষকসকলে গুৰুত্ব দিয়া নাছিল বুলি কংগনাই ইনষ্টাগ্ৰামৰ এটা পোষ্টত উল্লেখ কৰিছে।\nউল্লেখযোগ্য যে শেহতীয়াকৈ টাইমছ নাওৱে আয়োজন কৰা এটা অনুষ্ঠানত কংগনাই এটা মন্তব্য কৰিছিল।\nতেওঁ কৈছিল যে ২০১৪ চনত নৰেন্দ্ৰ মোদীয়ে দেশৰ শাসনভাৰ লোৱাৰ পৰাহে ভাৰতে স্বাধীনতা লাভ কৰিছে। ইয়াৰ পূৰ্বে ১৯৪৭ চনৰ স্বাধীনতা আছিল ব্ৰিটিছৰ পৰা লোৱা এক ভিক্ষাহে!\nতদুপৰি কংগনাই কৈছিল যে কংগ্ৰেছ হৈছে ব্ৰিটিছৰাজৰেই এটা সম্প্ৰসাৰণ আৰু ২০১৪ চনতহে ভাৰতে প্ৰকৃত স্বাধীনতা লাভ কৰিছে।\nকংগনাৰ এই মন্তব্যৰ প্ৰতি তীব্ৰ প্ৰতিক্ৰিয়া প্ৰকাশ কৰিছে বিজেপি সাংসদ বৰুণ গান্ধীয়েও। নিজৰ দলৰেই কেতবোৰ নীতিৰ প্ৰতি বিতুষ্ট গান্ধীয়ে এই সম্পৰ্কত এটা টুইট কৰিছিল।\nগান্ধীয়ে প্ৰশ্ন কৰে যে কংগনাৰ এনেধৰণৰ চিন্তাধাৰাক পাগলামি বুলি অভিহিত কৰা ভাল হ’ব নে দেশদ্ৰোহিতা বুলি গণ্য কৰা ভাল হ’ব?\nকেন্দ্ৰীয় চৰকাৰে কৃষি আইন তিনিখন বাতিল কৰিবলৈ বাধ্য হোৱাৰ পাছতে দেশখন জিহাদীৰে ভৰি পৰা যেন লাগিছে।\nচাৰিওফালে যেন জিহাদী ঘূৰি ফুৰিছে! এই কথা আমি কোৱা নাই। শেহতীয়াকৈ সমাজতত্ব, ইতিহাসকে ধৰি সকলো বিষয়তে হঠা চৰম পাণ্ডিত্যৰ পৰিচয় দি চমক দিয়া বলিউডৰ অভিনেত্ৰী পদ্মশ্ৰী কংগনা ৰানাৱটেও এইধৰণে অনুভৱ ব্যক্ত কৰিছিল।


BHAXABIGYAN PARICHAY ভাষাবিজ্ঞান পৰিচয় (Introduction to Linguistics) ডিব্ৰুগড় বিশ্ববিদ্যালয় স্নাতক মহলাৰ CBCS পাঠ্যক্ৰমৰ দ্বিতীয় ষান্মাষিকৰ সন্মান ( Honours ) পাঠ্যক্ৰম C-3 ড° মামনি বৰা & ৰঞ্জিত হাজৰিকা প্ৰকাশক : জে. এছ পাব্লিকেশ্বন্‌ছ - SCIENTIA BOOK SHOP\nHome / Assamese Book Publications অসমীয়া কিতাপ প্ৰকাশন / J. S. Publications / BHAXABIGYAN PARICHAY ভাষাবিজ্ঞান পৰিচয় (Introduction to Linguistics) ডিব্ৰুগড় বিশ্ববিদ্যালয় স্নাতক মহলাৰ CBCS পাঠ্যক্ৰমৰ দ্বিতীয় ষান্মাষিকৰ সন্মান ( Honours ) পাঠ্যক্ৰম C-3 ড° মামনি বৰা & ৰঞ্জিত হাজৰিকা প্ৰকাশক : জে. এছ পাব্লিকেশ্বন্‌ছâ€¹Return to Previous Page\nProduct code: 3506 Category: J. S. Publications\nYou Save: 16.00 (10%)\nডিব্ৰুগড় বিশ্ববিদ্যালয় স্নাতক মহলাৰ CBCS পাঠ্যক্ৰমৰ দ্বিতীয় ষান্মাষিকৰ সন্মান ( Honours ) পাঠ্যক্ৰম C-3\nড° মামনি বৰা & ৰঞ্জিত হাজৰিকা\nপ্ৰকাশক : জে. এছ পাব্লিকেশ্বন্‌ছ\nRegular Price Rs. 160 Sale Price Rs. 144\nBHAXABIGYAN PARICHAY ভাষাবিজ্ঞান পৰিচয় (Introduction to Linguistics) ডিব্ৰুগড় বিশ্ববিদ্যালয় স্নাতক মহলাৰ CBCS পাঠ্যক্ৰমৰ দ্বিতীয় ষান্মাষিকৰ সন্মান ( Honours ) পাঠ্যক্ৰম C-3 ড° মামনি বৰা & ৰঞ্জিত হাজৰিকা প্ৰকাশক : জে. এছ পাব্লিকেশ্বন্‌ছ quantity\nTag: BHAXABIGYAN PARICHAY\nISBN : 978-81-941188-3-1\nA book written by Dr. Mamoni Borah and Ranjit Hazarika for the students of B.A Second\nSemester ( Honours ) of Dibrugarh University CBCS Courses and published by Pranab\nHazarika on behalf of J.S Publications\nFirst publication : December , 2019\nASOMIYA SAHITYAR ITIHAS ADHYAYAN অসমীয়া সাহিত্যৰ ইতিহাস অধ্যয়ন : গুৱাহাটী বিশ্ববিদ্যালয়ৰ স্নাতক মহলাৰ প্ৰথমবৰ্ষৰ দ্বিতীয় ষান্মাসিকৰ সাধাৰণ পাঠ্যক্ৰমৰ (CBCS) উপযোগী গ্ৰন্থ (Ashok Book Stall)\nDARSHANAR PARICHAY দৰ্শনৰ পৰিচয় তিনি বছৰীয়া স্নাতক মহলাৰ : ডঃ জ্যোৎস্না ভট্টাচাৰ্য্য (OTHERS) (ASHOK)\nIntroduction to Sociology সমাজতত্ত্বৰ পৰিচয় গুৱাহাটী বিশ্ববিদ্যালয়ৰ C.B.C.S পাঠ্যক্ৰমৰ আধাৰত : উৎপল শইকীয়া প্ৰকাশক : অশোক বুক ষ্টল\nNTIVIDYA নীতি বিদ্যা (স্নাতক মহলাৰ) ড° পাৰুল চৌধুৰী শ্ৰীমতী অজন্তা চক্ৰৱৰ্ত্তী প্ৰকাশক : অশোক পাব্লিকেশ্বন\nSAMAJTATTAR PORICHAY সমাজতত্ত্বৰ পৰিচয় (গুৱাহাটী বিশ্ববিদ্যালয়ৰ C.B.C.S পাঠ্যক্ৰমৰ আধাৰত) প্ৰকাশক : অশোক বুক ষ্টল\nPolitical Geography স্নাতক মহলাৰ ৰাজনৈতিক ভূগোল : গীতালী হাজৰিকা প্ৰকাশক : অশোক বুক ষ্টল\nBhasabijnyan aru Axamiya Bhasabijnyan Parichiti ভাষাবিজ্ঞান আৰু অসমীয়া ভাষাবিজ্ঞান পৰিচিতি ( সংশোধিত আৰু পৰিৱৰ্ধিত সংস্কৰণ ) ড° লক্ষী হাজৰিকা প্ৰকাশক : অশোক বুক ষ্টল\nPratikharan প্ৰতিসৰণ ড° স্তুতি ৰঞ্জিত কোঁৱৰ প্ৰকাশক : পূৰ্বায়ণ প্ৰকাশন\nKala Hirar Deshaloi ক’লাহীৰাৰ দেশলৈ : ড° ৰঞ্জিত দত্ত প্ৰকাশক : পূৰ্বাঞ্চল প্ৰকাশ\nBiswa Parichay বিশ্ব পৰিচয় : ৰবীন্দ্ৰনাথ ঠাকুৰ অনুবাদ : বন্দিতা ফুকন প্ৰকাশক : অসম পাবলিচিং কোম্পানী\nCharivedar Parichay চাৰি বেদৰ পৰিচয় : ড° খৰ্গেশ্বৰ ভূঞা (BANALATA)\nTARANGA DHVANIBIGYANAR PARICHAY BY: DR. BHASKARJYOTI SARMA (ASSAM BOOK HIVE)\nCaryyapada চৰ্য্যাপদ ড° পৰীক্ষিত হাজৰিকা প্ৰাক্তন মুৰব্বী অধ্যাপক, অসমীয়া বিভাগ, গুৱাহাটী বিশ্ববিদ্যালয় প্ৰকাশক : ডালিমী প্ৰকাশন (OTHERS)\nঅসমীয়া মাতৃভাষা শিক্ষণ পদ্ধতি (B. Ed. পাঠ্যক্ৰম অনুসৰী প্ৰস্তুত প্ৰসংগ পুথি) প্ৰকাশক : সৰস্বতী প্ৰকাশন (Others)\nMukh – Pratimukh মুখ – প্ৰতিমুখ ড° স্তুতি ৰঞ্জিত কোঁৱৰ প্ৰকাশক : পূৰ্বায়ণ প্ৰকাশন\nDHARMA DARSHAN ধৰ্ম দৰ্শন ( তিনি বছৰীয়া স্নাতক মহলাৰ কাৰণে ) ড° জ্যোৎস্না ভট্টাচাৰ্য্য (OTHERS) (ASHOK)\nTulanamulak Sahitya Aru Anubad-Kala তুলনামূলক সাহিত্য আৰু অনুবাদ-কলা : ড° কৰবী ডেকা হাজৰিকা (BANALATA)\nMamoni Roisom Goswamir Rachana Sambhar Volume –2মামণি ৰয়ছম গোস্বামী সাহিত্য সম্ভাৰ ( দ্বিতীয় খণ্ড ) সম্পাদনা : হেমন্ত কুমাৰ ভৰালী প্ৰকাশক : অসম প্ৰকাশন পৰিষদ\n120.00 108.00Add to cart\nHUNTING THE HUNTERS BY : BOLIN DEORI\nBOOK NAME: HUNTING THE HUNTERSWRITTEN BY : BOLIN DEORIPUBLISHED BY : PRANAB HAZARIKAPUBLICATION : J. S. PUBLICATIONSLANGUAGE: ASSAMESERS. 2201ST EDITION : MARCH, 2020ISBN: 978-81-941188-7-9\n220.00Add to cart\nবীৰবল-তেনালীৰাম আৰু অন্যান্য সাধু অনুবাদ : চিনুমণি দাস হাজৰিকা চিত্ৰকৰ : ৰিদীপ দত্ত প্ৰকাশক : জে. এচ. পাব্লিকেশ্বন্‌ছ প্ৰথম প্ৰকাশ : ছেপ্তেম্বৰ, ২০১৪ (কুঁহিপাত প্ৰকাশ) তৃতীয় প্ৰকাশ : নবেম্বৰ, ২০১৮ Regular Price Rs. 35 Sale Price Rs. 30\n35.00 30.00Add to cart\nBOOK NAME: 1826 : YANDABO SANDHIR PORA "CAA" BIRODHI ANDOLANALOI১৮২৬ : ইয়াণ্ডাবু সন্ধিৰপৰা 'কা' বিৰোধী আন্দোলনলৈWRITTEN BY: TUNUJYOTI GOGOI টুনুজ্যোতি গগৈPUBLISHED BY: PRANAB HAZARIKAPUBLICATION: J. S. PUBLICATIONSLANGUAGE: ASSAMESE1ST EDITION: FEBRUARY, 2020ISBN: 978-81-941188-4-8RS. 333\n333.00Add to cart\nSagorika Boruah by Mousumi Ghurachowa সাগৰিকা বৰুৱা মৌচুমী ঘোঁৰাচোৱা প্ৰকাশক : জে এছ পাব্লিকেশ্বন্‌ছ ( Others )\nসাগৰিকা বৰুৱা মৌচুমী ঘোঁৰাচোৱা প্ৰকাশক : জে এছ পাব্লিকেশ্বন্‌ছ ( Others ) প্ৰথম প্ৰকাশ : 2020 Regular Price Rs. 200 Sale Price Rs. 180


xukhdukharchive: দেশে বিদেশে ৰঙালী বিহু\nদেশে বিদেশে ৰঙালী বিহু\n[বিহুবলীয়া ৰাইজৰ সুবিধাৰ্থে অসমৰ লগতে বিশ্বৰ বিভিন্ন প্ৰান্ত সামাজিক সংগঠনৰ সহযোগত উদযাপন কৰিব লগীয়া বহাগী/ৰঙালী/বসন্ত উৎসৱৰ বা-বাতৰিৰ বাবে বহাগী বিশেষ এই পৃষ্ঠাৰ আয়োজন কৰা হৈছে ৷ কোন শিল্পীৰ কোন, ক’ত কেতিয়া, সকলো ধৰণৰ সাংস্কৃতিক সন্ধিয়াৰ খা-খবৰ ৰাইজৰ সহযোগত ইয়াত লিপিবদ্ধ কৰা হব ৷ লগতে বিহু উপলক্ষে প্ৰকাশিত স্মৃতিগ্ৰন্থ সমূহৰ ই-সংস্কৰণ (পিডিএফ) পঢ়া আৰু ডাউনলোডৰ বাবে ৰখাৰ ব্যৱস্থা কৰা হব ৷ পাছত দেশ বিদেশৰ সাংস্কৃতিক সন্ধিয়া সমূহৰ দৃশ্যাংশ তথা mp3, ভিডিঅ’ এই পৃষ্ঠা যোগে পৰিবেশনৰ কৰাৰ চেষ্টা চলাবলৈ আগবাঢ়িছো ৷ ৰাইজৰ অকুণ্ঠ সহায় সহযোগিতা কামনা কৰিলো ৷]\nকাটাৰৰ ৰঙালী বিহু\n#ডাঃ ভূপেন্দ্ৰ কুমাৰ শইকীয়া\nঅৱশেষত সকলো উৎকন্ঠাৰ অবসান ঘটাই বহু প্ৰতীক্ষাৰ দিনটো আহিল৷ সেই বিশেষ দিনটো হ'ল ১৯ এপ্ৰিল শুকুৰবাৰ৷ কাটাৰত বন্ধৰ দিন হ'ল শুকুৰবাৰ৷ কিছুমানৰ কিন্তু শুকুৰবাৰেও ডিউটি থাকে৷ তথাপিও ব'হাগৰ প্ৰথম শুকুৰবাৰটোকে কাটাৰৰ ৰঙালী বিহু পালনৰ বাবে প্ৰায় দুমাহৰ আগতে বাচনি কৰি লোৱা হ'ল৷ তাৰ পিছৰ পৰা আৰম্ভ হ'ল ৰিহাৰ্চেলৰ পৰ্ব৷ কেবল শুকুৰবাৰেহে সন্ধিয়া ৩৷৪ ঘন্টাকৈ আখৰা কৰা সম্ভৱপৰ হৈছিল - তাৰ মাজতে কোনো এজনৰ ব্যক্তিগত কাম বা অসুবিধাও ওলায়৷\nইয়াৰ ওপৰিও সমন্বয়ৰ অভাৱ, সামান্য কথাতে ভুল বুজাবুজি, ঠেঁহ-পেঁচ আদি সকলো অসমীয়া গোটৰ মাজত থাকেই ৷ তৎসত্বেও সকলো বাধা অতিক্ৰম কৰি আমি কাটাৰৰ অসম সমাজে বিহু পাতিবলৈ বুলি কঁকালত টঙালি বান্ধি সাজু হলোঁ৷ ক্ষুদ্ৰ দেশ কাটাৰত থকা অসমীয়া পৰিয়ালৰ সংখ্যা কমেও এশজন হব৷ টেলিফোন,ই-মেইল, ফেচবুকৰ মাধ্যমেৰে যিমানখিনি পাৰি যোগাযোগ কৰি সকলোকে শেষ মুহূৰ্তলৈ খবৰ দি থকা হ'ল৷ আখৰাত ভাগ লবলৈ ১২০কিলোমিটাৰ আতৰৰ অল খোৰৰ পৰাও পৰিয়াল আহিল ডোহাৰ অল ৱাক্ৰাৰ শিল্পী দম্পত্তি দেবজিৎ কলিতা আৰু গীতাশ্ৰী কলিতাৰ বাসভৱনলৈ৷ আহোতে হাতত ঘৰত বনাই অনা জলপানৰ টোপোলাও লৈ আহিল৷\nআখৰাৰ দিনকেইটা বেচ উপভোগ্য হৈছিল, লাগিছিল যেন পিকনিকৰহে আয়োজন চলিছে৷ আখৰাৰ মাজত নাইবা শেষত নানাবিধ সুস্বাদু খাদ্যৰ যোগাৰে প্ৰবাসী অসমীয়াসকলৰ মাজত সম্প্ৰীতিৰ বান্ধোন সুদৃঢ় কৰাত এঠাৰ দৰে কাম কৰিলে৷মনলৈ অনুভূতি আনিলে যেন আমি জাতি, বৰ্ণ, ধৰ্ম নিৰ্বিশেষে একেটা পৰিয়ালৰ সদস্য৷ এটা সময়ত বাতৰিকাকতত পঢ়িছিলোঁ, দূৰদৰ্শনত দেখিছিলোঁ বিশ্বৰ বিভিন্ন ঠাইত প্ৰবাসী অসমীয়াসকলে একত্ৰিতহৈ বিহু পাতিছে৷ এতিয়া নিজে প্ৰবাসী হৈ বিহুৰ আযোজন কৰিবলৈ লওঁতে মনত আবেগ আৰু উৎকন্ঠা দুয়োটায়ে ঠাই লৈছিল৷ নহবই বা কিয় , কথাতে কয়- "বিহুটি আদৰৰ, বিহুটি সাদৰৰ, বিহুটি অসমৰ প্ৰাণ, এনুৱা বিহুটি এৰিব লাগিলে নাথাকে অসমৰ মান"৷\nকম সময়তে সুন্দৰকৈ সজোৱা ডোহাৰ বিন মামুদ অঞ্চলৰ অল-আচৰা পাৰ্টি হলত সন্ধিয়া ৭ বজাৰ লগে লগে "অ' মোৰ আপোনাৰ দেশেৰে" অনুষ্ঠানৰ আৰম্ভণি কৰা হয়৷ ভাৰতবৰ্ষৰ দূতাবাসৰ অধীন ভাৰতীয় সাংস্কৃতিক কেন্দ্ৰৰ উপ সভাপতি শ্ৰীগিৰীশ কুমাৰ বিশিষ্ট অতিথি হিচাবে সেইদিনা অসম সমাজৰ মাজত উপস্থিত আছিল৷ তেওঁক অভ্যৰ্থনা জনোৱাৰ পিছত মোৰ ভাগত পৰে চমুকৈ দুআষাৰ কোৱাৰ দায়িত্ব৷ ইয়াৰ পিছত জ্যোতি সংগীত "স্বাগত স্বাগত সতীৰ্থ " সমবেত সংগীতৰে সাংস্কৃতিক অনুষ্ঠানৰ শুভাৰম্ভ কৰা হয়৷ বৰগীত, আধুনিক গীত, বিহুসুৰীয়া গীত,তবলা বাদন, কৃষ্ণ নৃত্য, শিশুৰ দ্বাৰা পৰিবেশিত কেইটিমান বিহুনৃত্যৰ ওপৰিও বিহু হুঁছৰি আছিল অন্যতম আকৰ্ষণীয় অনুস্থান৷ কাটাৰ এয়াৰলাইনত কৰ্মৰত ডেইজি দলে আৰু অম্বিকা চৌধুৰীৰ বিহু নৃত্য সমূহ দৰ্শকসকলে প্ৰাণভৰি উপভোগ কৰিলে৷ ডা০ প্ৰেমানন্দ গোস্বামীৰ কন্যা পূজা গোস্বামীৰ বিহুসুৰীয়া গীতৰ তালত ৰব নোৱাৰি জেষ্ঠ মহিলা সদস্য ৰুমী গগৈ, জয়শ্ৰী গোস্বামী, ৰুমঝুম শইকীয়াৰ সৈতে আন সমবেত পুৰুষ-মহিলা সকলোৱে বিহু নাচিবলৈ আৰম্ভ কৰে৷ এনেদৰে আপোনপাহৰা হোৱাৰ ফলত উপস্থিত সকলোৰে বিদেশত নাথাকি অসমত থাকি মুকলি বিহুত অংশ লোৱা যেনেই লাগি গৈছিল৷\nসেইদিনাৰ আন আকৰ্ষণ আছিল 'কণী যুঁজ' - ইয়াৰ দ্বাৰা বিদেশত জন্মি ইয়াতে লালিত-পালিত হোৱা নৱ প্ৰজন্মক আমাৰ উছবৰ এটি আভাস দিয়াৰ প্ৰয়াস কৰা গ'ল৷ ৰঙালী বিহু উপলক্ষে শিশু সকলৰ মাজত চিত্ৰাংকণ প্ৰতিযোগিতাৰ বাবে বিষয় দিয়া হৈছিল - শিশুৰ দৃষ্টিত যি কোনো এটি উৎসৱ৷ চিত্ৰাংকণ প্ৰতিযোগিতা আৰু সাংস্কৃতিক অনুষ্ঠানত ভাগ লোৱা প্ৰতিটো শিশুকে একোটাকৈ উদগণি বঁটা দিয়া হয়৷ উল্লেখযোগ্যযে আমাৰ অসমীয়া মহিলাসকল বিহুৰ পিঠা-পনা,জলপান,কেক আদিৰ যা-যোগাৰ কৰাটো পিছ পৰি থকা নাছিল৷অনুষ্ঠানৰ মাজে মাজে সকলোৱে বিহুৰ অসমীয়া খাদ্যৰ জুতি লবলৈ পোৱাটো সৌভাগ্যৰ কথা৷\nইয়াৰ ওপৰিও গুৱাহাটী দূৰদৰ্শণৰ বাতৰি পঢ়োতা আৰু ঘোষিকা দীপশিখা দেবৰ অনুষ্ঠান পৰিচালনাই সন্ধিয়াটিক এক সুকীয়া মাত্ৰা প্ৰদান কৰিছিল৷ অনুষ্ঠানৰ শেষত নিশাৰ আহাৰ সকলোৱে মিলা প্ৰীতিৰে গ্ৰহণ কৰাৰ পিছত গুৱাহাটীৰ পৰা অনা আমাৰ বাৰীৰ তামোল পাণেৰে সকলোকে মুহুদি কৰোৱা হয়৷ আমাৰ বহুতেই নাজানেযে অসমৰ আতৰে কেবল আৰবী সমাজতেই নহয় গোটেই বিশ্বতে সুগন্ধি বিলাইছে৷ডোহাৰ আতৰৰ ব্যৱসায়ত জড়িত অসমীয়া যুৱককেইজনে ৰঙালী বিহুৰ অনুষ্ঠানত ভাগ লবলৈ অহা প্ৰতিজন অভ্যাগতকে একোটিকৈ আতৰৰ বটল উপহাৰ যাচে৷ আজিৰ কাটাৰৰ ডায়েৰীৰ শেষত ইমানেই কম যে বিহু সন্মিলনীৰ সামৰণিত 'সকলোৱে এক পৰিতৃপ্ত মন আৰু এমোকোৰা হাঁহিলৈ ঘৰমুৱা হোৱাটো আছিল এইবাৰৰ কাটাৰৰ বিহুৰ বৈশিষ্ট' বুলি আলোচনা হোৱাটো আমাৰ বাবে পৰম আনন্দৰ বিষয়৷\nকাটাৰৰ অসম সমাজৰ ৰঙালী বিহু উৎসৱৰ কেইটিমান ভিডিঅ' লিংক সংলগ্ন কৰা হ'ল৷\nইয়াৰে এটি আখৰাৰ দৃশ্য৷\nবিহু সম্পৰ্কীয় শেহতীয়া বাতৰিঃ\n১. অসম সমাজ, ইউ এ ই\nৰঙালী বিহু উদযাপন, ৫ এপ্ৰিলত, মেট্ৰপলিটান পেলেচ ডুবাইত অনুষ্ঠিত হৈ যায় ৷\nসবিশেষ বতৰাৰ বাবে অপেক্ষা কৰক ৷\n2. জুবিনৰ এই বৰ্ষৰ প্ৰথমখন বিহু মঞ্চ- কুৱেইটত সফলতাৰে উদযাপিত হ’ল বিহু ৷\nবিতং ফটো আৰু অডিঅ’ ভিডিঅ’ৰ বাবে অপেক্ষা কৰা হৈছে ৷\nঅসম সংঘ, কুৱেইটৰ এক বিশেষ আয়োজন.....\nThe most prestigious event of Asom Association, the Rongali Bihu Celebration, is\nplanned as per the following details\nVENUE : HOTEL SAFIR INTERNATIONAL, AL-FINTAS\nSTAR ATTRACTION : ZUBIN GARG\nAccordingly, the time has come to gear us up all in right earnest to make the program\na resounding success. Let us all shake our gray matter and come up with invigorating\nideas to make the eventagrand one.\nFor smooth functioning of the event different subcommittees have been formed.\nEnclosed is the final list of different sub-committee members. Each subcommittee is\nrequested to discuss among themselves for the planning and incorporating new ideas.\nFrom now onwards we will be in touch onaregular basis to keep the momentum\n"জই আই অসম"\nবিহু কমিটিৰ বিভিন্ন বিষয়ববীয়া আৰু দ্বায়িত্ব লোৱা সকলৰ কথা জানিবলৈ ইয়াত ক্লিক কৰক ৷\n৩. কাটাৰ অসম সমাজ\nবিহু সম্পৰ্কীয় খবৰঃ\nকেইটিমান লাগতিয়াল ঘোষণা : -\n(১) ৰঙালী বিহু আমি ১৯এপ্ৰিলৰ সন্ধিয়া পালন কৰিম৷স্থানৰ ঘোষণা দুই এদিনতে কৰা হব৷\n(২) সেইদিনাৰ অনুস্থানলৈ আহিব খোজা সকলোকে নিজৰ প্ৰাপ্তবয়স্ক সদস্যৰ সংখ্যা (অতিথি সদস্যৰ সংখ্যাসহ) অনতিপলমে জনাবলৈ অনুৰোধ কৰা হ'ল৷ৰজত গগৈ, ডা০ প্ৰেমানন্দ গোস্বামী,শিৱ বৰা নাইবা ডা০ ভূপেন শইকীয়াক ফোন বা ই-মেইলযোগে জনাওক৷\n(৩) সকলোৱে প্ৰতিজন প্ৰাপ্তবয়স্কৰ বাবে এটি সামান্য বৰঙণি আগবঢ়াব লাগিব৷\n(৪) সংগীতানুষ্ঠানত অংশগ্ৰহণ কৰিবলৈ এতিয়াও সময় আছে৷ইচ্ছুক লোকসকলে শীঘ্ৰে সম্পৰ্ক কৰক আৰু ৰিহাৰ্চেলত অংশ লওক৷\nপৰিতাপৰ কথা বিহু হুঁচৰি দল এতিয়াও গঠন কৰিব পৰা নাই৷ ৰাইজৰ সক্ৰিয় সহযোগ লাগে৷\n(৫) নিজৰ সন্তানক ছবি অঁকা প্ৰতিযোগিতাৰ অংশীদাৰ কৰক৷\n(৬) যদি সম্ভৱপৰ হয় এখনি স্মৰণিকাৰ কথা চিন্তা কৰা হৈছে৷অসমীয়া বা ইংৰাজীত লিখা আপোনালোকৰ লিখনি সমূহ drbksaikia@gmail.com ঠিকনাত প্ৰেৰণ কৰক৷গল্প,কবিতা,প্ৰৱন্ধ,অভিজ্ঞতা সম্পাদকলৈ চিঠি যি কোনো বিষয় বাচি লব পাৰে৷লিখনিসমূহ চমু আৰু স্পষ্ট বিষয় বস্তুৰ ওপৰত লিখা হোৱাটো বাঞ্চনীয়৷\nদেশৰ আন প্ৰান্ততঃ\nপোন প্ৰথমবাৰৰ বাবে বেংগেলুৰৰ এফ এম ৰেডিঅ’ চেনেলত বাজিল বিহুৰ সুৰ...\nঅসাম চচাইটি অফ বেংগেলুৰৰ আমন্ত্ৰণত এই বৰ্ষৰ প্ৰথমখন বিহুৰ অনুষ্ঠান কৰিলে দীক্ষু আৰু প্ৰিয়ঙ্কা ভৰালীয়ে ৭ এপ্ৰিলত,\nলগতে আছিল উদীয়মান কণ্ঠশিল্পী গৌতম কোঁৱৰৰ গীত-মাত ৷\nস্থানঃ শ্ৰী কান্তিৰাভা ইন্দোৰ ষ্টেডিয়াম, বাংগালুৰ\nআন আন কাৰ্যসূচীঃ বিহু নৃত্য প্ৰতিযোগিতা, বিহু কুঁৱৰী প্ৰতিযোগিতা,\nএকক নৃত্য, থিতাতে থলুৱা সাজ-পাৰ পৰিধান কৰাৰ প্ৰতিযোগিতা\n(পুৰুষ আৰু মহিলা শাখা), কনমানি শিশু সকলৰ মাজত বিভিন্ন\nপ্ৰতিযোগিতা, অসমীয়া ব্যঞ্জনৰ ৰন্ধন প্ৰতিযোগিতা, সত্ৰীয়া নৃত্যৰ প্ৰদৰ্শণ\nবিশিষ্ট অতিথি ৰূপে কৰ্ণাটকৰ গৃহমন্ত্ৰী আৰু অসমৰ এজন মন্ত্ৰী\nডাঙৰীয়াই যোগদান কৰাৰ কথা ৷\nবিশদ জানি যোগদানৰ বাবে https://www.facebook.com/groups/154014237975812/ লিংক অনুসৰণ কৰক ৷\nঅসম এচোচিয়েছন মুম্বাইৰ উদ্যোগত অহা ২০ এপ্ৰিল তাৰিখে আয়োজিত হৈছে ৰঙালী বিহু উদযাপন নৱী মুম্বাইত ৷\nৱাশীস্থিত অসম ভৱন প্ৰাঙ্গণত সন্ধিয়া ৭ বজাৰ পৰা ১০ বজালৈ সাংস্কৃতিক কাৰ্যসূচী ৷\nবিশদ কাৰ্যসূচী অতি সোনকালেই আপলোড কৰা হব ৷\n৩. খাৰঘৰ নবী-মুম্বাইঃ\nখাৰঘৰস্থিত অসমীয়া সকলৰ ৰঙালী বিহু উদযাপন সমিতিৰ সৌজন্যত বিগত বছৰৰ দৰেই উলহ মালহেৰে গকুলধাম, ১৪ এপ্ৰিলৰ সন্ধিয়া আয়োজিত হৈছে ৰঙালী বিহুৰ সাসংক্ৃতিক কাৰ্যসূচী ৷ সাংস্কৃতিক সন্ধ্যাৰ মুখ্যা আকৰ্ষণঃ মুম্বাইস্থিত অসমীয়া শিল্পীৰ ভিন্ন সুৰীয়া গীত মাত প্ৰদৰ্শণ ৷\nঅ’এনজিচি কলনী পানভিলত ১৪ এপ্ৰিলৰ দিনাই অনুষ্ঠিত হব ৰঙালী বিহু উদযাপন ৷\nPosted by Ajoy lal Dutta at 11:35 PM\nবিভিন্ন দিৱসৰ তালিকা